Assamese Cultural Writing: July 2017\nপৰিবেশন, তথ্যায়ন অথবা উপস্থাপনো এক গুৰুত্বপূৰ্ণ কল...\nজনন পৰিচয়, নাৰী, ৰাষ্ট্ৰ, এটিট্যুড, অধিকাৰ...\nপৰিবেশন, তথ্যায়ন অথবা উপস্থাপনো এক গুৰুত্বপূৰ্ণ কলা\n[দৈনিক জনমভূমিত প্ৰকাশিত]\nশিল্প মানে কেৱল কেনভাচত অঁকা এখন ছবি নহয়। শিল্প মানে কেৱল হাতেৰে গঢ়া এটা মূৰ্তি নহয়। শিল্প এটা বিশ্ববীক্ষা (World View)-ৰ পদ্ধতি। হ’ব পাৰে এটা জীৱনবোধ। সামগ্ৰিকতাৰ এটা ধাৰণাক বাদ দি শিল্প আৰু শিল্পবোধৰ কথা পাতিবলৈ যোৱাটো অসাৰ। কিন্তু অসমৰ শিল্প আৰু সাংস্কৃতিক পৰিমণ্ডলত আমাৰ ধাৰণাবোৰ অতীজৰে পৰাই খণ্ডিত আৰু বিক্ষিপ্ত। এই সামগ্ৰিকতাৰ অভাৱ আৰু ডুখৰীয়া চৰিত্ৰটোৰ কথাই আমি বহুদিনৰ পৰাই কৈ আহিছোঁ। প্ৰত্যক্ষ ভাবে শিল্প সম্পৰ্কে কথা নাপাতি আজি কিন্তু এই খণ্ডিত বোধ আৰু সামগ্ৰিকতাৰ অভাবে কেনেকৈ আন আন ক্ষেত্ৰ সমূহতো আমাক ক্ষতিগ্ৰস্থ কৰি আহিছে সেই সম্পৰ্কেহে কিছু কথা পাতিম।\nকিবা কিবি বহুতো কাৰণত শিল্প সম্পৰ্কে কথা পাতিব পৰা পৰিবেশ এটাই অসমত গঢ় লৈ নুঠিল। সেই ক্ষেত্ৰত শিল্পৰ পৰিবেশনৰ কলা সম্পৰ্কে কথা পতাটো প্ৰায় - দুৰ অস্ত! ছবি এখন অঁকাৰ পিছতো তাক কেনেকৈ ফ্ৰেম কৰা হৈছে, কেনেকৈ ক’ত প্ৰদৰ্শণ কৰা হৈছে, প্ৰদৰ্শণীস্থলত পোহৰৰ ব্যৱস্থা কেনে, ছবিখন য’ত ৰখা হৈছে তাৰ আশে পাশে কি কি বস্তু আছে এই সকলোবোৰৰ সৈতে শিল্পকৰ্মটিৰ উপভোগৰ কাৰবাৰটো নিৰ্ভৰ কৰে। সেয়েহে শিল্পৰ সৃষ্টিৰ লগতে কিউৰেটিং (Curating) এটা গুৰুত্বপূৰ্ণ বিষয়। কিন্তু এই কথাষাৰৰ প্ৰতি অৱজ্ঞা অন্যান্য চৰ্চাৰ ক্ষেত্ৰ সমূহতো যে দেখি আহিছোঁ সেয়াহে আজি উল্লেখ কৰিব খুজিছোঁ।\nকবিতাৰ ক্ষেত্ৰতো “প্ৰান্তিক” আলোচনীত কবিতা প্ৰকাশ হোৱাটোকো এক মাপকাঠি হিচাপে গণ্য কৰা হয়। কিন্তু আমি জানো যে “প্ৰান্তিক” এখন নিউজ-লেটাৰহে, সাহিত্য আলোচনী নহয়। একেটা পৃষ্ঠাতে কেবাটাও কবিতা পিঠিয়াপিঠিকৈ সাঙুৰি দিয়াৰ ফলত তাৰ একোটা কবিতাৰ নিজস্ব ৰসাস্বাদন সম্পূৰ্ণ হৈ নুঠে। বহু সময়ত কবিতাৰ দুটা চৰণৰ মাজত কবিৰ ইপ্সিত ব্যৱধানো ইয়াত ৰক্ষিত নহয়। ফলত কবিতাৰ বাক-সমস্তৰ অন্তৰস্থ নিৰৱতাৰ অৱকাশখিনিও কেতিয়বা নষ্ট হৈ যায়। এনে অভিযোগ বিভিন্ন কবিৰ মুখেৰে শুনিছোঁ। কিন্তু তাৰ বিপৰীতে কবিতাক প্ৰাধান্য দিয়া আলোচনীতো ডিটিপি টাইপচেটিং আৰু অংগসজ্জা যেতিয়া মনোগ্ৰাহী নহয় তেতিয়া কথাটো সঁচায়ে চিন্তনীয় হৈ উঠে। অসমীয়া কবিতাৰ পঠণ বা আবৃত্তিৰ পৰম্পৰা বৰ বেছি সবল নহয়। তাৰ তুলনাত কবিতাৰ ছপা ৰূপ, অৰ্থাৎ দৃশ্যমান উপস্থাপিত ৰূপটোৰেই গুৰুত্ব বেছি। সেই অৰ্থত অসমীয়া কবিতা কেৱল পঢ়া বস্তুৱেই নহয়, দেখা বস্তুও।\nঅলপতে অসমৰ সংস্কৃতি বিষয়ক এটা কৰপ’ৰেট প্ৰেজেণ্টেচনৰ বাবে কাম কৰিবলগীয়াত পৰিছিল। তেতিয়াই বিজ্ঞান বিষয়ক অনুষ্ঠান আদিৰ কিছু ফটো সংগ্ৰহ কৰিবলৈ গৈ আৱিষ্কাৰ কৰিছিলোঁ এটা অস্বস্তিকৰ সত্য। সেয়া হ’ল, এখন বিজ্ঞান বিষয়ক কৰ্মশালা বা যি কোনো অনুষ্ঠান, এখন কবি সন্মিলন, এখন ৰাজনৈতিক সভা, এখন প্ৰতিবাদী সভা, এটা বিদ্যায়তনিক অনুষ্ঠান আদি বিভিন্ন বিক্ষিপ্ত আয়োজন সমূহৰ মাজত দৃশ্যগত ভাবে অথবা সামগ্ৰিক প্ৰক্ষেপণৰ দিশেৰে কোনো পাৰ্থক্যই নাই। সকলোতেই দেখা যাব এখন মঞ্চত উপবিষ্ট কিছু সূধীজন, মঞ্চৰ ফালে মুখ কৰি থকা ৰাইজৰ একাংশ। মঞ্চৰ পৃষ্ঠপটত একোখন বেনাৰ (প্ৰায়ে ফ্লেক্স প্ৰিণ্ট)। ফুলদানী। কোনোবাই কাৰোবাক গামোচা পিন্ধাই থকাৰ দৃশ্য। এই বিষয়গত ভাবে ইমান বৈচিত্ৰ্যপূৰ্ণ অনুষ্ঠানবোৰৰ দৃশ্যগত আবেদনখিনি কিন্তু ইমান বেছি একেধৰণৰ হৈ পৰাৰ কাৰণখিনি কি? এটা বিজ্ঞান বিষয়ক অনুষ্ঠানৰ আলোকচিত্ৰ বিচাৰি থাকোতে পালোঁ চি ভি ৰমণৰ ছবি এখনত ফুলৰ মালা আঁৰি থোৱা এক থাপনা সদৃশ সজ্জা। তেনেকৈয়ে গ্ৰন্থমেলাৰ মাজৰ এক সাহিত্যানুষ্ঠানৰ মাজতো দেখা পালোঁ কবি হীৰেন ভট্টাচাৰ্যৰ ফটো এখনত ফুলৰ মালা। এতিয়া বিজ্ঞানৰ সভাত অথবা কবিৰ সভাত ফুলৰ মালাৰ কি কাম? সঁচা অৰ্থত সেই মাল্যাৰ্পিত থাপনাৰ ছবিয়ে কোনো চিন্তন, মনন অথবা সৃষ্টিমূলক ধাৰণাৰ জন্মতো নিদিয়েই, কাৰোবাৰ আদ্যশ্ৰাদ্ধৰ পৰিবেশলৈহে মনত পেলাই দিয়ে আৰু হাত চাপৰি বজাই মাহ-প্ৰসাদহে খাবলৈ মন যায়। ইয়াৰ পিছত যদি অসমীয়া এক শৰাধ খাই ভালপোৱা জাতি বুলি কোনোবাই কয়, আমাৰ আপত্তি কৰিবলগীয়া একো নাথাকে। পৰিবেশ সংৰক্ষণ সম্পৰ্কীয় আলোচনা চক্ৰত, প্ৰযুক্তিৰ গৱেষণা সম্পৰ্কীয় সভাত, সমাজৰ উন্নয়ণমূলক কৰ্মকাণ্ডৰ আলোচনাস্থলীত গামোচাখনৰ কি কাম? পৰম্পৰাগত অনুষ্ঠানসমূহৰ পাৰম্পৰিক প্ৰয়োগত মাজতেই গামোচাখন থাকিলে তাৰ সন্মান আৰু সৌষ্ঠৱ বেছি ভালকৈ অক্ষুন্ন থাকিব যেন লাগে।\nঅদূৰদৰ্শিতা, বিষয়বস্তুৰ অন্তৰভাগলৈ নগৈ বাহ্যিক ৰেহ-ৰূপৰ প্ৰতি বেছিকৈ মনযোগ দিয়াৰ মনোবৃত্তি, সামাজিক স্তৰত মই-বৰ ভাবটো এৰিব নোৱৰা আৰু তাৰ সমান্তৰালকৈ ব্যক্তি-পূজনৰ প্ৰতি দুৰ্বাৰ আকৰ্ষণ আদিবোৰেই হৈছে আমি উল্লেখ কৰি অহা কথাখিনিৰ আঁৰৰ কেৰোণ। আটাইখিনি সাঙুৰি সহজভাবে ক’বলৈ হ’লে ক’ব লাগিব – এক সামগ্ৰিক শিল্পবীক্ষাৰ অনাটন। উল্লেখ কৰি অহা সকলোবোৰ অনুষ্ঠানৰেই আৰ্হি হ’ল জনসভা, ৰাজহুৱা সভা বা পাব্লিক মিটিং। কিন্তু আয়োজন একোটাৰ সামগ্ৰিক পৰিবেশ বা তাৰ বডি লেংগুৱেজেও যে কথা কয় সেইটো ভাবিবৰ হ’ল।\nনাটক বা শিল্প সম্পৰ্কীয় যিকোনো কৰ্মশালালৈ আমি প্ৰশিক্ষক হিচাপে গ’লেই সেয়েহে আমি স্পেচ-ডিষ্ট্ৰীউচন বা স্থান-বিন্যাস সম্পৰ্কেই কথাৰ আৰম্ভণী কৰোঁ। বক্তা, প্ৰশিক্ষক অথবা মূখ্য আকৰ্ষণ এফালে আৰু শ্ৰোতামণ্ডলী এফালে ঠিয় হোৱাটোৱেই এটা আসোঁৱাহপূৰ্ণ ব্যৱস্থা। ইয়াতে ক্ষমতাৰ কথা এষাৰো আহি পৰে। মই মঞ্চত ঠিয় হৈ কথা কৈ আছোঁ মানেই মোৰ হাতত ক্ষমতা বেছি, মোৰ আসনো উচ্চ। এই ক্ষমতাৰ খেলখনৰ বাবেই থাৰ্ড থিয়েটাৰৰ পুৰোধা বাদল সৰকাৰে প্ৰচেনিয়াম থিয়েটাৰৰ তীব্ৰ বিৰোধিতা কৰিছিল আৰু থিয়েটাৰক উচ্চ, আলোকিত, সুসজ্জিত স্থাপত্যৰ পৰা মানুহৰ মাজলৈ নমাই আনিছিল। প্ৰচেনিয়াম মানে সচৰাচৰ আমৰ মনলৈ অহা ৰংগমঞ্চৰ ধাৰণাটোৱেই। ইয়াত অভিনেতাৰ পক্ষ আলোকিত, দৰ্শকৰ পক্ষ অন্ধকাৰত নিমজ্জিত। এনে এক পৰিবেশত দৰ্শক আৰু অভিনেতাৰ মাজত প্ৰত্যক্ষ যোগাযোগ সম্ভৱপৰ নহয়। এয়াই আছিল বাদল সৰকাৰৰ অভিযোগ। আনহাতে প্ৰত্যক্ষ যোগাযোগৰ ব্যতিৰেকে, শিল্পই যদি মানুহক চুবগৈয়ে নোৱাৰে, তেনেহ’লে শিল্পৰ উদ্দেশ্য কেনেকৈ পুৰণ হ’ব? এই প্ৰশ্নটো আজিও সমানেই প্ৰাসংগিক।\nবিজ্ঞানৰ কৰ্মশালা এখনৰ তথ্যসংকলণ বা ডকুমেণ্টেচনত মূখ্য অতিথি অথবা বক্তাক গামোচা পিন্ধোৱা ছবি এখনতকৈ অংশগ্ৰহণকাৰী ছাত্ৰ বিজ্ঞানী এজনৰ কৰ্মৰত অৱস্থাৰ ছবি এখনে কিয় গুৰুত্ব নাপায়? ধৰা হওক আপুনি এখন কবিৰ সভা পাতিব খুজিছে, মানুহ হ’ব ২৫ বা ৩০ জন। তাৰ বাবে এটা বিশালাকাৰ ৰাজহুৱা সভাঘৰ কিয় লাগে? যদি সৰু কোঠালি এটাৰ মাজতে পাতিব খুজিছে, তাৰ বাবে মাইক্ৰ’ফ’ন কিয় লাগে? কবি এফালে আৰু শ্ৰোতা এফালে কিয় বহিব লাগে? তেনেকুৱা আসনবিন্যাস স্কুলীয়া শ্ৰেণীকোঠাতহে থাকে। ঘূৰণীয়াকৈ সকলোৱে সকলোৰে মুখ দেখা পোৱাকৈ বহি লৈ কোনো মাইক্ৰ’ফোন নোহোৱাকৈ কবিতা কিয় পঢ়িব নোৱাৰি? কেনেবাকৈ আসনৰ সজ্জা, ফুলদানী, মাইক্ৰ’ফোন, গামোচা আৰু নাৰ্জিফুলৰ মালা বিচাৰি ফুৰোতে আমি শিল্পৰ আচল মৰ্মখিনিৰ কথা পাহৰি থকা নাইতো?\n(দ্ৰষ্টব্য- কিছু ব্যতিক্ৰমী অনুষ্ঠান বা আয়োজন নিশ্চয় আছে যিখিনি এই লেখাটোৰ অভিযোগখিনিৰ মাজত ধৰ্তব্য নহয়)।\nসমুদ্র কাজল শইকীয়া,\nRajya Sabha Television (RSTV),\nPosted by Samudra Kajal Saikia at 8:41 AM\nসাধাৰণীকৰণৰ দোষে চুব বুলি জানিও এষাৰ কথা নকৈ নোৱাৰি যে অসমৰ বৌদ্ধিক, চিন্তক আৰু সৃষ্টিশীল মহলত “পৰম সত্য”, “চূড়ান্ত বিচাৰ”, “সাৰ্বজনীন” এনে ধৰণৰ ধাৰণা কিছুমানৰ প্ৰতি একান্ত আনুগত্য আছে। সকলো কথাৰে একধৰণৰ আদৰ্শায়ণৰ প্ৰৱণতা এটা সৰ্বত্ৰ বিৰাজমান। এইখিনি ধাৰণায়েই “সাধাৰণীকৰণৰ দোষ”বোৰৰ প্ৰথম কাৰক। যি কোনো কথাৰ সত্যতা যে প্ৰসংগ সংগতি সাপেক্ষেহে নিৰূপণ হ’ব পাৰে সেই কথা বুজাবলৈ গ’লেও বহুতো মানুহ নাৰাজ হৈ উঠে। কাৰণ স্থান আৰু কালৰ সাপেক্ষে বিষয় এটালৈ দৃষ্টি নিক্ষেপ কৰিবলৈ গ’লেই ব্যক্তিৰ আৰু চিন্তাৰ অৱস্থান গ্ৰহণৰ কথাটো আহি পৰে। কোন দৈহিক, মানসিক বা ধাৰণাগত অৱস্থানত থিয় হৈ সমল এটালৈ দৃষ্টি নিক্ষেপ কৰা হৈছে এই প্ৰশ্নটোৰ লগতে সাঙোৰ খাই আহি পৰে ৰাজনৈতিক স্থিতিৰ কথাখিনি। আৰু তালৈকে মানুহৰ সাংঘাতিক ভয়। এই অৱস্থান খিনিক এৰাই চলিবলৈকে সৃষ্টিশীল আহিলা কিছুমান যতনাই ৰখা হৈছে – যাক ক’ব পাৰি এক প্ৰকাৰৰ সৃজনী-স্বাধীনতা বা প’য়েটিক লিবাৰ্টি। এই সৃজনী স্বাধীনতাৰ আলমতে দেশ সম্পৰ্কে কথা ক’বলৈ গৈ কোৱা হয় এটা ধাৰণাৰ কথা। তাত দেশখনত থকা মানুহৰ কথা কোৱাৰ সুযোগ নাই। তেনেকৈয়ে “নাৰী” সম্পৰ্কে কোৱা হয় এটা ধাৰণাগত অৱস্থানেৰেহে। ইয়াত নাৰী মাতৃ, ভগ্নী, সৃষ্টিশীলা, পৰমপূজ্য, নমস্য আৰু বহুত কিবাকিবি হৈ উঠিব পাৰে আৰু হৈ আহিছে। কিন্তু তেজ মঙহৰ ব্যক্তি বিশেষ হৈ উঠাৰ কোনো সুযোগ নাই। সেয়ে নহ’লে ধৰ্ষিতা, নিষ্পেষিতা, বঞ্চিতা আদিৰ ৰূপ লৈ উঠিব নাৰীয়ে। এই দুইৰ মাজৰ কোনো অৱস্থান নাই। অৰূপা বৰুৱাৰ এক অনন্য সাধাৰণ কবিতাত পোৱা “দাসীৰ পৰা দেৱী হোৱাৰ পথত মানুহ হোৱাৰ অৱকাশ নাথাকে” বাক্যটোৱে সেয়েহে আমাক বাৰে বাৰে অসুবিধাত পেলায়।\nএই পৰমৰ ধাৰণা খিনিৰ সৈতে অসমীয়া মানুহ ইমানেই আৱেগিকভাবে জড়িত যে ইয়াৰ আঁসোৱাহ খিনি দেখুৱাই দিবলৈ গ’লেই ৰাইজৰ ৰোষত পৰা যায়। নদী নদী আৰু নাৰী নাৰী, নদী নাৰী নহয় আৰু নাৰী নদী নহয় বুলি কৈ এবাৰ ৰোষত পৰিছিলোঁ। তেনেকৈয়ে ছোৱালী এজনীক মাতৃ বা ভগ্নীৰ ৰূপত চাবই লাগিব বুলি কোনো কথা নাই বুলি যেতিয়া ক’লোঁ তেতিয়াতো কেৱল চুই কিলাবলৈহে বাকী থাকিল। সেয়েহে নাৰী বা মহিলা সম্পৰ্কীয় কোনো কথাতে আৰু মাত নামাতোঁ বুলি মাজে মাজে ঠিৰাং কৰিলেও কথাবোৰ ওলোটাহে হয়গৈ। যি কামেই নকৰোঁ কিয়, ঘূৰিপকি গৈ কোনোবাখিনিত পুৰুষ মহিলাৰ দ্বিৰথখিনি আহি পৰেই। জনন পৰিচয় এনে এটা এৰাব নোৱাৰা প্ৰসংগ যে যিকোনো কথা বা কামতে কোনোবা নহয় কোনোবা দিশেদি ই জড়িত হৈ পৰেহিয়েই। বাৰু, ই কথা ৰহোক।\nফে’চবুকৰ জৰিয়তে বিভিন্ন জনে বিভিন্ন সময়ত প্ৰকাশ কৰি অহা উপলব্দ্ধিবোৰৰ ভিতৰত নুমান জামিলা ফিৰদৌছ নামৰ বান্ধবী জনীয়ে লিখা কথা এটা মনত ৰৈ গৈছিল, “আমি কেতিয়া কোনখন যুদ্ধত লিপ্ত হ’ম সেইটো আমাৰ সিদ্ধান্ত। এখন যুদ্ধত সৰৱ মানে এইটো ধৰি ল’লে নহ’ব যে সকলো যুদ্ধতে সকলো সময়তে আমি সৰৱ হৈ থাকিম”। কথাষাৰ গুৰুত্বপূৰ্ণ। লগতে এইটো কথাও গুৰুত্বপূৰ্ণ যে একেটা ৰণনীতি সকলো স্থান আৰু কালতে প্ৰয়োগ কৰিব নোৱাৰি। নাৰী বা মহিলা সংক্ৰান্তীয় সমস্যাৰ সৈতে জড়িত যুদ্ধ এখন চহৰত যেনেকৈ যুঁজা যায়, গাঁৱৰ পৰিবেশতো একেদৰে যুঁজিব নোৱাৰি। নিম্নবৰ্গ আৰু সংখ্যালঘূ সংক্ৰান্তীয় কথাবতৰাৰ সৈতে সাঙুৰি নাৰী সম্পৰ্কে কথা ক’বলৈ গৈ যদি জাতি-ভেদ, শ্ৰেণী-সংঘাত আৰু আন আৰ্থ-সামাজিক দিশসমূহ উপেক্ষিত হৈ ৰয় তেনেহ’লে সেইখিনি কথা বৰ বেছি আগবাঢ়িব নোৱাৰিব। সুখৰ কথা যে জুৰি বৰুৱাৰ দৰে কিছু নতুন লেখক লেখিকাৰ কিছু আলোচনাত এইবোৰ কথাই সম্প্ৰতি ভূমুকি মাৰিবলৈ লৈছে। লেখাটোৰ আৰম্ভণীখিনি এইখিনি কথাৰ বাবেই ক’বলগীয়া হৈছিল যে “পৰম”, “চৰম” আৰু সৰ্বজনসিদ্ধ বুলি ভাবি থকা আদৰ্শায়িত কথাৰ সুৰটোৰ বাবেই আমি বাৰে বাৰে থমকি ৰ’বলগীয়া হৈ আহিছে।\nদহবছৰমানৰ আগতেই আলোচনা সভা এখনত ব্যক্তি এগৰাকীয়ে আলোচনা এটাৰ মাজতে থিয় হৈ “নাৰীবাদৰ ইতিমধ্যেই অন্ত পৰিছে, এতিয়া “উত্তৰ-নাৰীবাদ”ৰ যুগ” বুলি কৈছিল। অতিসম্প্ৰতি নগৰীয়া ধনিক শ্ৰেণীৰ মহিলাৰ আওতাত লালিত পালিত একধৰণৰ ‘মনোবৃত্তি’ (Attitude)-কে কোনো কোনোৱে নাৰীবাদ বুলি ক’বলৈ লোৱাটোও নাৰীবাদৰ নামত এটা বিসংগতিহে বুলি আমাৰ চকুত পৰিবলৈ লৈছে। LGBT আন্দোলনৰ পিছৰ পৰা জনন পৰিচয়টোহে (Gender) যে মূলগত সমস্যা হোৱা উচিত কেৱল নাৰী-সংক্ৰান্তীয় কথাবতৰাই শেষ কথা নহয় সেইখিনি কথা পোহৰলৈ আহিছে। নিস্পেষিত, শোষিত, দুখুনীৰ ৰূপত নাৰীৰ সমস্যাক লৈ কান্দি কাটি থকাৰ পৰিৱৰ্তে সৰ্বগ্ৰাসী ৰূপত থকা পিতৃতন্ত্ৰৰ কথাটো বেছি গুৰুতৰ বুলিও কথা উঠিছে। ইমানখিনি কথা আগবাঢ়ি অহাৰ পিছতো অসমৰ চিন্তক-লেখক-সৃষ্টিশীল মহলত আকৌ এতিয়াও ‘নাৰীবাদ’ বুলিলেই জাঙুৰ খাই উঠা স্বভাৱটো বৰ্তি আছে। সেই হিচাপত অসমত এতিয়াও মধ্যযুগ চলিয়ে আছে। গতিকে এনেক্ষেত্ৰত নাৰীবাদৰ সমালোচনা (Critique) এটা নগৰীয়া, চহৰীয়া, সৰ্বভাৰতীয় বা বিশ্বৰ পৰিপ্ৰেক্ষিতত যেনেকৈ তুলিবলৈ চেষ্টা কৰিম, তেনেকৈ হয়তো অসমৰ পৰিপ্ৰেক্ষিতত কৰিব নোৱাৰিম, বা কৰাটো যুগুত নহ’ব। গতিকে পৰিশেষত তৃণমূল পৰ্যায়ৰ গৱেষণা, সমীক্ষা আৰু কৰ্মপন্থা আকোঁৱালি লোৱাৰ বাহিৰে গত্যান্তৰ নাথাকে।\nআনহাতে ৰাষ্ট্ৰ বা দেশ বা জাতি – এই ধাৰণাবোৰ সৰ্বগ্ৰাসী। সেইমতেই ৰাষ্ট্ৰই প্ৰৱৰ্তন কৰা বা ৰাষ্ট্ৰখন নিয়ন্ত্ৰণকল্পে প্ৰয়োজন হোৱা ন্যায়ব্যৱস্থা আৰু অন্যান্য প্ৰশাসনিক বিধান আদিও “সামগ্ৰিকতা”ৰ বলি। শাসকৰ পক্ষ যিয়েই নহওক, যি মতাদৰ্শৰেই দেশ এখন চলি নাথাকক কিয়, সকলোৰে অন্তত ধাৰণাগত দিশৰ পৰাও আৰু প্ৰায়োগিক দিশৰ পৰাও দেশখন Totalitarian হ’বলৈ বাধ্য। তাতে আকৌ ভাৰতবৰ্ষৰ দৰে এখন জটিল জনগাঁ‌ঠনিৰ দেশ এখনত সৰ্বগ্ৰাসী একো অধিনিয়মেই সুচাৰু ৰূপত কাৰ্যকৰী হ'ব নোৱাৰেগৈ। এইখিনি কথা ভালদৰে অনুধাৱণ কৰিব পাৰিলে আমাৰ আৰু বুজিবলৈ অলপো অসুবিধা নহ'ব যে সংৰক্ষণ জাতীয় বিশেষ অধিকাৰৰ অধিনিয়মসমূহক কেন্দ্ৰ কৰি হোৱা বিতৰ্কসমূহৰ গুৰি ক'ত। পিছপৰা বৰ্গক সুবিধা প্ৰদান কৰি সাম্য আৰু সমতা আনিবলৈ বিচৰা ব্যৱস্থা এটাৰ ভিত্তি জাতিগত নহৈ অৰ্থনৈতিক হ'ব লাগে বুলি উঠা যুক্তিখিনিয়ে বুজি নাপায় জাতিতত্বৰ আধাৰত আজিও চলি থকা বৈষম্যখিনি। ইয়াৰ কাৰণ, দেশৰ সকলো অংশতে ইয়াৰ ৰূপ একেটা নহয়। একেদৰে পৰিৱৰ্তিত সময়ৰ লগে লগে বিভিন্ন ব্যৱহাৰিক আৰু পেশাদাৰী ক্ষেত্ৰত উচ্চ বা সাধাৰণ বৰ্গৰ ব্যক্তিবিশেষে বঞ্চনাৰ সন্মুখীন হোৱা বুলি ভাবিলে সেই কথাও সমানেই বিচাৰ্য। মুঠতে সকলোৰে বাবে সমানে প্ৰযোজ্য বুলি একোবস্তুৱেই থাকিব নেলাগে। ন্যায়পালিকাৰ প্ৰযুক্ত সাধাৰণ নিয়ম অধিনিয়মৰ মাজতেই সেই প্ৰয়োগৰ অনিয়ম আৰু দুৰ্নীতিৰ বীজখিনিও সোমাই থাকে।\nযোৱা প্ৰায় এটা দশক ধৰি দিল্লীৰ যিটো ঘৰত ভাড়া কৰি আছোঁ তাৰ মালিকজন এজন পুৰুষ, কিন্তু ঘৰটো নামাংকিত হৈ আছে ঘৈণীয়েকৰ নামত, মানে মহিলাৰ নামত। একেটা কথাই দেখা যায় চ'চাইটিখনত অন্তৰ্ভূক্ত দহোটা ঘৰৰ ক্ষেত্ৰত। মানে আটাইবোৰ ঘৰেই প্ৰপাৰ্টি হিচাপে কাৰোবাৰ ঘৈণীয়েক অৰ্থাৎ একোগৰাকী মহিলাৰ নামেৰে পঞ্জীয়ণ কৰা। এতিয়া বাৰে বাৰে ঘৈণীয়েক আৰু মহিলা শব্দদুটা যুগপৎ উল্লেখ কিয় কৰিছোঁ? কাৰণটো হ'ল মহিলা হ'লেও এইসকলৰ স্বতন্ত্ৰ ব্যক্তি-পৰিচয় নাই। মহিলাসকলৰ নামেৰে ঘৰবোৰ হ'লেও তাৰ আচল গৰাকী কিন্তু পুৰুষহে। ঘৰটো কিনা, পৰিচৰ্যা কৰা বা সময়ত তাক বিক্ৰী কৰাৰ সিদ্ধান্ত গ্ৰহণ সকলো ক্ষমতা পুৰুষৰ হাতত। তেনেহ'লে ঘৰবোৰ মহিলাৰ নামেৰে পঞ্জীয়ন কৰাই কেনে ধৰণেৰে “নাৰীসৱলীকৰণ” কৰা হ'ল? ইয়াৰ দ্বাৰা নাৰীমুক্তি কেনেকৈ ঘটিল? এইখিনি অনিয়মজনিত ঘটনাৰ উদাহৰণ আৰু এনে উদাহৰণ দেধাৰ। নাৰীৰ সবলীকৰণ আৰু নাৰীমুক্তিৰ যিমান শ্লোগান আছিল, তাৰ মহৎ উদ্দেশ্য আগত ৰাখি যিমনবোৰ অধিনিয়মৰ প্ৰৱৰ্তন হৈ আহিছে তাৰ কিমান কি সুপ্ৰয়োগ গাঁ‌ৱে ভূয়ে ঘটিছে নাজানো। কিন্তু তাৰ বিস্তৰ মুনাফা আচলতে আদায় কৰি আহিছে নগৰীয়া, শিক্ষিতা আৰু আৰ্থিক ভাবে ইতিমধ্যেই সচ্চল মহিলা সকলেহে। আৰু অলপ শুদ্ধকৈ ক'বলৈ গ'লে নগৰীয়া মহিলাৰ নামেৰে পুৰুষ সকলেহে।\nএনে ধৰণৰ উদাহৰণ আৰু বহুতো আছে। এগৰাকী ন্যায়কৰ্মী সমাজসেৱীয়ে ফঁ‌হিয়াই দেখুৱাইছিল যে আমাৰ দেশৰ ন্যায় ব্যৱস্থা আদ্যোপান্ত পুৰুষবিৰোধী। নাৰী আৰু পুৰুষ এই দুই লিংগ জৰিত থকা যি কোনো অপৰাধমূলক অভিযোগৰ ক্ষেত্ৰত এজন পুৰুষৰ আত্মপক্ষসমৰ্থনৰ কোনো সুবিধাই নাই। এই অভিযোগ লাগিলে ধৰ্ষণৰে হওক, ঘৰুৱা নিগ্ৰহৰে হওক বা সাধাৰণ বিবাহ বিচ্ছেদেই হওক। আৰু এই কথাখিনিৰ সুবিধা লৈয়েই বহু নাৰীৰ হাতত বহুতো পুৰুষ নিতে নিতে নিগৃহীত হৈ আহিছে। মোৰ ব্যক্তিগত ভাবে পৰিচিত, দুজনবন্ধু, এজন পুৰুষ এক নাৰীৰ মাজত ঘটা কিছুমান ব্যক্তিগত সম্পৰ্কজনিত অপ্ৰীতিকৰ ঘটনা অলপতে ঘটিছিল। তেওঁলোকৰ পাৰস্পৰিক মনোমালিন্যৰ পিছত মহিলাগৰাকীয়ে ব্যক্তিগতভাবে অপদস্থ কৰা, আদালতৰ কাষ ছপা এইবোৰ কৰাৰ উপৰিও ছ'চিয়েল মিডিয়াত পুৰুষজনৰ চৰিত্ৰহনন কৰিবলৈ ল'লে। এই ক্ষেত্ৰত পুৰুষজনৰ সাৰিবৰ কোনো বাট নৰ'লগৈ। কাৰণ মহিলাগৰাকী এগৰাকী অকলশৰীয়া মাতৃ – single mother. অথচ অন্যক্ষেত্ৰত, কৰ্মক্ষেত্ৰত আত্মপৰিচয় গঢ় দিবৰ বেলিকা কিন্তু অকলশৰীয়া মাতৃ হোৱাটোৱেই আছিল তেখেতৰ এটা সদৰ্থক আৰু সুবিধাজনক দিশ : empowering, Liberting. মানে কথাটো এনেকুৱাহে নেকি যে একেটা কথাকেই নিজকে সবল আৰু মুক্ত বুলি ঘোষণা কৰিবলৈ ব্যৱহাৰ কৰা হ'ব আৰু সময় সাপেক্ষে একেটা কথাতেই নিজকে নিচলা দুৰ্বল বুলি কৈ সহানুভুতি আদায় কৰিবলৈ বিচৰা হ'ব? এনে ধৰণৰ আৰু উদাহৰণেৰে দেখুৱাব পৰা যায় যে একাংশ সুবিধা ভোগী নগৰীয়া অৰ্থৱান মহিলাৰ জীৱনযাত্ৰাৰ মাজেৰে বিকাশ ঘটা এক বিশেষ ধৰণৰ মনোবৃত্তি বা attitude-কেই নাৰী-সমস্যা (Women Issues) আৰু নাৰীবাদৰ আধাৰ হিচাপে গঢ় দিবৰ প্ৰচেষ্টা চলি আহিছে। এতিয়া আমাৰ সমস্যাটো আৰু বেছি জটিল হ'ল। এই আৰ্বান এটিট্যুডটোৰ সৈতে অসন্মতি দেখুৱাবলৈ গৈ যদি এই এটিট্যুডে গঢ় দিয়া নাৰীবাদৰ(এমপাৱাৰমেণ্ট আৰু লিবাৰ্টিৰ ধাৰণাসহ) বিৰোধিতা কৰিবলগীয়া হয়, সেই বিৰোধিতাক আঞ্চলিকতা, শ্ৰেণী, জাতি আৰু অন্যান্য বৈষম্যতা বিশিষ্ট ক্ষেত্ৰসমূহতো প্ৰয়োগ কৰিবলৈ বিচৰাটো উচিত হ'বনে?\n"নাৰীবাদ" শব্দটো সাধাৰণীকৃত এটা পৰিভাষালৈ পৰ্যবসিত হোৱাৰ কথাখিনিৰ পৰাই আৰু এটা দিশ আমাৰ চকুত পৰে। বিশেষকৈ নগৰীয়া ব্যক্তিকেন্দ্ৰিক জীৱনযাত্ৰাৰ প্ৰভাৱত (আৰু বিনোদন মধ্যম সমূহৰ কৃপাত) নাৰীবাদক এটা "এটিট্যুড"লৈ সংকুচিত কৰা হৈছে। এটিট্যুডক অনুবাদ কৰি মনোবৃত্তি বা মনোভাব বুলি ক'ব খোজা নাই। মনোবৃত্তি বুলিলে ভালেই হ'ল হেতেন। কিন্তু এই নৱ-নিৰ্মিত এটিট্যুডৰ ধাৰণাটোৱে অতিমাত্ৰাই ব্যক্তি-স্বতন্ত্ৰ ব্যতিক্ৰমৰ অজুহাত কিছুমানহে গঢ় দিবলৈ লৈছে - যিবোৰ ইডিঅ'চিনক্ৰেটিক। নন-ডিছকাৰ্ছিভ। এই "এটিটুড" বা "কুল"নেছ লৈ কোনোবা চুপাৰ-মেন, চুপাৰ-ৱ'মেন হ'ব পাৰিব, কিন্তু সংগঠিত এটা আন্দোলন হ'ব পাৰিবনে নাই তাত প্ৰশ্নৰ অৱকাশ আছে।\nজনপ্ৰিয় বিনোদনধৰ্মী সৃজনীশীল মাধ্যমসমূহৰ মাজত কাহিনী কথনৰ বেলিকা চৰিত্ৰ এটা নিৰ্মণৰ ক্ষেত্ৰত এটিট্যুড এটা গুৰুত্বপূৰ্ণ শব্দ। বহুকাল এনিমেচন জগতত কাম কৰি বুজিলোঁ যে এনিমেচনৰ বাবে চৰিত্ৰ নিৰ্মাণ কৰিবৰ সময়ত সঘনে শুনিবলৈ পোৱা শব্দটোৱেই হ'ল - এটিট্যুড। চৰিত্ৰ এটাৰ চকুৰ চাৱনি, বিশেষ ধৰণেৰে থিয় হোৱাৰ কায়দা, পোছাক পাতি, এটা বিশেষ পৰিস্থিতিত কেনেকৈ চৰিত্ৰটোৱে প্ৰতিক্ৰিয়া প্ৰকাশ কৰিব - এই গোটেইখিনি মিলি চৰিত্ৰায়ণটো সম্পূৰ্ণ হৈ উঠে। সমসাময়িক বিনোদনৰ জগতখনৰ এই যি এটিট্যুডৰ ধাৰণা সেয়া বহুলাংশে হলিউডে নিৰ্ণয় কৰি দিয়া বস্তু। তাতোকৈ চিধাকৈ ক'বলৈ গ'লে এটা পুঁজিবাদৰ নিৰ্মাণ। বিনোদনৰ জগতত এটিট্যুড মানে একধৰণৰ কূল-নেছ (Cool-ness)। ধৰক এক্সন চিনেমা এখনৰ শেষৰ ফালে অক্ষয় কুমাৰ (হিৰো) কেমেৰাৰ ফালে আগুৱাই আহি আছে, দূৰৈত গাড়ী কেইখনমান দেখা গৈছে। হঠাতে প্ৰচণ্ড বিষ্ফোৰণ এটা হৈ গাড়ী কেইখনত জুই লাগি একোখন গাড়ী আকাশ পৰ্যন্ত উৰি গ'ল। অক্ষয় কুমাৰ, অৰ্থাৎ আমাৰ কল্পনাৰ, আমাৰ হেঁপাহৰ হিৰোজন ইমানেই 'কুল' যে তেওঁ উভটি চোৱাটো দূৰৰে কথা এজন সাধাৰণ মানুহ হিচাপে সেই বিষ্ফোৰণৰ শব্দত এবাৰ উচপ খায়ো নুঠিলে। তেওঁৰ মুখত মৃদু হাঁহি এটাহে বিৰিঙি উঠিল। হলিউডৰ চিনেমা এখন চলি আছে। বহু সময় ধৰি নায়িকাই ভিনেইনৰ সৈতে যুঁজ বাগৰ কৰি আছে। অৱশেষত কুলাকুটিৰে পূৰ্ণশক্তি প্ৰয়োগ কৰি চূড়ান্ত প্ৰহাৰটো কৰি হিৰোইন কেমেৰাৰ ফালে আগবাঢ়িল শত্ৰুপক্ষলৈ আৰু উভটি চাবলৈকো প্ৰয়োজন নাই, যিহেতু তেওঁ জানে যে শত্ৰু ইতিমধ্যে ধৰাশায়ী হৈছে। এই ধৰণৰ উপস্থাপনকে লোৱা হয় কুলনেছ হিচাপে। মানে আপুনি যদি 'কুল' তেনেহ'লে সৰু সুৰা কথাতো বাদেই, চৰম সংঘাতৰ সময়তো আপোনাৰ চকুৱে মুখে বিচলিত নোহোৱা ধৰণৰ এক অভিব্যক্তি থাকিব লাগিব। পাৰিপাৰ্শ্বিকতাৰ ঘটনাত যদি আপুনি বিচলিত তেনেহ'লে আপুনি আৰু 'কুল' হৈ থকা নাই। কিন্তু বুজিবলৈ একো অসুবিধা নহয় যে এই 'কুল-নেছ' খিনি অমানৱীয়। এটা বোমা বিষ্ফোৰণত, আঘাতপ্ৰাপ্ত মানুহ এজন মজিয়াত পৰি কেঁকাই উঠাত তাৎক্ষণিক প্ৰতিক্ৰিয়া প্ৰকাশ কৰাটো মানৱীয়ই নহয়, একান্ত জৈৱিক। এতিয়া কথা হ'ল, এই 'কুল-এটিট্যুড'ৰ প্ৰসাৰ আৰু জনপ্ৰিয়তাই সমাজৰ নগৰীয়া জীৱনতো প্ৰভাৱ পেলোৱা যেন অনুভৱ হয়। আপোনাৰ চাৰিওফালে যিমান যি দুৰ্যোগেই নহওক কিয়, আপুনি এটা কুল-এটিট্যুড লৈ গৈ থাকিব লাগিব। এই এটিট্যুড দেখুওৱা এটিট্যুডটোৰ বাবে একাংশ সমসাময়িক নগৰীয়া স্বঘোষিত নাৰীবাদীৰো আবিৰ্ভাৱ ঘটিছে। নিজকে ফেমিনিষ্ট বুলি ঘোষণা কৰি তেওঁলোকে কেৱল চেষ্টা কৰে তেওঁলোক আচলতে কিমান cool about everything. কোনো ধৰণৰ সামাজিক বা মানৱীয় প্ৰমূল্যৰ সৈতে আচলতে তেওঁলোকৰ কোনো যোগাযোগ নাই। যিহেতু আৰ্থিকভাবে, স্থানগত ভাৱে এই সকল স্বঘোষিত নাৰীবাদী ক্ষমতাশালী অচিৰেই তেওঁলোকে নাৰীবাদ সম্পৰ্কে মানুহৰ সহজ ধাৰণাক প্ৰভাৱিত কৰিব পাৰে বুলি আশংকা কৰিব পাৰি। যদিওবা "নাৰীবাদ" শব্দটো ব্যৱহাৰ কৰি থকা হয়, শব্দটোক সাধাৰণীকৃত কৰি ব্যৱহাৰ কৰা হোৱা নাইতো? যদি নাই হোৱা, তেনেহ'লে নাৰীবাদী কোনসকল? তেওঁলোকৰ ৰাজনৈতিক জিনিঅ'ল'জী কেনেকুৱা? ৰাজনৈতিক স্থিতি কোনখিনিত? সংগঠিত আন্দোলন একোটাৰ বাবে কোনো উদ্যোগ বা উদ্যম ক'ৰবাত কেনেবাকৈ আমি দেখা পাইছোঁ জানো?\nআমি দৃষ্টি আকৰ্ষণ কৰিবলৈ বিচৰা কথা এইখিনিয়েই। নাৰীবাদ আৰু নাৰীবাদ সংক্ৰান্তীয় বাগধাৰা অপৰিহাৰ্য। নাৰীবাদৰ প্ৰয়োজনীয়তা আছে নে নাই সেই বিতৰ্ক অৰ্থহীন। নগৰীয়া আৰু অৱস্থাসম্পন্ন শ্ৰেণীৰ ব্যক্তিবিশেষৰ জীৱনপ্ৰণালীৰ মাজত লালিত হোৱা কিছু নাৰীকেন্দ্ৰিক সমস্যাৰ আধাৰত নাৰীবাদক সংজ্ঞায়িত কৰিম নে নকৰিম, অথবা তেনে এক শ্ৰেণীৰ সমস্যাৰ সমালোচনা কৰিবলৈ গৈ সামগ্ৰিকভাবে নাৰীবাদ নামেৰে জনাজাত হোৱা চিন্তাপ্ৰণালীকেই দোষাৰোপ কৰাটো কিমান দূৰ সমিচীন হ'ব সেইখিনিহে প্ৰশ্ন। এইখিনিতেই আমি উপলব্দ্ধি কৰিম তৃণমূল পৰ্যায়ত সমাজৰ শ্ৰেণী, জাতি আৰু অন্যান্য বৈষম্যমূলক ক্ষেত্ৰখিনিলৈ গৈ অধ্যয়ণ কৰা আৰু হাতে কামে লাগিব পৰা এক নতুন যুৱ প্ৰজন্ম আগবাঢ়ি নহালৈকে সকলো আলোচনাই অসাৰ। ৰাষ্ট্ৰপ্ৰদত্ত একোটা ন্যায়ব্যৱস্থাৰ আসোঁৱাহ কোনখিনিত সেইকথা আলোচনা কৰি থাকোতে হয়তো আমি নিজেই মন কৰা নাই যে আমাৰ আলোচনাৰ মূলাধাৰো শ্ৰেণীবৈষম্যৰ দোষেৰে দোষী। নাৰী সবলীকৰণৰ মহৎ উদ্দেশ্য আগত ৰাখি প্ৰযুক্ত এটা ব্যৱস্থা যাক উদ্দেশ্য কৰি পৰিকল্পিত হৈছিল সেই সকলে হয়তো তাৰ একো সম্ভেদেই নাপায়গৈ। অশিক্ষা আৰু অৱহেলাৰ চিকাৰ হৈ ভূক্তভোগী একেটা অৱস্থাতেই ৰয়। নতুন প্ৰজন্মৰ কাম এইখিনিৰে পৰা আৰম্ভ হয়।\nPosted by Samudra Kajal Saikia at 9:33 PM


অবিশ্বাস্য দামত বিক্ৰী মেছীয়ে ব্যৱহাৰ কৰা টিছ্যু ! Prag News : Best Assamese News Channel, Latest Assam News Live Today , North East Breaking News\nঅবিশ্বাস্য দামত বিক্ৰী মেছীয়ে ব্যৱহাৰ কৰা টিছ্যু !\nপেৰিছঃ আৰ্জেণ্টিনাৰ তাৰকা ফুটবলাৰ লিঅ’নেল মেছীয়ে স্পেনিছ ক্লাৱ বাৰ্চিলোনা এৰি যোৱাৰ সময়ত হুক হুকাই কান্দিছিল। সেই সময়ত মেছীয়ে চকুপানী মচিবলৈ ব্যৱহাৰ কৰা টিছ্যু পেপাৰখন এতিয়া চৰ্চাৰ কেন্দ্ৰবিন্দু হৈ পৰিছে। অবিশ্বাস্য মূল্যত বিক্ৰী হৈছে মেছীয়ে ব্যৱহাৰ কৰা টিছ্যু পেপাৰখন। ৰাষ্ট্ৰীয় সংবাদ মাধ্যম গ’ল্ফ নিউজৰ এক প্ৰতিবেদনত শেহতীয়াকৈ এই তথ্য প্ৰকাশ পাইছে।\nমেছী পত্নী এণ্ট’নেলা ৰক্কুজ্জ’ৱে মেছীক টিছ্যু পেপাৰ যোগান ধৰিছিল। উল্লেখ্য যে, মেছীয়ে চকুপানী মচা টিছ্যু পেপাৰ এজন মানুহে সংগ্ৰহ কৰিছিল আৰু লগে লগে নিলামৰ কথা ঘোষণা কৰিছিল। আচৰ্যজনক যে, মেছীয়ে ব্যৱহাৰ কৰা টিছ্যু পেপাৰখন ১মিলিয়ন ডলাৰত বিক্ৰী কৰা হৈছে। ভাৰতীয় মূদ্ৰাত ইয়াৰ মূল্য প্ৰায় ৭৪নিযুত। টিছ্যু পেপাৰখন এটা স্পেনিছ মূল্যৰ দ্বাৰা নিলামত ক্ৰয় কৰা হৈছিল। টিছ্যু বিক্ৰেতাই দাবী কৰে যে, মেছীয়ে ব্যৱহাৰ কৰা টিছ্যুত আনুবংশিক উপাদান আছে। যিটোৱে পাছত ক্ল’ন কৰিব পাৰে আৰু তেওঁৰ দৰে বিখ্যাত ফুটবলাৰ পাব পাৰে!\nলিঅ’নেল মেছীয়ে ৮ আগষ্টত বাৰ্চিলোনা ত্যাগ কৰিছিল। বিদায়ী সভাত আৰ্জেণ্টিনাৰ ছুপাৰষ্টাৰজনে নিজৰ আৱেগ ধৰি ৰাখিব পৰা নাছিল। মেছীয়ে ২০০৪ চনৰ পৰা ২০২১ চনলৈ বাৰ্চিলোনাৰ হৈ ৭০৯ টা গ’ল স্ক’ৰ কৰিছিল। উল্লেখ্য যে, ক্লাবৰ ইতিহাসত মেছী সৰ্বাধিক গ’ল স্ক’ৰাৰ।


সাৱধান! হোৱাটছএপৰ নতুন নিয়ম-সিদ্ধান্ত - SANGBAD PRAHARI\nHome অন্যান্য বিজ্ঞান-প্ৰযুক্তি সাৱধান! হোৱাটছএপৰ নতুন নিয়ম-সিদ্ধান্ত\nসাৱধান! হোৱাটছএপৰ নতুন নিয়ম-সিদ্ধান্ত\nউৰাবাতৰি ৰোধ কৰিবলৈ অৱশেষত বিশেষ পদক্ষেপ গ্ৰহণ কৰিলে হোৱাটছএপে। মেছেজিং এপৰ সম্ৰাটস্বৰূপ মাৰ্কিন প্ৰতিষ্ঠানটোৱে এই অনুযায়ী ভাৰতত এগৰাকী পৰ্যবেক্ষক বিষয়া নিযুক্তি দিয়ে। উৰাবাতৰিৰ লগতে এপ সম্পৰ্কীয় আন অভাৱ-অভিযোগো এতিয়াৰে পৰা জনাব পৰা যাব এই বিষয়াগৰাকীক।\nউল্লেখ্য যে, উৰাবাতৰিৰ ফলত গণহত্যা পৰ্যন্ত সংঘটিত হোৱাৰ পিছতে কেন্দ্ৰ চৰকাৰে প্ৰতিষ্ঠানটোক ব্যৱস্থা গ্ৰহণ কৰিবলৈ হেঁচা দিছিল। চৰকাৰৰ এনে হেঁচাৰ পিছতে হোৱাটছএপে কেবাখনো আগশাৰীৰ ৰাষ্ট্ৰীয় কাকতত বিজ্ঞাপনো প্ৰকাশ কৰিছিল।\nইয়াৰ পিছত তথ্য-প্ৰযুক্তি মন্ত্ৰণালয়ৰ সৈতে অনুষ্ঠিত বিশেষ বৈঠকত ভাৰত চৰকাৰৰ তৰফৰ পৰা প্ৰতিষ্ঠানটোক অভিযোগগ্ৰহণকাৰী বিষয়া নিযুক্তি দিবলৈ স্পষ্টকৈ কয়। চৰকাৰৰ এনে নিৰ্দেশ লাভৰ পিছতে ফেচবুকৰ অধীনস্থ প্ৰতিষ্ঠানটোৱে ভাৰতৰ বাবে কোমল লাহিড়ীক অভিযোগগ্ৰহণকাৰী বিষয়া হিচাপে নিযুক্তি প্ৰাদন কৰে। ৱেবছাইটত নতুন অাপডেটৰ জৰিয়তে দেওবাৰে এই কথা ৰাজহুৱা কৰে হোৱাটছএপে। ইয়াৰ পূৰ্বে প্ৰতিষ্ঠানটোত গ্লোবেল কাষ্টমাৰ অপাৰেশ্যন এণ্ড লোকেলাইজেশ্যন ছিনিয়ৰ ডিৰেক্টৰ হিচাপে কাৰ্যনিৰ্বাহ কৰিছিল কোমলে।\nঅৱশ্যে কোমল লাহিড়ী সন্দৰ্ভত অধিক তথ্য জনোৱাৰ পৰা বিৰত আছে হোৱাটছএপ কৰ্তৃপক্ষ। প্ৰতিষ্ঠানটোৰ এটি সূত্ৰই আগষ্টৰ শেষৰ ফালে কোমলক উক্ত দায়িত্ব অৰ্পণ কৰা বুলি জানিবলৈ দিছে। হোৱাটছএপৰ ৱেবছাইটত উল্লেখ থকা মতে, এপৰ ছেটিংছ টেবত ক্লিক কৰি প্ৰতিষ্ঠানটোৰ ছাপৰ্ট টীমক অভিযোগ দাখিল কৰিব পাৰিব ইউজাৰসকলে। ইয়াৰ লগতে অভিযোগ গ্ৰহণকাৰী বিষয়াসকলৰ সৈতে পোনপটীয়াকৈ যোগাযোগ কৰাৰো সুবিধা প্ৰদান কৰিছে। এনেকৈয়ে এতিয়া নতুন দায়িত্ব লাভ কৰা কোমলে হোৱাটছএপত বিয়পি পৰা উৰাবাতৰিক লৈ গ্ৰহণ কৰিব কঠোৰ সিদ্ধান্ত।


মনৰ কথাঃ কাঁন চিনেমা মহোৎসৱ-২২ৰ অভিজ্ঞতা বনাম আমন্ত্ৰণ প্ৰত্যাখ্যান কৰা অসমীয়া চিনেমাখন :: বিশ্বজিৎ বৰা - অসমীয়াৰ সুখ-দুখ\nHome biswajeet-bora MONOR KATHA MONOR-KATHA RECENT বিশ্বজিৎ বৰা মনৰ কথা মনৰ-কথা মনৰ কথাঃ কাঁন চিনেমা মহোৎসৱ-২২ৰ অভিজ্ঞতা বনাম আমন্ত্ৰণ প্ৰত্যাখ্যান কৰা অসমীয়া চিনেমাখন :: বিশ্বজিৎ বৰা\nxukhdukh.com June 02, 2022 biswajeet-bora, MONOR KATHA, MONOR-KATHA, RECENT, বিশ্বজিৎ বৰা, মনৰ কথা, মনৰ-কথা,\nকাঁন চিনেমা মহোৎসৱ-২২ৰ অভিজ্ঞতা বনাম আমন্ত্ৰণ প্ৰত্যাখ্যান কৰা অসমীয়া চিনেমাখন\nচিনেমাৰ জগতত Cannes Film Festival ৰ এটা সুকীয়া পৰিচয় আৰু গৌৰৱ আছে। তাতেই অসম বাসী ৰাইজৰ আৰ্শীবাদত যোৱা ২২ মে ২০২২ তাৰিখে Olymplia7থিয়েটাৰত আমাৰ কথাছবি 'বুম্বা ৰাইড' খন প্ৰদৰ্শিত হয়। আশা কৰা ধৰণে যিমান দৰ্শক, পৰিবেশক, বিক্ৰেতাৰ আশা কৰিছিলো, তেনে ধৰণে নহলেও আমাক এজন অষ্ট্ৰেলিয়া,2জন ভাৰতীয় পৰিবেশকে যোগাযোগ কৰিছে কিনিবৰ বাবে। যিহেতু আমি ইতিমধ্যে আমেৰিকা আৰু কানাডাৰ বজাৰত কথাছবি খন বিক্রী কৰিছোঁ সেইবাবে World Rights (আমেৰিকা আৰু কানাডা বাদ দি) বিক্রী কৰিব পাৰিলেই আমি সফলতা পাইছোঁ বুলি ভাবিম।\nCannes এখন বিশাল সমুদ্ৰ। তাত নিজৰ অস্তিত্ব নিজৰ কামৰ লগতহে প্ৰতিফলিত হয়। এই বছৰত ভাৰতে CANNES মহোৎসৱত COUNTRY OF HONOR হিচাপে পাই যি কেইখন চিনেমা MARCHE DU FILM ত প্ৰদৰ্শনৰ বাবে আনিছে, সকলো খিনিয়েই খুব সুন্দৰ কথাছবি। তাৰ মাজতে আমাৰ বোম্বা ৰাইডে স্থান পোৱাটোতে আমি সন্তুষ্ট। পিছে নিজৰ কিছু অসন্তুষ্টি আমি I & B minister ( State) এল মুৰোগণদেৱক ব্যক্ত কৰিছো। যেনে কিছু মিডিয়া, পৰিবেশক আৰু অনুষ্ঠানটো আৰু ভাল ধৰণে সুসম্পন্ন কৰাৰ যে থল থাকি গল, সেই কথাক লৈ।\nযিহেতু Cannes ৰ মূল চিনেমা শিতানত আমাৰ চিনেমা নাছিল, সেইবাবে RED CARPET ত উঠি খুব মিছা ঢোল পিটাৰ ধৃষ্টতা আমাৰ নাছিল। যোৱা ২১ মে তাৰিখে আমাৰ বন্ধু সদ্য নিৰ্মিত শ্যাম বেনেগাল দেৱৰ নতুন কথাছবি 'MUHIB' ৰ কাৰ্যবাহী প্ৰযোজক মুম্বাইৰ Satish Sharma ই আমাক RED CARPET ত কেনেকৈ যাব পাৰি সেই বিষয়ে অৱগত কৰিছিল সেই ঠাই খিনিৰ অফিচত গৈ। সেই সময়ত আছিল সকলোৰে মৰমৰ আইমি বৰুৱা আৰু লুইত কুমাৰ বৰ্মন। পিছে আমি ব্যক্তিগত ভাবে ৰেড কাৰ্পেটত উঠিব লাগিবই লাগে বুলিয়েই সেইয়া কৰা নাছিলো আৰু ইচ্ছা নাই বুলি কৈছিলো। কাৰণ বিশাল কনভয়ৰ মাজেৰে যেতিয়া বিশ্বত নাম উজ্জ্বল কৰা চেলিব্ৰিটী সকলে আহি মিডিয়াৰ আকৰ্ষণ কৰে, তাত আমি খোজ কাঢ়ি নিজকে কি বুলি পৰিচয় দিম? এজন চলচ্চিত্ৰ কৰ্মী হিচাপে অসম মুলুকৰ এটা ধূলিকনা যদিও মনৰ ভাৱ এয়াই যে ইয়াত খোজ কাঢ়িম যদিহে কেতিয়াবা এনে চিনেমা বনাই সগৌৰবে খোজ দিয়াৰ মাদকতা লব পৰাৰ সক্ষম হলে।\nঅসমৰ পৰা অহা দলটোৰ আমন্ত্ৰণত এখন ছেমিনাৰত অংশগ্ৰহণ কাৰো। দেশ বিদেশৰ নির্মাতাই অসমলৈ আহি চিত্ৰগ্ৰহণ কৰিবলৈ কি কি সুবিধা লাভ কৰে তাক আমাৰ ৮ (আঠ খন) খন চিনেমা নিৰ্মাণৰ অভিজ্ঞতা ব্যক্ত কৰো।\nসদৌ শেষত আমাৰ শ্ৰদ্ধাৰ মিডিয়াৰ প্ৰতি এটাই অনুৰোধ কিছু ভুল আৰু অতিৰঞ্জিত বাতৰিয়ে CANNES ফিল্ম ফেষ্টিভলৰ গৰিমা যাতে ম্লান নকৰে। কাৰণ অসমৰ বহু নিষ্ঠাৰে কাম কৰি থকা চলচ্চিত্ৰ কর্মীৰ বাবে Cannes অতিকৈ শ্ৰদ্ধাৰ আৰু সপোনৰ। ইয়াৰ যাত্রা অতিকৈ কঠিন। আজি মই ইয়াত এই বিশাল অনুষ্ঠানৰ প্ৰত্যক্ষ হৈয়ো কৈছোঁ Cannes এটা আমাৰ বাবে আজিও সপোনহে।\nআমি যে এই ‘কাঁন’ ‘কাঁন’ লৈ চিঞঁৰি আছো, কাঁনলৈ গৈ ইটো কৰিছো, সিটো কৰিছো কৈ কৈ ৰাইজক বিভ্ৰান্তিত পেলাইছো, কিন্তু ভাল চিনেমা নিৰ্মানৰে চৰ্চা লাভ কৰিবলৈ সক্ষম হৈছো জানো? ভাল আৰু ৰাইজৰ মনোগ্ৰাহী চিনেমা নিৰ্মাণেৰে আমি কেনেকৈ শুদ্ধ পথৰে আমাৰ এই মুলুকৰ চিত্ৰ নিৰ্মাতা সকলে এদিন তালৈ গৈ অসমৰ নাম উজ্জলাব পাৰে তাৰহে প্ৰকৃত অৰ্থত চৰ্চা হব লাগে। কিন্তু দুখৰ বিষয় এটাৰ পিছত এটা বিভিন্ন বিতৰ্কই আমি ‘কাঁন’ ক এনে কৰি পেলাইছো যেন – ‘কাঁন মহোৎসৱ’ এতিয়া ভাতৰ লগত পানী খোৱা বস্তুহে! সেইয়া হব লাগে নে প্ৰকৃততে?\nনিশ্চয়কৈ নহয়! যি খন ‘কাঁন মহোৎসৱ’ত ভাৰতীয় কথাছবিয়ে বহু বছৰ ধৰি মুখ্য প্ৰতিযোগিতাত সোমাবলৈ সক্ষম হোৱা নাই, সেই ‘কাঁন মহোৎসৱ’ তে আজিৰ পৰা প্ৰায় ৩৪ বছৰ আগতে এখন অসমীয়া কথাছবিয়ে অংশগ্ৰহণ কৰিবলৈ সুবিধা পাইয়ো তাৰ নিমন্ত্ৰণ প্ৰত্যাখ্যান কৰিছিল! সেই কথা বহু আগতেই জানো যদিও আজি এই সময়ত উল্লেখ কৰিছো যাতে এই কথাই আমাৰ উঠি অহা বহুতকে প্ৰেৰণা আৰু উৎসাহিত কৰাই নহয় সপোন দেখিবলৈও উদগনি দিব। সেইয়া হ’ল আমাৰ গৌৰৱ, World Cinema ৰ উজ্জ্বল তাৰকা, পদ্ম-ভুষন জাহ্নু বৰুৱা ছাৰে ১৯৮৮ চনতে ‘হালধীয়া চৰায়ে বাওধান খায়’ কথাছবিৰ বাবে ‘কাঁন মহোৎসৱ’ ৰ ‘UN CERTAIN REGARD’ শিতানত অংশ গ্ৰহণ কৰিবলৈ আমন্ত্ৰন পোৱা পিছতো প্ৰত্যাখ্যান কৰিছিল। কিন্তু কিয়? কথাখিনি জনাব বিছাৰিছো।\nজাহ্নু বৰুৱা ছাৰে ১৯৮৮ চনত নিৰ্মাণ কৰা ‘হালধীয়া চৰায়ে বাওধান খায়’ খনে প্ৰথম ‘ইন্দিয়ান পেনোৰামা’ ত নিৰ্বাচিত হৈ কেৰেলাৰ ‘চিনেমা মহোৎসৱ’ত প্ৰদৰ্শন হৈছিল ভাৰত চৰকাৰৰ দ্বাৰা। সেই সময়ত পৃথিৱীৰ বিভিন্ন বিখ্যাত চলচ্চিত্ৰ মহোৎসৱৰ ‘CURATOR’ অথবা ‘PROGRAMMER’ আহিছিল সেই মহোৎসৱলৈ। কথাছবি খন চাই পৃথিৱীৰ অন্যতম বিখ্যাত ‘লোকাৰ্নো আন্ত:ৰাষ্ট্ৰীয় চলচ্চিত্ৰ মহোৎসৱ’ৰ বাবে পোনচাতেই নিৰ্বাচিত কৰিছিল মুল প্ৰতিযোগিতা শিতানত। সেই কেৰেলাৰ চিনেমা মহোৎসৱতে আন এখন উল্লেখযোগ্য চলচ্চিত্ৰ মহোৎসৱ ‘SYDNEY INTERNATIONAL FILM FESTIVAL’ ৰ ‘SELECTION COMMITTEE’ ৱেও ‘হালধীয়া চৰায়ে বাওধান খায়’ খন মূল প্ৰতিযোগিতা লৈ নিৰ্বাচিত কৰিছিল। কিন্তু যিহেতু ইতিমধ্যে জাহ্নু বৰুৱা ছাৰে ‘লোকাৰ্নো আন্ত:ৰাষ্ট্ৰীয় চলচ্চিত্ৰ মহোৎসৱ’ ত ‘INTERNATIONAL PREMIERE’ৰ বাবে কথা দিছিল সেইবাবে ‘ছিডনী’ ৰ সেই প্ৰস্তাৱ প্ৰত্যাখ্যান কৰিছিল। কিন্তু ‘ছিডনী’ আৰু ‘লোকাৰ্নো’, দুয়োখন মহোৎসৱৰ ‘ফেষ্টিভেল ডিৰেক্টৰ’ৰ মাজত সু-সম্পৰ্ক আছিল বাবে দুয়োৰে বুজাবুজিত দুয়োখন মহোৎসৱতে ‘হালধীয়া চৰায়ে বাওধান খায়’ দেখুৱাবলৈ সক্ষম হৈছিল। তাৰ মাজতে জাৰ্মেনীৰ বিখ্যাত চলচ্চিত্ৰ মহোৎসৱ ‘ফিল্ম ফেষ্টিভেল মেনহেইম গম্ভ’ই ‘হালধীয়া চৰায়ে বাওধান খায়’ খনক তৃতীয় বিশ্বৰ চিনেমা শিতানৰ মূল প্ৰতিযোগিতাত ৰাখিছিল আৰু ‘শ্ৰেষ্ঠ চিনেমা’ৰ বঁটাটি দিবৰ বাবে একপ্ৰকাৰ ঠিৰাং কৰিছিল কিন্তু আশ্বৰ্যজনক ভাবে জাহ্নু বৰুৱা ছাৰে সেই প্ৰস্তাবটি গ্ৰহণ নকৰিছিল আৰু কাৰন দেখাইছিল যে – সাহিত্য – সংস্কৃতি – চলচ্চিত্ৰৰ লগত কোনো প্ৰথম বিশ্ব বা তৃতীয় বিশ্বৰ কথা নাহে।\n১৯৮৮ চনতে জানুৱাৰী মাহৰ পৰা ‘কাঁন চলচ্চিত্ৰ মহোৎসৱৰ প্ৰতিনিধিয়ে’ আহি মুম্বাইত (তেতিয়া বোম্বাই) বাহৰ পাতিছিল আৰু NFDC সহযোগত কিছু চিনেমা সেই বছৰৰ কাঁন চলচ্চিত্ৰ মহোৎসৱৰ বাবে প্ৰাথমিক ভাবে নিৰ্বাচিত কৰি কাঁন চলচ্চিত্ৰ মহোৎসৱৰ মুখ্য বিছাৰক মণ্ডলীৰ বাবে প্ৰেৰণ কৰে ভাৰতৰ পৰা। তাৰ ভিতৰত অন্যতম আছিল – জাহ্নু বৰুৱা ছাৰৰ ‘হালধীয়া চৰায়ে বাওধান খায়’। কাঁন চলচ্চিত্ৰ মহোৎসৱৰ মুখ্য বিছাৰক মণ্ডলীয়ে ‘হালধীয়া চৰায়ে বাওধান খায়’ চাই অভিভূত হয় যদিও মূল প্ৰতিযোগিতাত নেৰাখি তেওঁলোকৰ অন্য এটি শিতান ‘UN CERTAIN REGARD’ বাবে কথাছবিখন নিৰ্বাচিত কৰে। কিন্তু ‘UN CERTAIN REGARD’ শিতানটোত মাত্ৰ ‘CRITICS AWARD’ৰ হে প্ৰযোজ্য আছিল। জাহ্নু বৰুৱা ছাৰে সেই শিতানত কথাছবিখন দেখুৱাবলৈ আগ্ৰহী নাছিল বৰঞ্চ মূল প্ৰতিযোগিতাৰ বাবেহে আছিল।\nযিহেঁতু ‘লোকাৰ্ন আন্ত:ৰাষ্ট্ৰীয় চলচ্চিত্ৰ’ মহোৎসৱৰ মুল প্ৰতিযোগিতাত ইতিমধ্যে অংশগ্ৰহণৰ প্ৰতিশ্ৰুতি দিছিল সেইবাবে CANNES ৰ সেই প্ৰস্তাৱ তেওঁ প্ৰত্যাখ্যান কৰে! CANNESৰ কৰ্তৃপক্ষ্যই এই কথাত তেখেতক বেয়া পাইছিল। অবশ্যেই তেখেতে পুনৰ বাৰ বিবেচিত কৰিবৰ থল থাকিলহেতেঁন আৰু ‘লোকাৰ্ন আন্ত:ৰাষ্ট্ৰীয় চলচ্চিত্ৰ’ মহোৎসৱৰ পৰা কথাছবি খন WITHDRAWL কৰিলেহেতেঁন যদিহে CANNES য়ে মূল প্ৰতিযোগিতাত ‘হালধীয়া চৰায়ে বাওধান খায়’ ৰাখিলেহেতেঁন। কিন্তু সেইয়া নহল। পৰবৰ্তী সময়ত ‘হালধীয়া চৰায়ে বাওধান খায়’ কথাছবিয়ে ‘লোকাৰ্ন আন্ত:ৰাষ্ট্ৰীয় চলচ্চিত্ৰ’ মহোৎসৱত চাৰিটা শীৰ্ষ পুৰস্কাৰ লাভ কৰি সমগ্ৰ বিশ্বতে এখন ‘MASTERPIECE’ কথাছবি পৰিগনিত হয়। ‘হালধীয়া চৰায়ে বাওধান খায়’খন অসমৰ কথাছবি ইতিহাসত অন্যতম সৰ্ব শ্ৰেষ্ঠ কথাছবি হিচাপে স্বীকৃতি লাভ কৰিলে।\nতেখেতৰ যি চিনেমা সাধনা আৰু ঊৰ্ধমুখী বহল চিন্তা ধাৰা সেই আদৰ্শৰে আগুৱাই গলে নিশ্চয় আজি নতুন প্ৰজন্মই আমাৰ চিনেমাক বিশ্ব দৰবাৰত প্ৰতিষ্ঠা কৰিবলৈ সক্ষম হব।\nআমাৰ দৰে দেশত আজি চিনেমা চর্চাৰ দিশবোৰ ইমান তললৈ গল, তাকে ভাবিয়েই লাজ লাগে। আজিৰ দিনত বাহিৰত আমাৰ আধা খুন্দিয়া বিশেষজ্ঞ সকলে বৰাক, ব্ৰহ্মপুত্ৰ, ৰংঘৰ, কাৰেং ঘৰ, জ্যোতিপ্ৰসাদ, বিষ্ণুৰাভাৰ পৰা ভূপেন হাজৰিকালৈকে নামবোৰ উল্লেখ কৰিবলৈ নেপাহৰে, কিন্তু এই মহান শিল্পী সকলে কৰি থৈ যোৱা আমাৰ চহকী ভৰাঁলটোত প্ৰকৃততে কেৰোণ লগাইছে কোনে? আমি কম সেই সকলে, যিসকলে চৰকাৰী মহিমাৰে মহিমান্দিত হৈ গুৰু গোঁসাই নমনা হৈ চিনেমা শিল্পক এটা বেলেগ দিশলৈ লৈ গৈ আছে।\nপ্ৰকৃত অৰ্থত চিনেমাৰ গুণগান গাইছোঁনে? Low Category Mileage কেনেকৈ পাব পাৰি তাৰেই দিন চলিছে এতিয়া। এটা অনুভৱৰে সামাৰনি মাৰিম – ‘বোম্বা ৰাইড’ আজি ‘কাঁনৰ’ মুল শিতানতেই হওঁক ‘মাৰ্কেট’ শিতানতেই যাওঁক, যিহেতু ভাৰত চৰকাৰৰ স্বীকৃতি প্ৰাপ্ত কথাছবি বোৰৰ মাজত এখন আছিল আৰু খবৰটো যেতিয়া ৰাষ্ট্ৰীয় বাতৰি কাকতত প্ৰকাশ পালে তেতিয়া সেই কথাটোৰ বাখ্যা ইমানেই বেয়াকৈ চৰ্চা হ’ল, সেইয়াই মানসিক ভাবে ভাঙি পেলালে। আনকি – আমাৰ ৰাজ্যৰে বহু সংখ্যক মেডিয়াই হওঁক, অন্যই হওঁক সকলোৱেই এটাই সুধিছিল – ‘সচাঁই কাঁনলৈ গৈছে নে, বাহিৰত আছে নে ভিতৰত আছে, সত্য নে অসত্য ইত্যাদি ইত্যাদি বোৰে! ইমান সন্দেহ! ইমান বছৰ কাম কৰি থকা আমাৰ কথাক এনেদৰেই লয়? পৰবৰ্তী সময়তো সেই চিনেমা খনৰ গুণ গান নহ’ল কিন্তু বিভিন্ন বিতৰ্কৰে আমি কাঁনক ৰাতিটোৰ ভিতৰতে ইমানেই সস্তীয়া কৰিলো – তাক বুজাবলৈ ভাষাৰ অভাৱ’! য়ি কি নহওক – ভাবিবলৈ বাধ্য হৈছো যে - যি খন দেশত এটা চিনেমাৰ আৰ্কাইভ ভাল ধৰণেৰে প্ৰতিস্থিত হোৱা নাই আজিলৈকে বা বনোৱাৰ আগ্ৰহ দেখা নাই, সেই দেশৰ চৰকাৰী বিষয়ববীয়া বা প্ৰতিনিধি বুলি ৫ জন নেলাগে গোটেই চৰকাৰ খন ‘কাঁন’ লৈ গলেও অসমীয়া চিনেমাৰ যাত্ৰা খুব সোনকালে সুদূৰপ্ৰসাৰী হ'ব বুলি মনে নধৰে।\nলেখক আঠখনকৈ চিনেমা নিৰ্মাণৰ অভিজ্ঞতা সম্পন্ন তথা বোম্বা ৰাইড চিনেমাৰো পৰিচালক। লেখকৰ প্ৰকাশিত আনবোৰ লেখাৰ একত্ৰ লিংকঃ https://www.xukhdukh.com/search/label/biswajeet-bora\nTags # biswajeet-bora # MONOR KATHA # MONOR-KATHA # RECENT # বিশ্বজিৎ বৰা # মনৰ কথা # মনৰ-কথা\nBy xukhdukh.com on June 02, 2022\nLabels: biswajeet-bora, MONOR KATHA, MONOR-KATHA, RECENT, বিশ্বজিৎ বৰা, মনৰ কথা, মনৰ-কথা


ব্যংগ কি, কিয়, কেনেকৈ – অভিজিত কলিতা – ফটাঢোল\n(বি. দ্ৰ.- এই প্ৰবন্ধটি মূলতঃ ইণ্টাৰনেটত পোৱা বহু আলোচনাৰ সহায় লৈ তাৰ সাৰাংশ হিচাপে তৈয়াৰ কৰা হৈছে, ইয়াত প্ৰবন্ধ লেখকৰ নিজৰ অৱদান প্ৰায় শূন্য)\nব্যংগনো কি? ব্যংগ সাহিত্যৰ সংজ্ঞা আৰু কৌশলবোৰনো কেনে ধৰণৰ? এজন ব্যংগ লেখকে কোনবোৰ কথালৈ মন কৰিব লাগে, ব্যংগৰ বিৰুদ্ধে কোনোবাই আইনী ব্যৱস্থা ল’ব পাৰে নেকি? ব্যংগ সাহিত্যৰ কলাটিৰ উৎকৰ্ষৰ বাবে কেনেধৰণৰ অভ্যাসৰ প্ৰয়োজন? এই প্ৰবন্ধটিত তেনে কিছুমান প্ৰশ্নৰে উত্তৰ অন্বেষণ কৰাৰ প্ৰচেষ্টা কৰা হৈছে। লিখাটি প্ৰস্তুত কৰোঁতে মূলতঃ ইণ্টাৰনেটত উপলব্ধ ব্যংগ সাহিত্য সম্বন্ধীয় কেইটামান প্ৰবন্ধৰ সহায় লোৱা হৈছে।\nপ্ৰথমতে আমি জানিব খোজো ব্যংগ মানেনো কি? ‘ব্যংগ’ বোলোতে ইয়াত কেৱল ইংৰাজী Satire শব্দটোৱে সামৰি লোৱা সংজ্ঞাখিনিহে আলোচনা কৰা হৈছে। ৱিকিপেডিয়াত ইয়াৰ সংজ্ঞা দিয়া হৈছে এনেদৰে,\n“Satire isagenre of literature, and sometimes graphic and performing arts, in which vices, follies, abuses, and shortcomings are held up to ridicule, ideally with the intent of shaming individuals, corporations, government, or society itself into improvement. Although satire is usually meant to be humorous, its greater purpose is often constructive social criticism, using wit to draw attention to both particular and wider issues in society.”\n“ব্যংগ সাহিত্যৰ এক শৈলী বা কেতিয়াবা চিত্ৰ-ভাস্কৰ্য বা প্ৰদৰ্শনমূলক কলা, (সংগীত অভিনয় আদি) য’ত, কোনো পাত্ৰ বা ব্যৱস্থাৰ দোষ ত্ৰুতি, অপব্যৱহাৰ, ভুল আদিক উপহাস কৰা হয়; ইয়াৰ মূল উদ্দেশ্য কোনো ব্যক্তি, সংগঠন, চৰকাৰ বা সামাজ ব্যৱস্থাক লাজ দিয়াৰ ম্যধমেৰে সংশোধন আৰু উন্নতিৰ পথ দেখুওৱা। যদিও ব্যংগ মূলতঃ হাস্যৰসাত্মক হয়, ইয়াৰ বৃহত্তৰ উদ্দেশ্য কিন্তু বুদ্ধিমত্তাযুক্ত গঠনমূলক সামাজিক সমালোচনা, যাৰদ্বাৰা বিশেষ আৰু ব্যাপক দুই ধৰণৰ বিষয়বোৰৰ প্ৰতিয়ে সজাগতা সৃষ্টি কৰা।”\nএই সংজ্ঞাটোৱেই আচলতে বহু প্ৰশ্নৰ উত্তৰ দিয়ে। এই সংজ্ঞাৰপৰা ব্যংগৰ কেইটামান বৈশিষ্ট চিনাক্ত কৰিব পাৰি,\n২) সমাজ সচেতন\n৫) ধৰা-বন্ধা নিয়মৰ বাহিৰৰ\n৬) সাহসী ইত্যাদি।\nসফল ব্যংগত ইয়াৰ সকলো নহ’লেও কেইটামান বৈশিষ্ট থাকিবই লাগিব। ব্যংগ এক জনপ্ৰিয় সাহিত্য। কিন্তু ব্যংগ লিখিবলৈ অনুশীলনৰ প্ৰয়োজন। বহু লোকে ব্যংগ এক অতি কঠিন সাহিত্য শৈলী বুলি ক’ব খোজে, কিন্তু অনুশীলন কৰিলে এই শৈলীত সহজেই দক্ষতা আনিব পাৰি। অসমীয়া সাহিত্যৰ বাবে এক গৌৰৱ কৰিব লগা কথা এই যে, আধুনিক অসমীয়া সাহিত্যই পৰিপূৰ্ণ ৰূপ পাইছিল ৰসৰাজৰ ব্যংগৰদ্বাৰা। তাতে আমাৰ গ্ৰাম্য জীৱন আৰু প্ৰাচীন সাহিত্যও ব্যংগৰ উপাদানেৰে ভৰপূৰ। কিন্তু সাম্প্ৰতিক সময়চোৱাত ব্যংগই যথোপোযুক্ত গুৰুত্ব পোৱা নাই বুলি অনুভৱ হয়। অসমীয়া সাহিত্যত নতুন নতুন ব্যংগ লেখকৰ আগমন হোৱা বাঞ্ছনীয়। প্ৰবন্ধটি লিখাৰ উদ্দেশ্যই হ’ল, ব্যংগ লিখিবলৈ ইচ্ছুকসকলক উৎসাহ আৰু সাহস দিয়া, যাতে অদূৰ ভৱিষ্যতে আমি ‘ফটাঢোল’ৰ মজিয়াত উন্নততৰ ব্যংগ পঢ়িবলৈ পাওঁ। লগতে অসমীয়া সাহিত্যৰ প্ৰতিও আমাৰ সীমিত শক্তিৰে সামান্য বৰঙনি আগবঢ়াব পাৰো।\nব্যংগ লিখিবলৈ হ’লে প্ৰথম শিকিব লগা কথাটো হ’ল- যিকোনো ঘটনাক ব্যংগাত্মক দৃষ্টিৰে চাবলৈ শিকা। এইখিনিতে মন কৰিব লগা কথা হ’ল যে, ব্যংগ লিখা আৰু সাংবাদিকতা একে নহয়। সাংবাদিকৰ কাম হ’ল একোটা ঘটনা অবিকৃত ৰূপত উপভোক্তাৰ (দৰ্শক বা পাঠক) ওচৰলৈ লৈ যোৱা, আনহাতে ব্যংগ লেখোতাৰ কামেই হ’ল ঘটনাটো বিকৃত বা জোখতকৈ ডাঙৰ কৰি উপভোক্তাক আমোদ দিয়া আৰু লগতে ভাবিবলৈ বাধ্য কৰোৱা।\nব্যংগৰ কেইটামান আহিলা (tool) :-\nহাস্য (Humour) :- ব্যংগৰ মূল আহিলাই হ’ল হাস্য। ব্যংগ লেখনি হাস্যৰসাত্মক হ’বই লাগিব। হাস্যৰস সৃষ্টিৰ বাবে অগতানুগতিক কথনশৈলী বা শব্দৰ প্ৰয়োগ কৰা হয়। কিন্তু কেৱল হাস্যৰসেই ব্যংগ নহয়। বহুৱাই বহুৱালি কৰি মানুহক হহুঁৱাব পাৰে, কিন্তু সেই বহুৱালী সদায় ব্যংগ হ’ব লাগিব বুলি কোনো কথা নাই। ব্যংগই প্ৰথমতে মানুহক হঁহুৱাব লাগিব, কিন্তু হাঁহি যোৱাৰ পাছত ভাবিবলৈ বাধ্য কৰোৱাব লাগিব। ৰসৰাজ বেজবৰুৱাৰ লেখনিত এনে উদাহৰণ ভৰি ভৰি আছে।\nঅতিশয়োক্তি (Exaggeration) :- এটা ঘটনা বা উক্তিক বাস্তৱতকৈ বহু বেছি ডাঙৰ কৈ উপস্থাপন কৰা, যাতে তাত থকা ত্ৰুটিবোৰ সহজে দৃষ্টিগোচৰ হয়। উদাহৰণ :- জোনাথন চুইফটে তেওঁৰ “এ মডেষ্ট প্ৰপ’জেল” নামৰ ব্যংগ লেখনিত (ইয়াক এন্ধাৰ ব্যংগ বা ডাৰ্ক হিউমাৰ বুলিব পাৰি। সেই সময়ৰ আয়াৰলেণ্ডত জনসংখ্যা বিস্ফোৰণ আৰু খাদ্যৰ নাটনিৰ সমস্যা অতি গুৰুতৰ হৈ পৰিছিল, অথচ সামন্তসকলে বিলাসী জীৱন যাপন কৰিছিল) সামন্তসকলক আক্ৰমণ কৰি লিখিছে যে, জনসংখ্যা নিয়ন্ত্ৰনৰ বাবে দুখীয়া পৰিয়ালৰ শিশুসকলক হত্যা কৰিব লাগে, তেতিয়া খাওঁতা কমি যাব আৰু সামন্তসকলে অধিক বিলাসেৰে জীৱন কটাব পাৰিব আৰু সেই মৃত শিশুৰ চালেৰে জোতা বা হাতমোজা তৈয়াৰ কৰি ঠাণ্ডাৰপৰাও হাত সাৰিব পাৰিব।\nই এক সুতীব্ৰ কিন্তু সমাজ সচেতন ব্যংগৰ উদাহৰণ।\nবিড়ম্বনা (Irony) :- আইৰণি বা বিড়ম্বনাত শব্দ বা চৰিত্ৰবিলাক এনেধৰণে ব্যৱহাৰ কৰা হয় যে ইয়াৰ উদ্দেশ্যগত অৰ্থ সাধাৰণ অৰ্থৰপৰা একেবাৰে পৃথক। জীৱনত ঘটি থকা কিছুমান বৈপৰীত্যক হাস্যৰসাত্মক ভাৱে উপস্থাপন কৰাই আইৰণি বা বিড়ম্বনা। দুটামান বিড়ম্বনাৰ উদাহৰণ এনেধৰণৰ,\nক) কণাৰ নাম পদ্মলোচন হ’ব নোৱাৰে নেকি?\nখ) মোৰ ল’ৰা-ছোৱালী দুটা অনবৰত কুকুৰ মেকুৰীৰ দৰে মিলাপ্ৰীতিৰে থাকে।\nগ) ব্যস্ততাৰপৰা জিৰণি বিচাৰি বুলি ছুটি লৈ পাহাৰ বগাবলৈ গ’লো, পিছে আৰু বেছিহে ভাগৰি আহিলো।\nওলোটোৱা (Reversal) :- কিবা এটা ভাৱ বুজাবলৈ সাধাৰণতে ব্যৱহাৰ হোৱা ব্যাখ্যাৰ একেবাৰে ওলোটাকৈ কৰা উক্তি। উদাহৰণস্বৰূপে,\n“মা মোৰ পৰীক্ষা বেয়া হ’ল।”\n“হয়নে! খুব ভাল কৰিছ, মাৰ বাপেৰৰ নাম ৰাখিবি তই।”\nইয়াত মাকৰ কথাখিনিত ওলোটা উক্তি ব্যৱহাৰ কৰা হৈছে। ‘বৰ বেয়া কাম কৰিলি’ অৰ্থটো বুজাবলৈ তাৰ একেবাৰে ওলোটা অৰ্থৰ ‘বৰ ভাল কাম কৰিছ’ বুলি কোৱা হৈছে।\nব্যংগ-অনুকৰণ (parody) :- কোনো প্ৰতিষ্ঠিত কলা বা সাহিত্যকৰ্মৰ শৈলী, সুৰ আদি দেখ দেখকৈ অনুকৰণ কৰি তাক হাস্য বা ব্যংগ ৰূপত প্ৰতিষ্ঠা কৰা। যেনে, ভূপেন হাজৰিকা :-\nঅস্ত আকাশতে সপোন ৰহণ সানি\nবৈ হে যায়, বৈ হে যায়\nদোস্ত হবিবুৰ ৰহমান :-\nঅস্ত আকাশতে মস্ত বেলি ডুবে,\nনষ্ট হ’ল যে দিনটো মোৰ,\nভাবি কষ্ট লাগে লাগে।\nঅদ্ভূত (Absurdity) :- অপ্ৰাসংগিক বা অবিশ্বাস্য অভিব্যক্তি! উদাহৰণস্বৰূপে কৃপাবৰ বেজবৰুৱাই অসমীয়া জাতিৰ সোৰোপা আৰু গা এৰা দিয়া স্বভাৱ নোহোৱা কৰিবলৈ ৫০০ অসমীয়া ডেকা জাহাজেৰে ইংলেণ্ডলৈ লৈ গৈ সকলোকে একোজনীকৈ মেম বিয়া পাতি দি তেওঁলোকৰ বংশ বিস্তাৰ কৰাই এক নতুন প্ৰজাতিৰ অসমীয়া উৎপন্ন কৰাৰ পৰিকল্পনাটোৰ কথা ক’ব পাৰি। ব্যংগৰ সকলো আহিলা আৰু কৌশল কৃপাবৰৰ লেখাত পোৱা যায়।\nবুদ্ধিমত্তা (Wit) :- কথিত অভিব্যক্তি যি সংক্ষিপ্ত আৰু অতিনাটকীয় Shock উৎপন্ন কৰিব পাৰে।\n“কি কৰিছা বন্ধু?”\n“নাই নহয়; এভাৰেষ্ট শৃংগৰ ওপৰত।”\nবিদ্ৰুপ(Sarcasm) :- ই একধৰণৰ Irony য়েই, কিন্তু তাতকৈ বেছি বিদ্ৰুপাত্মক, এটা উদাহৰণ ল’ব পাৰি –\nপত্নীঃ- কেনেকুৱা লাগিছে মোক?\nপতিঃ- সাংঘাটিক, মইতো তোমাক চিনিয়েই পোৱা নাছিলো\nপত্নীঃ- ঠাট্টা কৰিছা?\nপতিঃ- নাই কৰা, মোৰ শপত\nপত্নীঃ- তুমি ঠাট্টা কৰিছা মই জানো।\nপতিঃ- তেন্তে হয়, কৰিছোঁ।\nএনে বিদ্ৰূপৰ আন এটা বৰ সুন্দৰ উদাহৰণ অস্কাৰ ৱাইল্ডৰ এটা সৰু বাক্যত পোৱা যায়। তেওঁ লিখিছিল,\n“I am not young enough to know everything.” (মই সকলো জানিব পৰাকৈ ডেকা হৈ থকা নাই।)\nকথাষাৰ আৰু অলপ আলোচনা কৰা যাওক। মানুহৰ বয়সৰ লগে লগে জ্ঞান বুদ্ধি বৃদ্ধি পায়, সেয়া এক সত্য। ইয়াত লেখকে কথাটো ওলোটাকৈ কৈছে- কাৰণ তেওঁ এই যে ডেকা বয়সত মানুহৰ মই সকলো জানো, সকলো কৰিব পাৰো বুলি অহংভাৱ এটা আহে, তাক ব্যংগাত্মকভাৱে উত্থাপন কৰিব খুজিছে। পৃথিৱীৰ প্ৰায় সকলো বিখ্যাত লেখকৰে লিখনিত এনে সাৱলীল ব্যংগৰ সোৱাদ পোৱা যায়।\nষ্টেৰিঅ’টাইপ (Stereotype) :- কোনো অভিব্যক্তি অতি বেছিকৈ সাধাৰণীকৰণ কৰি তাৰ দুৰ্বলতাবিলাক দেখুৱা।\nযেনে, এই উক্তিটো লোৱা হওক- “বৃটিছসকল অতি বুদ্ধিমান”। এয়া এক অতি বেছি সৰলীকৰণ। সকলো বৃটিছ বুদ্ধিমান হ’ব নোৱাৰে, ইংলেণ্ডতো নিৰ্বোধ লোক আছে। কোনোবাই বৃটিছসকলৰ অহেতুক স্বাভিমানক ইতিকিং কৰিব বিচাৰিলে এনে ষ্টেৰিঅ’টাইপ ব্যৱহাৰ কৰিব পাৰে।\nওপৰত কথাখিনি একেবাৰে চমুৱাই কোৱা হৈছে, ব্যংগৰ আৰু বহু দিশ আছে, বহু বৈশিষ্ট আছে, বহু কৌশল আছে, সেইবিলাক কেতিয়াবা পৰৱৰ্তী পৰ্যায়ত আলোচনা কৰিব পৰা যাব। এতিয়া যি সকলে ব্যংগ লিখিব খোজে, বা অনুশীলন কৰি আছে, তেওঁলোকৰ বাবে অলপ কথা পতা যাওক।\nব্যংগ লিখনিৰ বাবে পোন প্ৰথমে কেইটিমান দিশলৈ মনোযোগ দিয়া দৰকাৰ।\nক) বিষয় নিৰ্বাচন :- ব্যংগ লিখাৰ বাবে বিষয়বস্তু নিৰ্বাচন অতি গুৰুত্বপূৰ্ণ। ব্যংগত মন্তব্য থাকে, ব্যক্তিগত দৃষ্টিভংগী থাকে। সেয়ে সদায় এনে বিষয় বাচি লোৱা বাঞ্ছনীয় যাৰ ওপৰত লেখকৰ সম্যক জ্ঞান থাকে, বা লেখকে সেই বিষয়টো সন্দৰ্ভত আলোচনা কৰিবলৈ ভাল পায় আৰু লগতে পাঠকেও সেই বিষয়টোৰ সৈতে একাত্ম অনুভৱ কৰে। সেয়ে সাময়িক, জনপ্ৰিয় আৰু আলোচিত বিষয় হ’লে ভাল। অচিন বিষয় এটাৰ ওপৰত লিখা অতি ভাল ব্যংগও সফল নহ’ব পাৰে। সাম্প্ৰতিক ৰাজনীতি, ক্ৰীড়া, কলা, সমাজ ব্যৱস্থা আদি সফল ব্যংগ আলোচনাৰ বিষয় হয়।\nখ) পাঠকৰ প্ৰত্যাশাৰ অনুমান :- কোনো লেখাই পাঠকৰ সঁহাৰি অবিহনে সফল হ’ব নোৱাৰে। সেয়ে লেখকে পাঠকৰ প্ৰত্যাশা বা মানসিক অৱস্থাৰ পূৰ্বাণুমান কৰিবলৈ চেষ্টা কৰিব লাগে। কথাটো সকলো লেখনিৰ বাবেই সত্য। পাঠকৰ ৰুচিৰ প্ৰতি লক্ষ্য ৰাখি লেখনিৰ বিষয় বা শৈলী সলনি কৰা উচিত।\nগ) লিখনিৰ সুৰ নিয়ন্ত্ৰণ :- ব্যংগ লিখনিত গভীৰতা নেথাকে বুলি ভবা একেবাৰে ভুল। কেৱল পাঠকক হহুঁৱাবৰ বাবে জোৰকৈ হাস্যৰস সৃষ্টি কৰা উচিত নহয়। ব্যংগ লেখনিত হাস্যৰস অন্তৰ্নিহিত হৈ থাকিলেও কথা নাই, পাঠকৰ অনুধাৱনৰ বাবে কিছু কথা এৰি দিয়া সফল ব্যংগৰ চিন। পাঠকজনে ব্যংগৰ ৰস পাবলৈ হ’লে তাৰ বক্তব্য বুজিব লাগিব আৰু নোকোৱাখিনিৰ মাজেৰে আচল কথাটো কৈ যোৱা বুলি অনুভৱ কৰিব লাগিব। ব্যংগৰ পাঠক বুদ্ধিমান। সেয়ে অশ্লীল বা ৰুঢ় বক্তব্য এৰাই চলিব লাগে, প্ৰতিটো কথা ব্যাখ্যা কৰাৰ প্ৰৱণতা এৰি চলিব লাগে। পাঠকে যদি লেখাটি পঢ়ি বাগৰি বাগৰি নেহাঁহেও তেনে কোনো কথা নাই, কিন্তু লেখাটো পঢ়ি উঠি যদি তেওঁ এক নতুন দৃষ্টিভংগীৰ সোৱাদ নেপায় বা চিন্তা কৰিবলৈ বাধ্য নহয়, তেনে সেয়া বিফল ব্যংগ হ’ব।\nঘ) আত্মপ্ৰশংসা (self glorification) বা নিজকে নিৰ্দোষ বুলি প্ৰতিষ্ঠা কৰাৰ প্ৰচেষ্টাৰপৰা বিৰত থকা :- মানুহে স্বাভাৱিকভাৱেই লেখনিৰ মাজেৰে নিজকে Justify কৰি বা আওপকীয়াকৈ নিজকে প্ৰশংসা কৰি ভাল পায়, প্ৰায় সকলো লেখনিতে এনে এটা দিশ থাকেই। কিন্তু ব্যংগ লেখকে এই দিশটোৰ প্ৰতি অতি সাৱধান হোৱা উচিত। লেখকে যদি প্ৰচলিত সমাজখনক ব্যংগ কৰিব বিছাৰিছে তেন্তে তেওঁ মনত ৰাখিব লাগে, তেঁৱো সেইখন সমাজৰে অংশ, গতিকে তেঁৱো সমান বিদ্ৰূপৰেই অধিকাৰী। লেখকে নিজৰ ওপৰতে বক্ৰোক্তি কৰা সফল ব্যংগৰ চিন। কম কথাৰে কোৱা ব্যংগ বেছি কাৰ্যকৰী হয়।\nব্যংগত সত্যৰ অপলাপ কৰাৰ স্বাধীনতা আছে, কিন্তু ব্যংগৰ উদ্দেশ্য সৎ হ’বই লাগিব। ব্যংগ লিখা সাংবাদিকতা নহয়, যে প্ৰতিটো সঁচা কথাই লিখিব লাগিব। ইয়াত অত্যুক্তি কৰিব পাৰি, বা কোনো দিশ ইচ্ছাকৃতভাৱে লুকুৱাব পাৰি বা প্ৰয়োজন সাপেক্ষে আপাতঃ অদৰকাৰী যেন লগা দিশটোতে সকলোতকৈ বেছি গুৰুত্ব দিব পাৰি।\nঙ) আইনী দিশ :- ব্যংগ লেখকসকল কেতিয়াবা আইনী যুঁজত সোমাই পৰিব লগা হয়, অৱশ্যে ভাৰতৰ দৰে গণতান্ত্ৰিক দেশত “মত প্ৰকাশ”ৰ অধিকাৰক মৌলিক অধিকাৰৰ মৰ্যাদা দিয়া হয়, তথাপিও ব্যংগই সীমা চেৰাই যোৱা অনুচিত। কিছুমান ক্ষমতাশালী লোকেও ব্যংগ লিখকক অনৰ্থক অসুবিধাত পেলাব পাৰে। অলপতে পশ্চিমবংগত এগৰাকী মহিলাই এখন মিম (Meme) প্ৰকাশ কৰাৰ কাৰণে ৫ দিন কাৰাগাৰত থাকিব লগা হ’ল। গতিকে ব্যংগ লিখকে সংবেদনশীল বিষয়বিলাক আলোচনা কৰোতে কিছু সাৱধানতা লোৱা ভাল, বা কিছুমান কথা অওপকীয়াকৈ কোৱাৰ চেষ্টা কৰিলে ভাল।\nব্যংগ লিখাৰ অনুশীলন কৰাৰ সময়ত কেইটামান অভ্যাস কৰা উচিত –\nক) সাময়িক ঘটনা প্ৰবাহৰ ওপৰত তীক্ষ্ণ দৃষ্টি ৰখা\nখ) নিজৰ দখলত থকা বিষয়সমুহ বাচি উলিওৱা আৰু সেই বিষয়ে যি পাৰি গৱেষণা কৰা\nগ) বিষয়সমূহৰ ঐতিহাসিক ঘটনা প্ৰবাহৰ জ্ঞান আহৰণ আৰু তাৰপৰা ভৱিষ্যতে হ’ব পৰা সুফল কুফলৰ ব্যৱহাৰিক পূৰ্বানুমান কৰা।\nঘ) বিখ্যাত ব্যংগ লেখকসকলৰ ব্যংগ পঢ়া। ব্যংগ পঢ়া কামটো বৰ গুৰুত্বপূৰ্ণ, সেয়ে সাধাৰণ পাঠকে পঢ়াতকৈ ব্যংগ লেখকে বহু বেছি গুৰুত্বৰে আন ব্যংগ লেখনি পঢ়িব লাগে। পঢ়াৰ সময়ত নিজকে তলত দিয়া ধৰণে প্ৰশ্ন কৰিব পাৰে,\nএই ব্যংগ লেখাটিয়ে প্ৰকৃততে কি বিষয় আলোচনা কৰিছে?\nকোন শ্ৰেণীৰ পাঠকৰ প্ৰতি লক্ষ্য ৰাখি ব্যংগ লেখাটি লিখা হৈছে?\nলিখকৰ উদ্দেশ্য কি, বা তেওঁ কোন দিশে নিজৰ সমৰ্থন বা বিৰোধ প্ৰকাশ কৰিছে।\nআপুনি এই লেখাটি নিজে লিখিলে আৰু কি যোগ বিয়োগ কৰিলেহেঁতেন, এই লেখাটি লিখাৰ প্ৰয়োজন আছিলনে?\nব্যংগ এক জনপ্ৰিয় আৰু সমাজ সচেতন কিন্তু কঠিন কলা। সেয়ে ব্যংগ লিখিবলৈ কিছু পদ্ধতিগত অনুশীলনৰ প্ৰয়োজন। বৰ্তমান অসমীয়া সাহিত্যত সফল ব্যংগ লেখনিৰ অভাৱ দেখা গৈছে। সেয়ে ব্যংগ লিখিবলৈ ইচ্ছুকসকলে এই প্ৰবন্ধৰপৰা সামান্যতমো উৎসাহ পালে শ্ৰম সফল হোৱা বুলি ধৰিব পাৰিম।\n« কৌশল (মূল:মুন্সী প্ৰেমচান্দ) -অনুবাদ: মিতালী নাৰায়ণি\nসাহিত্যচৰ্চা – অমিতাভ মহন্ত »\nব্যংগ সাহিত্যৰ ন-শিকাৰুসকলক বহুত উপকৃত কৰিব এনেধৰণৰ লেখাই। ভাল লাগিল দাদা\nবৰ ভাল লাগিল ব্যংগ সাহিত্যৰ তথ্য সম্বলিত প্ৰবন্ধ টো।\nসুন্দৰ বিশ্লেষণ !! ভাল পালোঁ পঢ়ি!!\nপঢ়ি বৰকৈ উপকৃত হলোঁ দাদা , ব্যংগ সাহিত্যৰ নজনা দিশ কেইটামান সুন্দৰকৈ দেখুৱাই দিলে ।\nছাৰ,উদাহৰণ বোৰ দিয়া বাবে লিখাটি বৰ ভাল লাগিল পঢ়ি


আন্তৰ্জাতিক নাৰী দিৱস International Women's Day\nHomeজানিবলগীয়া কিছু কথাআন্তৰ্জাতিক নাৰী দিৱস International Women's Day\nআন্তৰ্জাতিক নাৰী দিৱস:-\nআন্তৰ্জাতিক নাৰী দিৱস সমগ্র বিশ্বতে ৮ মাৰ্চৰ দিনটোত পালন কৰা হয়। আন্তৰ্জাতিক নাৰী দিৱস মহিলাসকলৰ অধিকাৰৰ আন্দোলনক কেন্দ্ৰ কৰি সৃষ্টি হৈছিল। মহিলাসকলৰ প্ৰতি শ্ৰদ্ধা, সন্মান, ন্যায়, সমতাৰ সাপেক্ষে আন্তৰ্জাতিক নাৰী দিৱস উদযাপন কৰা হয়।\nআন্তৰ্জাতিক নাৰী দিৱসৰ আঁৰৰ কথা:-\nমাৰ্কিন যুক্তৰাষ্ট্ৰৰ নিউয়ৰ্কৰ এটি সূতা কাৰখানাত ১৮৫৭ চনত মহিলা শ্ৰমিকসকলে কাম কৰা সময় নিৰ্দিষ্ট কৰিবলৈ, কাম কৰিবলৈ উপযুক্ত পৰিৱেশৰ দাবী, কৰ্ম মজুৰিৰ সমতা আদি বিষয়সমূহক লৈ আন্দোলন কৰিছিল। ১৮৫৭ চনত মাৰ্কিন যুক্তৰাষ্ট্ৰৰ নিউয়ৰ্কৰ সূতা কাৰখানাত মহিলা শ্ৰমিকসকলে কৰা আন্দোলন চৰকাৰে দমনমূলক নীতি প্ৰয়োগ কৰিছিল।\nসৰ্বপ্ৰথম আন্তৰ্জাতিক নাৰী সন্মিলন ১৯০৮ চনত জাৰ্মান সমাজতান্ত্ৰীক নেত্ৰী ক্লাৰা জেটকিনৰ নেতৃত্বত অনুষ্ঠিত কৰা হৈছিল।\nদ্বিতীয় আন্তৰ্জাতিক নাৰী সন্মিলন ১৯১০ চনত ডেনমাৰ্কৰ কপেনহেগেনত অনুষ্ঠিত কৰা হৈছিল। সেই সন্মিলনত ১৭ খন দেশৰ পৰা প্ৰতিনিধি হিচাপে ১০০ গৰাকী মহিলাই অংশগ্ৰহণ কৰিছিল। এই দ্বিতীয় আন্তৰ্জাতিক নাৰী সন্মিলনতে জাৰ্মান কমিউনিষ্ট পাৰ্টিৰ সদস্য, জাৰ্মান ৰাজনীতিবিদ ক্লাৰা জেটকিনে প্ৰতি বছৰে ৮ মাৰ্চৰ দিনটো আন্তৰ্জাতিক নাৰী দিৱস হিচাপে পালন কৰিবলৈ প্ৰস্তাৱ আগবঢ়ায়।\n১৯১০ চনত জাৰ্মান কমিউনিষ্ট পাৰ্টিৰ সদস্য, জাৰ্মান ৰাজনীতিবিদ ক্লাৰা জেটকিনে আগবঢ়োৱা প্ৰস্তাৱৰ পিছত ১৯১১ চনৰ ১৯ মাৰ্চৰ পৰা নাৰী সকলৰ সমঅধিকাৰৰ দিৱস পালন কৰা হৈছিল। বহুকেইখন দেশত ১৯১৪ চনৰ ৮ মাৰ্চত নাৰী সকলৰ সমঅধিকাৰৰ দিৱস পালন কৰা হৈছিল। নাৰী সকলৰ সম অধিকাৰৰ দিৱস ১৯৭৫ চনৰ ৮ মাৰ্চত আন্তৰ্জাতিক স্বীকৃতি প্ৰদান কৰা হয়।\nআন্তৰ্জাতিক নাৰী দিৱস উদযাপনৰ লক্ষ্য সমূহ ঠাই বিশেষে নাৰী সকলৰ সমস্যা যেনে - ৰাজনৈতিক ভাৱে দুৰ্বল, আৰ্থিক ভাৱে দুৰ্বল, শ্ৰদ্ধা আৰু সন্মানৰ পৰা বঞ্চিত, নাৰী সকলৰ নিম্ন মজুৰি প্ৰদান আদিৰ পৰা নাৰীসকলক উদ্ধাৰ কৰি সমাজত সমতা প্ৰদান, সন্মান, ন্যায় আদিৰ সজাগতাৰ সাপেক্ষে আন্তৰ্জাতিক নাৰী দিৱস উদযাপন কৰা হয়।\nআন্তৰ্জাতিক নাৰী দিৱসত ৰাষ্ট্ৰসংঘই প্ৰতি বছৰে ভিন-ভিন লক্ষ্য আগত ৰাখি উদযাপন কৰি অহা হৈছে।\nআন্তৰ্জাতিক নাৰী দিৱসৰ প্ৰতি বছৰৰ ভিন-ভিন লক্ষ্যসমূহ হ'ল:-\n১৯৯৬ চনত - "Celebrating the Past, Planning for the Future"\n১৯৯৭ চনত - "Women and the Peace Table"\n১৯৯৮ চনত - "Women and Human Rights"\n১৯৯৯ চনত - "World Free of Violence Against Woman"\n২০০০ চনত - "Women Uniting for Peace"\n২০০১ চনত - "Women and Peace: Women Managing Conflicts"\n২০০২ চনত - "Afghan Women Today: Realities and Opportunities"\n২০০৩ চনত - "Gender Equality and the Millennium Development Goals"\n২০০৪ চনত - "Women and HIV/AIDS"\n২০০৫ চনত - "Gender Equality Beyond 2005; BuildingaMore Secure Future"\n২০০৬ চনত - "Women in Decision - making"\n২০০৭ চনত - "Ending Impunity for Violence Against Women and Girls"\n২০০৮ চনত - "Investing in Women and Girls"\n২০০৯ চনত - "Women and Men United to End Violence Against Women and Girls"\n২০১০ চনত - "Equal Rights, Equal Opportunities: Progress for All"\n২০১১ চনত - "Equal Access to Education, Training, and Science and Technology: Pathway to Decent Work for Women."\n২০১২ চনত - "Empower Rural Women, End Poverty and Hunger"\n২০১৩ চনত - "A Promise isaPromise: Time for Action to End Violence Against Women"\n২০১৪ চনত - "Equality for Women is Progress for All."\n২০১৫ চনত - "Empowering Women, Empowering Humanity: Picture it!"\n২০১৬ চনত - "Planet 50-50 by 2030: Step it up for Gender Equality"\n২০১৭ চনত - "Women in the Changing World of Work: Plant 50-50 by 2030"\n২০১৮ চনত - "Time is Now: Rural and Urban activists transforming women's lives."\n২০১৯ চনত - "Think Equal, Build Smart, Innovate for Change"\n২০২০ চনত - "I am Generation Equality: Realizing Women's Rights"\n২০২১ চনত - "Women in leadership: Achieving an equal future inaCOVID-19 World."


ইতিবাচক মনোভাবেৰে ৰাষ্ট্ৰীয় নাগৰিকপঞ্জীক গ্ৰহণ কৰিবলৈ সাজু হওক\nby শিৱজিত দত্ত\nAugust 28, 2019 4:48 pm\nউদ্দেশ্যপ্ৰণোদিত ৰাজনীতিৰ পাশাখেল খেলা লোকক বাদ দি সাধাৰণ, সচেতন অসমবাসীৰ বাবে ৰাষ্ট্ৰীয় নাগৰিকপঞ্জী হৈছে দীৰ্ঘদিনৰ সপোন। বহু দশকজুৰি বিদেশী সমস্যাই আক্ৰান্ত কৰি অহা ৰাজ্যখনৰ সদ্ভাৱনা থকা লোকে এক শুদ্ধ নাগৰিকপঞ্জীৰ জৰিয়তে এই সমস্যাৰ ওৰ পৰাটো মনে-প্ৰাণে কামনা কৰে। এই সমস্যাৰ সামৰণিয়ে ৰাজ্যখনৰ লগতে জাতিটোকো এটা স্বস্তিৰ নিশ্বাস পেলোৱাৰ সুযোগ দিব আৰু আন আন প্ৰগতিমুখী কাম-কাজত আগবাঢ়িবলৈ উদগনি দিব। একেটাকে চেপেটা কৰি কৰি ৰাজ্যখনৰো, জাতিটোৰো, উদ্গতি নোহোৱা হৈছে; আমি শেষ নোহোৱা বিষয়টোত অহৰ্ণিশ লাগি থাকোতেই আমাৰ সম্পদবোৰ বাহিৰৰ শেনচকুৱা বৃহৎ পুঁজিয়ে লুটিব লাগিছে। আমি ঐক্যবদ্ধ হৈ লুণ্ঠনৰ সেই ৰাজসূয় যজ্ঞক বাধা দিব পৰা নাই। সেয়ে বিদেশী সমস্যাৰ এক সামৰণি আমাক লাগে– আমাৰ নিজৰ প্ৰগতিৰ স্বাৰ্থতে।\nকিন্তু, সম্পূৰ্ণ অশুদ্ধিহীন নাগৰিকপঞ্জী এখন আমি নাপাবও পাৰোঁ। উদাহৰণস্বৰূপে, খচৰাৰপৰা বাদ পৰা ৪০ লাখ লোকৰ ১.৫ লাখ লোকে পুণৰাবেদন নকৰিলেই। সেই গোটেইখিনি মানুহ বিদেশী হ’বই বুলি ডাঠি ক’ব নোৱাৰি। কাৰণ, এনে মানুহো আছে যিয়ে নাগৰিকপঞ্জীত নাম অন্তৰ্ভুক্ত কৰিবলৈ এবাৰলৈও প্ৰয়াস নকৰিলে। নথিৰ অভাৱ, আলস্য, সচেতনতাৰ অভাৱ আদি এশ-এবুৰি কাৰণত কোনো কোনো লোক নাগৰিকপঞ্জী উন্নীতকৰণৰ কামত চামিলেই নহ’ল। নানা মানৱীয় আৰু পৰিস্থিতিগত সীমাবদ্ধতাৰ ফলত কোনো কোনো স্বদেশীৰ নামো বাদ পৰিব পাৰে আৰু কোনো কোনো বিদেশীৰ নামো অন্তৰ্ভুক্ত হ’ব পাৰে।\nকিন্তু, ইমানৰ পিছতো আমি ক’ম যে অসমৰ বিদেশী সমস্যাক লৈ বহু দশকজুৰি যিমানবোৰ কল্প-কাহিনী ওলাইছে, শুদ্ধতাৰ দাবীসহ যিমানবোৰ কল্পিত তথ্য প্ৰকাশ কৰা হৈছে, সেই আটাইবোৰৰ তুলনাত ৩১ আগষ্ট, ২০১৯ তাৰিখে প্ৰকাশিতব্য নাগৰিকপঞ্জী আমি পাব পৰা সবাতোকৈ বস্তুনিষ্ঠ, সবাতোকৈ বিজ্ঞানসন্মত, সবাতোকৈ প্ৰণালীবদ্ধ আৰু সবাতোকৈ শুদ্ধ দলিল। ইমান ব্যয়বহুল, বিস্তাৰিত, প্ৰায় আধা লাখ বিষয়া-কৰ্মচাৰীৰ ছবছৰীয়া শ্ৰমৰ পৰিণাম এই দলিল যদি গ্ৰহণযোগ্য নহয়, তেন্তে কি নগৈ গড়গাঁৱৰ বাতৰি কোৱা এচাম লোকৰ কল্প-কাহিনী গ্ৰহণযোগ্য হ’ব? “অমুকে ইমান চনতে অসমত নব্বৈ লাখ বিদেশী আছে বুলি কৈছিল”– এনে কথাৰ ভিত্তিতে আমি কি আজি নাগৰিকপঞ্জীক গ্ৰহণ নকৰিম। যিয়ে এনে কথা কৈছিল তেওঁ কিহৰ ভিত্তিত কৈছিল? চোৰাংচোৱাৰ প্ৰতিবেদনৰ ভিত্তিত? কিমানজন চোৰাংচোৱা নিযুক্ত হৈছিল আৰু চোৰাংচোৱাৰ প্ৰতিবেদনৰ অন্তৰালৰ মেথড বা পদ্ধতি কি আছিল? তেনেবোৰ কথাই যদি প্ৰামাণিক তথ্যৰ নামান্তৰ, তেন্তে নাগৰিকপঞ্জী উন্নীতকৰণৰ দৰে বিপুল কৰ্মযজ্ঞ আয়োজন কৰাৰ সাৰ্থকতা ক’ত? আচলতে আগৰ সেই সকলো দাবী আছিল অনুমান-নিৰ্ভৰ। বৰ্তমানৰ নাগৰিকপঞ্জীয়ে সেইবোৰ অনুমান বাঞ্চাল কৰিবলৈ ওলোৱাত অনুমানকাৰী ব্যক্তি, দল, সংগঠনৰ গা বিছাই ডকাদি ডাকিছে।\nনাগৰিকপঞ্জী ত্ৰুটিহীন হ’ব বুলি আমিও নকওঁ। কিন্তু, অসমৰ বিদেশী সমস্যাৰ ইয়াতকৈ শুদ্ধতৰ সমাধান ওলাব নোৱাৰে। কল্প-কাহিনী অথবা ৰাজনৈতিক উদ্দেশ্যপ্ৰণোদিত ভুৱা সমাধানৰ তুলনাত উন্নীত নাগৰিকপঞ্জী বেছি ভাল সমাধান– আমি পাব পৰা সবাতোকৈ ভাল সমাধান। এই বিজ্ঞানসন্মত দৃষ্টিভংগী পৰিহাৰ কৰিলে ৰাজ্যবাসী আকৌ অনিশ্চিত, আন্ধাৰ গাঁতত সোমাই পৰিবই পৰিব। তদুপৰি, নাগৰিকপঞ্জীৰপৰা বাদ পৰা লোক মাত্ৰেই বিদেশী নহ’বও পাৰে। তেওঁলোকে পুণৰাবেদন কৰিবলৈ নতুনকৈ চাৰিমাহ সময় পাব। নানা দল-সংগঠনে তেওঁলোকক সহায় কৰিব। তাৰ পিছতো কিছু ত্ৰুটি ৰৈ যাবই পাৰে। তথাপি ক’ম যে এই উন্নীত নাগৰিকপঞ্জী হৈছে ৰাজ্যখনৰ বাবে, ৰাজ্যবাসীৰ বাবে, অসমীয়া জাতিৰ বাবে কণাৰ লাখুটি-স্বৰূপ। ই বাঞ্চাল হৈ গ’লে আমি জটিল ইতিহাসৰ কুটিল অন্ধগলিত বেয়াকৈ সোমাই পৰাৰ সম্ভাৱনা প্ৰকট।\nশেহতীয়াকৈ অমিত শ্বাহ আৰু সৰ্বানন্দ সোণোৱালে “নাগৰিকপঞ্জী গ্ৰহণৰ ক্ষেত্ৰত বিধায়িনী ব্যৱস্থা লোৱা হ’ব” বুলি কোৱাত আমাৰ পিলাই চমকিছে। কি হ’ব পাৰে এই বিধায়িনী ব্যৱস্থা? নতুন এক বিধেয়ক আনি, সমিতি এখন গঠন কৰি নাগৰিকপঞ্জীৰ বেছ কিছু ত্ৰুটি আৱিষ্কাৰ কৰি তাৰ ভিত্তিত সেইখন অশুদ্ধ, অতএৱ গ্ৰহণৰ অযোগ্য, বুলি ঘোষণা কৰিব নেকি? অসমৰ এই ক্ৰ’নিক সমস্যাটোৰ সমাধানেৰে ৰাজ্যখনে প্ৰগতিৰ বাটত খোজ দিয়া চাবলৈ হেঁপাহ কৰি থকা শুভানুধ্যায়ী মানুহে ঐক্যবদ্ধভাৱে নাগৰিকপঞ্জী বাতিল কৰিব খোজা সকলো প্ৰয়াসৰ বিৰুদ্ধাচৰণ কৰিব লাগিব। নাগৰিকপঞ্জীক অধিকতৰ শুদ্ধ কৰাৰ বাবে ন ন ন পদক্ষেপ লওক, কিন্তু কাৰোবাৰ ৰাজনৈতিক অভীষ্ট সিদ্ধি কৰাৰ বাবে তাক বলিৰ পঠা কৰিবলৈ এৰি দিয়া উচিত নহ’ব।\nলেখক ডুমডুমা মহাবিদ্যালয়ৰ ইংৰাজী বিভাগৰ সহকাৰী প্ৰবক্তা


একবিংশ শতিকাত পৰিৱৰ্তনমুখী অসমীয়া ভাষাৰ স্বৰূপ - বিশেষ লেখা\nলেখকঃ বিনীতা ভূঞা।\nডিব্ৰু মহাবিদ্যালয়ে আয়োজন কৰা "একবিংশ শতিকাত পৰিৱৰ্তমুখী অসমীয়া ভাষাৰ স্বৰূপ " শীৰ্ষক ৱেবিনাৰ এখনত অংশ লোৱাৰ সুযোগ পালোঁ ৷ বৰ্তমান সময়ৰ পৰিপ্ৰেক্ষিতত বিষয়টো যথেষ্ট গুৰুত্বপূৰ্ণ যেন অনুভৱ হোৱাত অংশ ল'বলৈ ইচ্ছা প্ৰকাশ কৰিছিলো ৷ শ্ৰদ্ধাৰ ৰাভা ছাৰৰ বাবে যোগদান সম্ভৱ হ'ল ৷\nঅনুষ্ঠানটিত শ্ৰদ্ধাৰ ডঃ ভীমকান্ত বৰুৱা ছাৰ আৰু শ্ৰদ্ধাৰ ডঃ উপেন ৰাভা হাকাচাম ছাৰে নিৰ্ধাৰিত বিষয়টোৰ সম্পৰ্কত সীমিত সময়ৰ ভিতৰতে "হাতী মাৰি ভূৰুকাত ভৰোৱাৰ দৰে " সুন্দৰ আলোচনা আগবঢ়ায় ৷ এগৰাকী অংশগ্ৰহণকাৰী হিচাপে আমাৰ অনুভৱ লিখাৰ প্ৰয়াস কৰিছোঁ ৷\nআমি জানো সমাজ, সংস্কৃতি আৰু ভাষা এটা আনটোৰ সৈতে ওতঃপ্ৰোতভাৱে জড়িত ৷ এই সমাজত বাস কৰা মানুহৰ মনৰ ভাব প্ৰকাশৰ উদ্দেশ্যেই ভাষাৰ জন্ম ৷\nসময়ৰ লগে লগে সমাজ জীৱনৰ বিভিন্ন ক্ষেত্ৰলৈ পৰিৱৰ্তন অহাতো স্বাভাৱিক ৷ আমাৰ অসমৰ ভাষা সংস্কৃতিৰ দিশতো অবধাৰিতভাবে এই পৰিবৰ্তন আহিছে ৷ এনে পৰিবৰ্তনে আমাৰ মনলৈ কিছু প্ৰশ্ন আনিছে ৷\nযেনেঃ এই পৰিবৰ্তনে ভাষা এটাক মৃত্যু মুখলৈ ঠেলি দিব পাৰে নেকি ? আমি সচেতনভাৱে ভাষাৰ পৰিবৰ্তনক মানি লৈছোঁ নেকি ? অসমীয়া ভাষাতো ক্ৰমাৎ মিশ্ৰ ভাষা হৈ পৰিছে নেকি ? পৰিবৰ্তনক মানি নললে আমি ৰক্ষণশীল হৈ পৰিম নেকি ? ইত্যাদি ইত্যাদি বহু প্ৰশ্নই মনলৈ আহে ৷ অহাতো স্বাভাৱিক ৷\nএনে প্ৰশ্নবোৰ সন্মুখত লৈ দুয়োগৰাকী স্বনামধন্য অধ্যাপকে তেখেত সকলৰ মতামত আৰু চিন্তা বৰ সুন্দৰকৈ উদাহৰণসহ ব্যাখ্যা কৰিছে ৷\nভাষাৰ পৰিবৰ্তন ঘাইকৈ ধ্বনিগত, ৰূপগত আৰু বাক্যগত দিশত লক্ষ্য কৰা যায় ৷ একবিংশ শতিকাত এই পৰিবৰ্তন লক্ষনীয়ভাবে বৃদ্ধি পাইছে ৷ ইংৰাজী শিক্ষাৰ প্ৰসাৰ, আধুনিকতাবাদী আদব কায়দাক আমি অত্যাধিক আগ্ৰহেৰে আদৰি লোৱাৰ ফলশ্ৰুতিত আমি নিজৰ মাতৃভাষাক এলাগী কৰিছোঁ ৷ অপ্ৰিয় সত্য ৷\nঅনুষ্ঠানটিত উল্লেখ কৰা বহুবোৰ উদাহৰণৰ ভিতৰত কেইটামান উল্লেখ কৰিলোঁ ৷\nআজিকালি আখলঘৰ গুচি কিচ্চেন হ'ল, বাইদেউ গুছি মে'ম বা মেডাম হ'ল, ড্ৰয়িং ৰুম , বেড ৰুম, বাথৰুম, ৱাশ্ব ৰুম বুলি কৈহে আমি ভাল পোৱা হ'লো ৷ চ'ৰা ঘৰ, শুৱনি কোঠা, গা ধোৱা ঘৰ বুলি আজিৰ চামৰ প্ৰজন্মই নোকোৱা হ'ল ৷ গৃহসজ্জাৰ সামগ্ৰীকে আদি কৰি সম্বোধনবাচক শব্দ সকলোলৈকে পৰিবৰ্তন আহিল ৷ পৰিকলন যন্ত্ৰ বা ভ্ৰাম্যমাণ যন্ত্ৰ বুলি ক'লে কম্পিউটাৰ বা মোবাইলক বুজাই বুলি আজিৰ প্ৰজন্মৰ বহুতেই নাজানে ৷ অসমীয়া ভাষাৰ শব্দ প্ৰয়োগৰ দিশত এনে দেধাৰ উদাহৰণ আছে ৷ বাক্যৰ ক্ষেত্ৰতো মিশ্ৰ শব্দৰ প্ৰয়োগে কৰা পৰিবৰ্তনৰ কথা ভালেমান উদাহৰণ দি উল্লেখ কৰিছে ৷\nবিশেষকৈ বাতৰি কাকতত সঘনাই পঢ়িবলৈ পোৱা "আজি আমাৰ ডিচকাছৰ টপিক হ'ল,,," "মানুহবোৰ ইমান পেনিক কিয় হৈছে,,," "লকডাউন এক্সটেণ্ড কৰা যুক্তিসংগত নে? " ,,,এনে বহু সাম্প্ৰতিক সময়ত ব্যৱহাৰ কৰা বাক্য বৰ সুন্দৰকৈ দুয়োগৰাকী বক্তাই আঙুলিয়াই দিছে ৷\nআজিকালি আমি চিৰিয়েল চাই ভাল পাওঁ, ধাৰাবাহিক নহয় ৷ আজিকালি ড্ৰাইভিং বুলি কোৱাতকৈ ড্ৰাইভ কৰা বুলিলেহে কথাটো শুনি ভাল লাগে ৷ ভাইৰাছ মানে বীজাণু ৷ আমি বীজাণু বুলি কোৱাতকৈ ভাইৰাছ বুলিহে কৈ ভাল পাওঁ ৷ ক'ৰনা ভাইৰাছৰ কথাকে এটা উল্লেখযোগ্য উদাহৰণ হিচাপে উল্লেখ কৰা হৈছে ৷ কথা বা ছবি আজিকালি "ভাইৰেল " হয় ৷ কাপোৰৰ ৰং যোৱা বুলি নকৈ ডিছকালাৰ হয় বুলি কৈ ভাল পাওঁ ৷ কিবা এটা বস্তু শেষ হলে খতম হ'ল বুলি কওঁ ৷\nক'ৰনাকালীন সময়ত আগমন ঘটা বহুকেইটা শব্দ আমি ইংৰাজী ভাষাতে ব্যৱহাৰ কৰি আছোঁ ৷ "কোৱাৰেণ্টাইন," "লকডাউন," "হট স্পট", "ৰেড জ'ন ", "গ্ৰীন জ'ন," "অৰেঞ্জ জ'ন," "কনটেইনমেন জ'ন" আদি কৰি বহু নতুন শব্দ অসমীয়া ভাষাত ব্যৱহৃত হ'ল ৷ ৱেবিনাৰ, ই-চাৰ্টিফিকেটৰ জনপ্ৰিয়তা বাঢ়িল ৷ ভিডিঅ কনফাৰেন্সিং, ই-পেমেণ্ট, ই-কমাৰ্চ আদি শব্দৰ ব্যৱহাৰ ইতিমধ্যে হৈ আছে ৷\nএনেদৰে সময়ৰ লগে লগে অসমীয়া ভাষালৈও পৰিৱৰ্তন আহিছে ৷ এই পৰিবৰ্তনে অসমীয়া ভাষাৰ স্বকীয়তাত বাৰুকৈয়ে প্ৰভাৱ পেলাইছে ৷ ভাষাৰ সুৰীয়া প্ৰয়োগ নোহোৱা হৈ আহিছে ৷ পৰিৱৰ্তনক মানি লৈয়ো ভাষাটোক কিদৰে সম্পূর্ণৰূপে বিলুপ্ত হ'ব দিব নালাগে সেই সম্পৰ্কে বহুমূলীয়া পৰামৰ্শ আগবঢ়াইছে ৷ এই ক্ষেত্ৰত সচেতনতা মুখ্য বিষয় ৷ আমি ভাষা ব্যৱহাৰৰ দিশত সচেতন হোৱা উচিত ৷\nনৱ প্ৰজন্মক মাতৃভাষাৰ জ্ঞান দিয়া উচিত ৷ পৰিয়ালৰ মাজত মাতৃভাষা ব্যৱহাৰ কৰিলে শিশুৱে সেই ভাষা সোনকালে আয়ত্ব কৰিব পাৰে ৷ ভাষাৰ এনে সংকটৰ সময়ত সাহিত্য সংস্কৃতিৰ অনুষ্ঠানকে আদি কৰি বিভিন্ন মাধ্যমত অসমীয়া ভাষাৰ ব্যৱহাৰ কৰিলেহে ভাষাটোৰ সৌষ্ঠৱ ধৰি ৰখাত সহায় হ'ব ৷ ভাষাৰ পৰিৱৰ্তন সন্তুলিত ৰূপত হোৱা বাঞ্চনীয় ৷ হকে বিহকে আনৰ ভাষাৰ শব্দ ব্যৱহাৰ কৰিলে ভাষাৰ স্বকীয়তা হ্ৰাস পায় ৷ ই অকল অসমীয়া ভাষা বুলিয়েই নহয় সকলো ভাষাৰ ক্ষেত্ৰতে প্ৰযোজ্য ৷\nৱেবিনাৰখনত এটি গুৰুত্বপূৰ্ণ বিষয়ক খুব সুন্দৰকৈ আলোচনা কৰা হয় ৷ বহু কথা নতুনকৈ চিন্তা কৰাৰ সুযোগ পালোঁ ৷ ভাল লাগিল ৷ আয়োজক ডিব্ৰু মহাবিদ্যলয়ৰ অসমীয়া বিভাগৰ শলাগ ল'লো ৷ দুযোগৰাকী শ্ৰদ্ধাৰ ছাৰলৈ আন্তৰিক শ্ৰদ্ধা যাচিলোঁ ৷ Upen Rabha Hakacham\nলখিমপুৰত একুৰা জুয়ে খেদিছে এটা পৰিয়ালক\nসংবাদ মাধ্যমৰ গণমুখী যাত্ৰাৰ বিপৰীতে নিউজ চেনেলৰ দ্বাৰা শিল্পীক অপমান আৰু কৰণীয়\nকাইলৈৰ পৰা শিৱসাগৰ জিলাত যান-বাহন চলাচলৰ ক্ষেত্ৰত যুগ্ম-অযুগ্ম নীতিৰ প্ৰযোজ্য


পূজা ভাট - অসমীয়া ৱিকিপিডিয়া\n২০১৯ চনত পূজা ভাট\n২৪ ফেব্ৰুৱাৰী, ১৯৭২ (৫০ বছৰ)\nমনিশ মাখিজা (২০০৩–২০১৪) (বিচ্ছেদিত)\nপূজা ভাট (ইংৰাজী: Pooja Bhatt; জন্ম: ২৪ ফেব্ৰুৱাৰী, ১৯৭২) হৈছে এগৰাকী ভাৰতীয় চলচ্চিত্ৰ পৰিচালক, অভিনেত্ৰী, ভয়ছ অভাৰ শিল্পী, মডেল আৰু ছবি-নিৰ্মাতা। পূজা ভাটে লাভ কৰা বহুকেইটা পুৰস্কাৰৰ ভিতৰত দুটা ৰাষ্ট্ৰীয় চলচ্চিত্ৰ বঁটাও সন্নিৱিষ্ট হৈ আছে। তেখেত চলচ্চিত্ৰ পৰিচালক মহেশ ভাটৰ জীয়ৰী। ১৯৮৯ চনত মহেশ ভাটে নিৰ্মাণ কৰা টেলিভিছন ছবি ডেডিৰ জৰিয়তে পূজা ভাটে পোনপ্ৰথমবাৰৰ বাবে শীৰ্ষ চৰিত্ৰত অভিনয় কৰে। ছবিখনৰ বাবে পূজা ভাটে শ্ৰেষ্ঠ নৱাগতাৰ ফিল্মফেয়াৰ লাক্স নিউ ফেচ অৱ দ্যা ইয়েৰ সন্মান লাভ কৰে।\n১৯৭২ চনৰ ২৪ ফেব্ৰুৱাৰীত পূজা ভাটৰ জন্ম হয়। পূজা ভাটৰ পিতৃ আছিল মহেশ ভাট আৰু মাতৃ আছিল কিৰণ ভাট। পূজা ভাটে পিতৃৰ পৰা গুজৰাটী জাত্যাংশ আৰু মাতৃৰ পৰা ইংৰাজী, স্কটিশ, আৰ্মেনিয়ান আৰু বাৰ্মিছ জাত্যাংশ লাভ কৰিছে।\nপূজা ভাটে ১৭ বছৰ বয়সত (১৯৮৯ চনত) অভিনয়ৰ জগতত প্ৰৱেশ কৰে। ছবিখন আছিল মহেশ ভাটৰ দ্বাৰা নিৰ্মিত ডেডী। সেইখন ছবি মহেশ ভাটে টিভিৰ ছবি হিচাপে নিৰ্মাণ কৰিছিল। ছবিখনৰ আন এটি গুৰুত্বপূৰ্ণ চৰিত্ৰত অভিনয় কৰিছিল বলিউডৰ বলিষ্ঠ অভিনেতা অনুপম খেৰে।\n১৯৯১ চনত নিৰ্মাণ হোৱা দিল হেই কে মানতা নহী শীৰ্ষক ৰোমাণ্টিক ছবিখন আছিল পূজা ভাটৰ কেৰিয়াৰৰ এখন উল্লেখযোগ্য ছবি। এইখন ছবি আছিল অস্কাৰ-বিজয়ী ইট হেপেনড ওৱান নাইটৰ ৰিমেক।\nপূজা ভাটৰ কেইখনমান উল্লেখযোগ্য ছবি হৈছে ছড়ক (১৯৯১),, জুনুন (১৯৯২), জানম, হাম দোনো (১৯৯৫), অংগৰক্ষক, বৰ্ডাৰ (১৯৯৭) আৰু জখম (১৯৯৮) আদি। ২০০১ চনত পূজা ভাটে Everybody Says I'm Fine! নামৰ ইংৰাজী ছবিখনত অভিনয় কৰে। ২০০৪ চনত পূজা ভাটৰ নিজস্ব পৰিচালনা আৰু প্ৰযোজনাত পাপ নামৰ ছবিখন মুক্তি হয়। ইয়াৰ পিছত তেখেতে চাৰিখনকৈ ছবি পৰিচালনা কৰে। ২০২১ চনত পূজা ভাটে অলংকৃতা শ্ৰীবাস্তৱেৰ নিৰ্দেশনাত বোম্বাই বেগমছ নামৰ ছটা খণ্ডৰ চিৰিজটোত অভিনয় কৰিছে।\n↑ "Pooja Bhatt photos: 50 rare HD photos of Pooja Bhatt" (en ভাষাত). The Indian Express. 8 April 2018. https://indianexpress.com/article/entertainment/bollywood/pooja-bhatt-photos-50-best-looking-hot-and-beautiful-hq-and-hd-photos-of-pooja-bhatt-4403372/.\n↑ AP/AFP/PTI/Agencies/Twitter/Movie stills (24 February 2013). "Birthday Exclusive: Pooja Bhatt". Deccan Chronicle. http://archives.deccanchronicle.com/130224/entertainment-bollywood/gallery/birthday-exclusive-pooja-bhatt.\n↑ Bollywood Trade News Network (July 2007). "Tulip's one exciting girl to watch for!". GlamSham. http://www.glamsham.com/movies/scoops/07/jul/30_tulips_one_exciting_girl_to_watch_for.asp। আহৰণ কৰা হৈছে: 27 July 2014.\n↑ Jha, Subhash K (23 May 2013). "Pooja Bhatt auctions role for women's cause". Bollywood Hungama. http://www.bollywoodhungama.com/news/1823174/Pooja-Bhatt-auctions-role-for-womens-cause। আহৰণ কৰা হৈছে: 27 July 2014.\n↑ Bhatt, Pooja (21 November 2013). "My mother is Scottish, Burmese, Armenian, English. My father is half Brahmin, half Muslim & Soni is Half Kashmiri & half German.". Twitter. https://twitter.com/PoojaB1972/status/403713981149229056। আহৰণ কৰা হৈছে: 27 July 2014.\n↑ Bhatt, Pooja (13 August 2013). "Did you know my maternal great-grandmother was Burmese? I now have the chance to celebrate my roots. Come join me!". Twitter. https://twitter.com/PoojaB1972/status/367494446935310336। আহৰণ কৰা হৈছে: 27 July 2014.\n↑ 7.0 7.1 7.2 "Pooja Bhatt: Lesser known facts | The Times of India". The Times of India. https://timesofindia.indiatimes.com/entertainment/hindi/bollywood/photo-features/pooja-bhatt-lesser-known-facts/pooja-bhatt-lesser-known-facts/photostory/46353804.cms। আহৰণ কৰা হৈছে: 19 June 2018.\n↑ "OMG! Magazine covers". photogallery.indiatimes.com. https://photogallery.indiatimes.com/celebs/celeb-themes/pictures-of-celebrities-on-magazine-covers/omg-magazine-covers/articleshow/35632210.cms। আহৰণ কৰা হৈছে: 19 December 2019.\n↑ Keshri, Shweta (16 July 2020). "Netflix's Bombay Begums starring Pooja Bhatt deals with desire, ethics and vulnerabilities" (en ভাষাত). India Today. https://www.indiatoday.in/binge-watch/story/netflix-s-bahu-begums-starring-pooja-bhatt-deals-with-desire-ethics-and-vulnerabilities-1701235-2020-07-16.\n"https://as.wikipedia.org/w/index.php?title=পূজা_ভাট&oldid=291250"ৰ পৰা অনা হৈছে\nএই পৃষ্ঠাখন ১৫ আগষ্ট, ২০২১ তাৰিখে ১০:০৮ বজাত অন্তিম সংশোধন কৰা হৈছিল।


গ্ৰীটিংছ কাৰ্ড - অসমীয়া ৱিকিপিডিয়া\nগ্ৰীটিংছ কাৰ্ড (ইংৰাজী: Greeting card) শুভেচ্ছা, অভিনন্দন, অভিবাদন আদি জনাই প্ৰেৰণ কৰা শুভেচ্ছা পত্ৰ। অতি প্ৰাচীন কালৰে পৰাই বিভিন্ন উপহাৰৰ মাধ্যমেৰে শুভেচ্ছা জনোৱাৰ নিয়ম মানৱ সমাজত প্ৰচলিত হৈ আছে। প্ৰাচীন কালত (এতিয়াও) ফুলৰ থোপা, কাৰু-কাৰ্য খোদিত কাঠৰ টুকুৰা, জলফাইৰ ডালেৰে নিৰ্মিত সুন্দৰ সামগ্ৰী, সুগন্ধিৰ বটল, সোণপানী চৰোৱা পাত্ৰ আদিক শুভেচ্ছা আদান-প্ৰদানৰ সামগ্ৰীৰূপে ব্যৱহাৰ কৰা হৈছিল। মিছৰ দেশৰ মানুহে সুগন্ধি বটল, সুগন্ধিতেল সনা কাপোৰ, খাদ্য আদিৰ টোপোলাত "Au Abnab" (All Good Luck), অৰ্থাৎ "সমস্ত শুভেচ্ছাৰে" কথাষাৰ বন্ধু-বান্ধবী, আত্মীয়-স্বজনলৈ শুভেচ্ছা জনাই লিখিছিল। খ্ৰীষ্টপূৰ্ব যুগৰ ৰোমত নৱবৰ্ষৰ দিনটোত আপোনজনক শুভেচ্ছাবাণী লিখা, তাম বা আন ধাতুৰ মসৃণ মোহৰ নতুবা ঘৰৰ কামত ব্যৱহাৰ কৰিব পৰা তেলৰ চাকি আদি উপহাৰ দিয়াৰ নিয়ম আছিল। সেই উপহাৰবোৰত "Anno Novo Faustum"(নতুন বছৰ সুখৰ আৰু সমৃদ্ধিৰ হওঁক) বুলি লিখি দিছিল। ইউৰোপৰ কোনো কোনো দেশত খ্ৰীষ্টীয় বৰ্ষৰ আৰম্ভণিৰ পৰা কাৰুকাৰ্য খচিত কিছুমান ৰং-বিৰঙৰ কাঠৰদ্বাৰা শুভেচ্ছা জনাইছিল। চীনা সকলৰ মাজত আজিকালিৰদৰে গ্ৰীটিংছ কাৰ্ডৰ প্ৰচলন আছিল বুলি জনা যায়। চীনৰ জাতীয় সংগ্ৰহালয়ত সংৰক্ষিত তথ্যৰ পৰা ইয়াৰ উমান পোৱা যায়। ষষ্ঠ শতিকাৰ মিচৰীয় কবৰতো মৃতকৰ ব্যক্তিগত গ্ৰীটিংছ কাৰ্ড উদ্ধাৰ কৰা হৈছে। চতুৰ্দশ শতিকাত ফ্ৰান্স, জাপান আদি দেশত কোনো বিশেষ অনুষ্ঠানত কাঠত খোদিত কৰি শুভেচ্ছা বা ওলগবাণী জনোৱা হৈছিল। কিন্তু তাৰো আগতে দ্বাদশ শতিকাতে ভাৰতত কোনো বিশেষ আড়ম্বৰপূৰ্ণ অনুষ্ঠান উপলক্ষে শুভেচ্ছামূলক ঘোষণা তামৰ ফলিত লিপিবদ্ধ কৰি দিয়াৰ প্ৰথা প্ৰচলিত আছিল। সেই ঐতিহ্যকে অনুকৰণ কৰি আজিও ভাৰতত মুক্তি যুজাঁৰু, সন্মানীয় ব্যক্তি আদিক তাম্ৰ ফলি- প্ৰশস্তি পত্ৰ আদি প্ৰদান কৰা হয়। খ্ৰীষ্টীয় নৱম-দশম শতিকাতো ভাৰতত প্ৰেমিক প্ৰেমিকাই শুভেচ্ছা পত্ৰ বা গ্ৰীটিংছ কাৰ্ড প্ৰেৰণ কৰা কথা জনা যায় । সেই সময়ৰ কবি ৰাজশেখৰৰ " কৰ্পূৰ মঞ্জৰী" ত এই কথাৰ উল্লেখ আছে।\nগ্ৰীটিংছ কাৰ্ডৰ বিপণী\nআধুনিক গ্ৰীটিংছ কাৰ্ড ৰ জন্মদাতা বুলি ইংলেণ্ডৰ যোছেফ চি হৰ্চলি (Joseph C Horshley ) নামৰ লোকজনকে কোৱা হয়। ১৮৪৩ চনত যোচেফে তেওঁৰ প্ৰিয়বন্ধু ছাৰ হেনৰী ক'ললৈ (১৮০৮-১৮৮২) বৰদিনৰ শুভেচ্ছা জনাবলৈ আঁকি দিয়া কাৰ্ডখনকে আধুনিক গ্ৰীটিংছ কাৰ্ডৰ প্ৰথম বুলি আখ্যা দিয়া হয়। ৫.৫ ইঞ্চি দৈৰ্ঘ্যৰ আৰু ৩.৫ ইঞ্চি প্ৰস্থৰ এই গ্ৰীটিংছ কাৰ্ডখনত লিখা আছিল " A Merry Christmass and A Happy New Year ". প্ৰথম মহাসমৰৰ (১৯১৪-১৯১৮) সময়ৰ পৰা গ্ৰীটিংছ কাৰ্ডৰ ব্যৱহাৰ দ্ৰুতগতিত আৰম্ভ হয়। তাৰ মূখ্য কাৰণ হ'ল সৈনিক সকলে ঘৰৰ পৰা দূৰৈত অজান দেশ, অজান ঠাইত যুদ্ধত লিপ্ত থাকিবলগীয়া হৈছিল। সেয়েহে বৰদিন, নতুন বছৰ আদিত সৈনিকসকলে ঘৰৰ মানুহ, আত্মীয়-স্বজন, বন্ধু-বান্ধবীক সুৱঁৰি আৰু তেওঁলোকলৈ মৰম-শুভেচ্ছা গ্ৰীটিংছ কাৰ্ড যোগে পঠিয়াবলৈ লয়। দ্বিতীয় মহাসমৰে (১৯৩৯-১৯৪৫) এই পৰম্পৰা বহুগুণে বঢ়াই তোলে। ফলত সমগ্ৰ বিশ্বতে গ্ৰীটিংছ কাৰ্ড অধিক জনপ্ৰিয় হ'বলৈ ধৰে।\n↑ "The History of Greeting Cards". greetingcard.org. http://www.greetingcard.org/AbouttheIndustry/History/tabid/72/Default.aspx। আহৰণ কৰা হৈছে: February 02, 2013.\nৱিকিমিডিয়া কমন্সত Greeting card সম্পৰ্কীয় মিডিয়া ফাইল আছে।\nThe History Of Greeting Cards Unfurled at quillcards.com.\n"https://as.wikipedia.org/w/index.php?title=গ্ৰীটিংছ_কাৰ্ড&oldid=266342"ৰ পৰা অনা হৈছে\nএই পৃষ্ঠাখন ০৫ মাৰ্চ, ২০২১ তাৰিখে ২০:২৫ বজাত অন্তিম সংশোধন কৰা হৈছিল।


সদৃশ পৰিকল্পনা/এন.এল.চি.পি.আৰ. | ৰূপান্তৰণ আৰু উন্নয়ন বিভাগ | অসম চৰকাৰ, ভাৰত\nHome ❯ সদৃশ পৰিকল্পনা/এন.এল.চি.পি.আৰ.\nৰৈ যোৱা পৰিকল্পনাসমূহৰ আঁচনিবিলাকৰ পুংখনাপুংখ পৰীক্ষা আৰু সেইবিলাক ড’নাৰ মন্ত্ৰালয়ত দাখিল কৰা।\nঅ-বাতিলকৃত কেন্দ্ৰীয় চৰকাৰৰ পুঁজিৰ (এন.এল.চি.পি.আৰ.) সৃষ্টি হৈছে ভাৰত চৰকাৰৰ মন্ত্ৰালয়সমূহৰ অব্যৱহৃত বাজেটৰ ১০ শতাংশ পুঁজিৰে উত্তৰ-পূৱ অঞ্চলৰ উন্নয়নৰ বাবে ১৯৯৮-৯৯ চনত সৃষ্ট এক পুঁজি। কেন্দ্ৰীয় মন্ত্ৰালয়সমূহে তেওঁলোকৰ এই অব্যৱহৃত পুঁজি ড’নাৰ মন্ত্ৰালয়ে পৰিচালনা কৰা অ-বাতিলকৃত পুঁজিলৈ হস্তান্তৰ কৰে। এই পুঁজিৰ উদ্দেশ্য হৈছে অঞ্চলটোৰ আন্তঃগাঁথনিৰ উন্নয়ন সাধন কৰা। এই পুঁজিৰে উন্নয়ন সাধন কৰিবলগীয়া প্ৰকল্প ক্ষেত্ৰকেইটা হৈছে, পথ আৰু দলং, শক্তি, স্বাস্থ্য, শিক্ষা, পানী যোগান, জলসম্পদ, খেল আৰু অসামৰিক উৰণ ইত্যাদি। ইয়াৰে ৯০ শতাংশ কেন্দ্ৰীয় চৰকাৰৰ অনুদান আৰু ৰাজ্যিক চৰকাৰে পৰিশোধ কৰিবলগীয়া ১০ শতাংশ ঋণ।


लेख. 19 अगस्त, 2018 को प्रकाशित\nমানসিক স্বাস্থ্যজনিত সমস্যাত ভোগা লোকৰ সৈতে ভাৱ বিনিময়\nচকুলো আৰু পাৰভঙা আবেগৰ মুখামুখি হ’বলৈ নিজকে সাজু কৰি ৰাখক\nতেওঁলোকৰ লগত কথা –বতৰা পাতিবলৈ যোৱাৰ পূৰ্বে তেওঁলোকে কেনে আচৰণ কৰিব পাৰে সেই বিষয়ে পূৰ্বানুমান কৰি লোৱা ভাল, যাতে তেওঁলোকৰ যিকোনো প্ৰতিক্ৰিয়াৰ আপুনি স্বাভাৱিকভাৱে মুখামুখি হ’ব পাৰে। সদায় মনত ৰাখিব যে তেওঁ ভয়ংকৰ যন্ত্ৰণাত থাকিব পাৰে, খঙত থাকিব পাৰে বা আপোনাৰ সন্মুখত ভাগি পৰিব পাৰে। কিয়নো তেওঁলোক আবেগিকভাৱে এক দুৰ্বল অৱস্থাত থাকিব পাৰে। নাইবা তেওঁ আপোনাৰ লগত অচিনাকিৰ দৰে আচৰণ কৰিব পাৰে, সম্পূৰ্ণ নিৰাবেগ নিৰ্বিকাৰ হৈ থাকিব পাৰে। এই দুয়োবিধৰ প্ৰতিক্ৰিয়াই এনে সমস্যাত ভুগি থকা লোকৰ ক্ষেত্ৰত প্ৰায়ে দেখা যায়। এই দুয়োবিধ প্ৰতিক্ৰিয়াৰ মুখামুখি হোৱাৰ বাবে নিজকে প্ৰস্তুত কৰিব পাৰিলে আপুনি তেওঁলোকৰ সন্মুখত অসহজ অৱস্থাত নপৰে।\nতেওঁলোকে অংকন কৰা চাৰিসীমাক সন্মান কৰক\nমনত ৰাখিব যে প্ৰত্যেকজন ব্যক্তিৰ মানসিক স্তৰ সুকীয়া আৰু প্ৰতিগৰাকী ব্যক্তিৰ বেলেগ বেলেগ আৱেগিক প্ৰয়োজন থাকে। কোনোলোকে হয়তো তেওঁলোকৰ গাত ধৰি সান্তনা দিয়াটো বিচাৰিব পাৰে আনহাতে অইন কিছুমানে নিজৰ বাবে অলপ ঠাই বিচাৰিব পাৰে। এই ক্ষেত্ৰত আপুনি যদি খুব এটা স্পষ্ট নহয়, তেতিয়া হ’লে তেওঁলোকে কি বিচাৰে সোধক। মই আপোনাৰ হাত খন ধৰি থাকিলে বেয়া পাব নেকি? এনে ধৰণে প্ৰশ্ন কৰিলে আপুনি বুজি পাব প্ৰকৃততে কেনে ধৰণৰ সাহাচৰ্য্য তেওঁলোকে আপোনাৰ পৰা বিচাৰিছে। তেওঁলোকক বুজাই দিবলৈ পাহৰি নাযাব যে আপুনি তেওঁলোকৰ ভালৰ বাবেই তাত আছে আৰু তেওঁলোকে আপোনাৰ ওপৰত ভৰসা কৰিব পাৰে।\nআপুনি নিজৰ মত যাতে তেওঁলোকৰ ওপৰত জাপি নিদিয়ে সেয়া নিশ্চিত কৰক\nআপোনাৰ প্ৰিয়জনৰ লগত কথা-বতৰা পাতোতে মন কৰিব আপোনাৰ কথাত যাতে কোনো ধৰণৰ আদেশৰ সুৰ বা ৰুক্ষতা নাথাকে। আদেশৰ সুৰত কথা পাতিলে তেওঁ আপোনাক উভটি ধৰাৰ সম্ভাৱনা আছে। ‘উৎসাহী হোৱা’, ‘তুমি বহুত মানুহতকৈ ভাল’ ‘তোমাৰ যি আছে তাতে কৃতজ্ঞ থাকা‘ --এনেধৰণৰ কথা কোৱা উচিত নহয়। তেওঁৰ প্ৰতি সহানুভূতি দেখুৱাই কথা-বতৰা পাতিবলৈ আৰম্ভ কৰক, তেওঁক লৈ উৎসুকতা দেখুৱাওক। যিমান কথা ক’বলৈ বিচাৰে কবলৈ দিয়ক, কথাৰ মাজত বাধা নিদিব। মনত ৰাখিব কোনো কোনো সময়ত তেওঁৰ প্ৰতি দেখুওৱা মনোযোগ আৰু সহানুভূতিয়ে তেওঁক ডাঙৰ সকাহ দিব পাৰে।\nসহানুভূতি বনাম সহমর্মিতা\nএজন ব্যক্তিয়ে আন এজন ব্যক্তিৰ বা কোনো এক কাল্পনিক চৰিত্ৰৰ বা আৱেগ অনুভূতিৰ সমভাগী হ’ব পৰা ক্ষমতাক সহমর্মিতা (এমপেথি) বুলি ক’ব পাৰি। (কাৰ্ল ৰ’জাৰছ, ব্ৰেনে ব্ৰাউন)। আনহাতে আমি আমাৰ এই আৱেগক প্ৰায়ে সহানুভূতি ( আনৰ প্ৰতি অনুকম্পা প্ৰকাশ কৰা অনুভূতি, বেদনা বা কোনো ব্যক্তিয়ে সন্মুখীন হোৱাৰ কষ্টৰ বাবে তেওঁৰ প্ৰতি প্ৰকাশ কৰা পুতৌ) বুলি ভুল কৰো, কিন্তু দুয়োটাৰ মাজত এটা মৌলিক প্ৰাৰ্থক্য আছে। আনৰ মানসকি অৱস্থা উপলব্ধিৰ অৰ্থ (এমপেথি) হৈছে নিজে সেই ব্যক্তিজনৰ সমস্যা বা মানসিক অৱস্থাটোৰ সৈতে একাত্ম হোৱা। আপোনাৰ প্ৰিয়জন কেনে অৱস্থাত আছে তাক বুজি পোৱাৰ বাবে এই প্ৰাৰ্থক্যটো বুজাটো গুৰুত্বপূৰ্ণ।\nতেওঁৰ কথা শুনি তাৎক্ষণিকভাৱে প্ৰতিক্ৰিয়া প্ৰকাশ কৰাতকৈ কথাবোৰ গভীৰভাৱে মনোযোগেৰে শুনি বুজিবলৈ যত্ন কৰক\nআপোনাৰ প্ৰিয় জনক নানা উপদেশ, পৰামৰ্শ দিবলৈ যোৱাৰ সলনি বা তেওঁ কোৱা কথাৰ প্ৰতিক্ৰিয়া প্ৰকাশ কৰাতকৈ তেওঁলোকৰ কথাবোৰ গভীৰ মনোযোগেৰে শুনি বুজিবলৈ যত্ন কৰিলেহে আপুনি আপোনাৰ প্ৰিয়জনৰ মনৰ অৱস্থা বা দৃষ্টিভংগী বুজি পাব। আপোনাৰ হয়তো তেওঁৰ ভুলবোৰ আঙুলিয়াই দিবলৈ মন যাব পাৰে, কিন্তু তেনে কৰাৰ পৰা আঁতৰি থাকক। যিহেতু আপোনাৰ বন্ধুৰ তেনে কথা শুনিব পৰা মানসিক অৱস্থান নাথাকিব পাৰে।\nআপোনাৰ সমস্যাৰ লগত তুলনা কৰি তেওঁলোকৰ সমস্যাবোৰ গুৰুত্বহীন কৰি নুতুলিব\nএনেলোকৰ লগত কথা-বতৰা পাতোতে আমি প্ৰায়ে অনুভৱ কৰো যে আমাৰ নিজৰো অনুৰূপ ধৰণৰ সমস্যা আছে। আমি তেতিয়া নিজৰ সেই কাহিনীবোৰৰ প্ৰতি তেওঁলোকৰ মনোযোগ আকৰ্ষণ কৰিব বিচাৰো। এনে কৰিলে আপোনাৰ প্ৰিয়জনে আপুনি তেওঁৰ সমস্যাবোৰ গুৰুত্বহীন কৰি পেলোৱা যেন অনুভৱ কৰিব পাৰে।\nতেওঁলোকক আশ্বস্ত কৰক যে তেওঁলোক অসহায় নহয়\nতেওঁলোকক দঢ়াই দঢ়াই কওক যে কথাবোৰ এতিয়া জটিল যেন লাগিলেও ই সদায় একে অৱস্থাত নাথাকে। এই অৱস্থাৰ পৰিৱৰ্তন সম্ভৱ আৰু এদিন নিশ্চিতভাৱে সুদিন আহিব। তেওঁলোকক জনাওক যে আৰোগ্য লাভৰ ক্ষেত্ৰত আনৰ সহায় বিচৰাটো এটা গুৰুত্বপূৰ্ণ পদক্ষেপ। তেওঁলোকক কওক যে তেওঁলোকৰ সমস্যাৰ বিষয়ে মনোৰোগ বিশেষজ্ঞৰ সৈতে কথা পতা ভাল হ’ব, যিহেতু এজন মানসিক ৰোগৰ চিকিৎসক বা পৰামৰ্শদাতাই এনে পৰিস্থিতিত চম্ভালিবলৈ ভালদৰে প্ৰস্তুত হৈ থাকে। আপোনাৰ বন্ধুৰ নিকটৱৰ্তী তেনে কোনো বিশেষজ্ঞৰ বিষয়ে বা সেই সম্পৰ্কীয় অন্য তথ্যৰ বাবে আপুনি অনলাইনত তথ্য বিচাৰিব পাৰে। কেৱল সেয়াই নহয়, আপুনি তেওঁক মানসিক ৰোগৰ চিকিৎসকৰ ওচৰলৈ যাওঁতে সংগ দিম বুলিও ক’ব পাৰে। এনে কৰিলে তেওঁলোকৰ মনোবল বাঢ়িব পাৰে আৰু আশ্বস্ত অনুভৱ কৰিব পাৰে।\nএই সময়ছোৱাত আপোনাৰ প্ৰিয়জনে অভব্য আচৰণৰ কৰাৰ সম্ভাৱনাও থাকে। মানসিক অসুস্থতাত ভোগা লোকসকলৰ প্ৰায়ে মেজাজ সলনি হৈ থাকে। গতিকে আপোনাৰ বন্ধুৱেও কোনোবা এদিন যদি অস্বস্তিকৰ আচৰণ কৰে, তেতিয়া জানিব যে আপুনি কৰা কোনো কামৰ কাৰণে তেওঁ আপোনাৰ সৈতে এনে আচৰণ কৰা নাই। তেওঁৰ নিজৰ মানসিক অৱস্থাৰ ওপৰত নিয়ন্ত্ৰণ নোহোৱাৰ বাবেই হয়তো তেনে হৈছে। এনে আচৰণক অন্যধৰণে বা ব্যক্তিগত আক্ৰমণ বুলি ধৰি নল’ব। মনত ৰাখিব যে আপোনাৰ প্ৰিয়জনৰ মানসিক অসুস্থতাই তেওঁলোকৰ আচৰণ বা কথন শৈলীত প্ৰভাৱ পেলাব পাৰে। একে সময়তে আপোনাৰ নিজৰ মানসিক স্বাস্থ্য তেওঁলোকৰ সমানেই দৰকাৰী গতিকে আপুনি তেওঁলোকৰ সৈতে নিজক কিমানলৈকে একাত্ম কৰিব তাৰ এটা সীমাৰেখা নিৰ্ধাৰণ কৰক।\nপিছৰ পৰ্যায়তো তেওঁলোকৰ খবৰ ৰাখক\nআপুনি তেওঁলোকৰ লগত পতা কথা-বতৰা বিশেষ ফলদায়ক হ’ব পাৰে। কিন্তু তাৰ পিছৰ পৰ্যায়ত তেওঁলোকৰ নিয়মীয়াকৈ খবৰ ৰখাটো সমানে দৰকাৰী। আপোনাৰ নিজৰ ব্যস্ততাৰ কাৰণে হয়তো প্ৰতিদিনে আপুনি তেওঁৰ লগত আৱেগভৰা দীঘলীয়া বাৰ্তালাপ কৰা সম্ভৱ নহ’ব পাৰে, কিন্তু কেনে আছে জানিব বিচাৰি প্ৰেৰণ কৰা এটা সৰু ম’বাইল বাৰ্তাই তেওঁলোকক সকাহ দিব পাৰে। তেওঁলোকে অনুভৱ কৰিব পাৰে যে তেওঁলোক অকলশৰীয়া নহয়, তেওঁলোকৰ সহায়, সাহাচৰ্য্য কৰা, যত্ন লোৱা কোনো লোক আছে।


বৃদ্ধ গৃহ আৰু শিশু পৰ্যবেক্ষণ গৃহ পৰিদৰ্শন- খাদ্য সামগ্ৰী বিতৰণ বিধায়ক ৰেকিবুদ্দিনৰ (Rekibuddin Ahmed MLA) - NEWS8 NorthEast\nমহৎ লােকৰ বাণী\nASSAM NEWS UPDATE\nবৃদ্ধ গৃহ আৰু শিশু পৰ্যবেক্ষণ গৃহ পৰিদৰ্শন- খাদ্য সামগ্ৰী বিতৰণ বিধায়ক ৰেকিবুদ্দিনৰ (Rekibuddin Ahmed MLA)\nৰিপ’ৰ্টঃ নিউজ ডেক্স। বিশ্বব্যাপী ত্ৰাসৰ সৃষ্টি কৰা কৰণা মহামাৰীৰ সময়ত দেশত চলি থকা তৃতীয় পৰ্যায়ৰ লকডাউনৰ সময়তে কামৰূপ জিলাৰ ছয়গাঁও সমষ্টিৰ বিধায়ক ৰেকিবুদ্দিন আহমেদে (Rekibuddin Ahmed MLA) ছয়গাঁৱৰ বামুণীগাঁওত উপস্থিত হৈ সমাজ কল্যাণ বিভাগৰ দ্বাৰা পৰিচালিত বৃদ্ধা গৃহ আৰু শিশু পৰ্যবেক্ষণ গৃহ পৰিদৰ্শন কৰাৰ লগতে তেওঁলোকক বিভিন্ন ফল-মূল, বিস্কুট, ব্ৰেড, পনীয়, গাখীৰ, খোৱা পানী ইত্যাদি প্ৰদান কৰাৰ লগতে ক’ৰণা মহামাৰীৰ পৰা হাত সাৰিবলৈ মাস্ক, হেণ্ডচেনিটাইজাৰ আদি বিতৰণ কৰে।\nPosted by NEWS8 Northeast on Monday, May 4, 2020\nইয়াৰ পিছতে বামুণীগাঁওস্থিত মহাত্মা গান্ধী আদৰ্শ হস্পিতালত উপস্থিত হয়। উল্লেখযোগ্য যে, উক্ত হস্পিতালখন কৰণা ৰোগী ৰখাৰ বাবে ১৯ খন বিচনাযুক্ত কোৱাৰাইন্টাই চেন্টাৰ হিচাপে তৈয়াৰ কৰি ৰখা হৈছে।\nউক্ত হস্পিতালত উপস্থিত হৈ হস্পিতালৰ অধীক্ষক ডা: সোণেশ্বৰ দাসৰ সহযোগত হস্পিতালখনৰ ডাক্তৰ, নাৰ্চ, লেবৰেটৰী এছিছটেণ্ট আদি কৰি মুঠ ২৬ গৰাকী ব্যক্তিক বিভিন্ন ফল মূল, বিস্কুট, ব্ৰেড, পনীয়, গাখীৰ, খোৱা পানী ইত্যাদি প্ৰদান কৰাৰ লগতে কৰণা মহামাৰীৰ পৰা হাত সাৰিবলৈ মাস্ক, হেণ্ডচেনিটাইজাৰ আদি বিতৰণ কৰাৰ উপৰিও ছয়গাঁও প্ৰেছ ক্লাৱৰ উন্নয়নৰ বাবে ছয়গাঁও প্ৰেছ ক্লাৱৰ সভাপতি ধীৰাজ দাস আৰু সম্পাদক ভগৱান দাসৰ হাতত এখন দহ হাজাৰ টকাৰ চেক প্ৰদান কৰে।\nইয়াৰ পিছতে, ছয়গাঁৱৰ গোৱৰ্দ্ধনত অৱস্থিত ছয়গাঁও প্ৰাথমিক চিকিৎসালয়ত উপস্থিত হৈ হস্পিতাল কতৃপক্ষক বিভিন্ন ফল মূল, বিস্কুট, ব্ৰেড, পনীয়, গাখীৰ, খোৱা পানী ইত্যাদি প্ৰদান কৰাৰ লগতে ক’ৰণা মহামাৰীৰ পৰা হাত সাৰিবলৈ মাস্ক, হেণ্ডচেনিটাইজাৰ আদি বিতৰণ কৰে।\nডাঙৰ খবৰ ! গোৱালপাৰাত পুনৰ এজন লোকৰ দেহত ধৰা পৰিছে কৰ’ণাৰ অৱস্থিতি…\nআইন মন্ত্ৰালয়ৰ উপ-সচিব কৰ’ণা পজিটিভ ! ছীল কৰা হ’ল শাস্ত্ৰী ভৱনৰ এটা অংশ…\nথানাৰ সন্মুখত আৰক্ষী অধীক্ষকৰ বিৰুদ্ধে ধৰ্ণাত বহিল সত্যৰঞ্জন বৰা!\nইণ্ড’নেছিয়াত ৬.২ প্ৰাবল্যৰ ভূমিকম্পত ব্যাপক ধ্বংসলীলা\nঅৱশেষত বন কৰ্মীৰ গুলীত নিহত হ’ল নৰ হত্যাকাৰী বনৰীয়া ম’হ\nভাৰতত পঞ্চায়ত সভানেত্ৰী পাকিস্তানৰ মহিলা!\nএগৰাকী মহিলাৰ সাফল্যৰ কাহিনী!\nএক হৃদয় বিদাৰক ঘটনা!\nন-বিজেপি অজন্তা নেওগৰ মন্তব্য!\nAPSC শীৰ্ষত কংকণজ্যােতি\nকেন্দ্ৰীয় মন্ত্ৰীৰ বিৰুদ্ধে গুৰুতৰ অভিযােগ!\nৰেম্পত খােজ ৫৯ বছৰীয়া অধ্যাপিকাৰ!\n২੦ বছৰত ৪੦ বাৰ বদলি মহিলা IPS\nদেৱী দুৰ্গাৰ মূৰ্তিক লৈ কৌতূহল\nমুম্বাই মাষ্টাৰ আক্ৰমণৰ মাষ্টাৰমাইণ্ড গ্ৰেপ্তাৰ\nছেল্ফী উঠিবলৈ গৈ যুৱতীৰ মৃত্যু!\nপ্লাষ্টিক-থাৰ্মকলৰে নকল হেলমেট তৈয়াৰ!\nযাত্ৰীবাহী বাছ-ডাম্পাৰৰ সংঘৰ্ষত ১੦ মহিলাসহ ১১ জনৰ মৃত্যু, প্ৰধানমন্ত্ৰীৰ শােক প্ৰকাশ\nঅংগদানেৰে ৫ টি শিশুক নতুন জীৱন দিলে ২০ মহীয়া কণমানিয়ে!


T20 World Cup 2021 Cricket may step out of bio bubble go the Premier League way team india icc - T20 World Cup: টীম ইণ্ডিয়াৰ পৰাজয়ৰ পিছত সাৰ পাইছে আইচিচি, ল'বলৈ গৈ আছে এই ডাঙৰ সিদ্ধান্ত!– News18 assam\nHome » photogallery » sports »T20 World Cup: টীম ইণ্ডিয়াৰ পৰাজয়ৰ পিছত সাৰ পাইছে ICC, ল'বলৈ গৈ আছে এই ডাঙৰ সিদ্ধান্ত!\nT20 World Cup: টীম ইণ্ডিয়াৰ পৰাজয়ৰ পিছত সাৰ পাইছে ICC, ল'বলৈ গৈ আছে এই ডাঙৰ সিদ্ধান্ত!\nটি-২০ বিশ্বকাপত (T20 World Cup 2021) টীম ইণ্ডিয়াই (Team India) অতি দুৰ্বল প্ৰদৰ্শন কৰিছে। তাৰ পিছতে যশপ্ৰীত বুমৰাহ (Jasprit Bumrah) আৰু প্ৰাক্তন প্ৰশিক্ষক ৰবি শাস্ত্ৰীয়ে (Ravi Shastri) বায়ো বাবলক লৈ প্ৰশ্ন উত্থাপন কৰিছিল। এতিয়া আইচিচিয়ে খেলুৱৈসকলক সকাহ দিবলৈ এক ডাঙৰ পদক্ষেপ ল'বলৈ গৈ আছে।\nটি-২০ বিশ্বকাপত (T20 World Cup 2021) টীম ইণ্ডিয়াই (Team India) অতি দুৰ্বল প্ৰদৰ্শন কৰিছে। দলটোৱে ছুপাৰ-১২ৰ ৫ খন খেলৰ মাত্ৰ ৩ খনত জয়ী হৈছিল আৰু ছেমি ফাইনেলত প্ৰবেশপৰ পূৰ্বেই বিদায় মাগিছিল। তাৰ পিছত বলাৰ যশপ্ৰীত বুমৰাহ (Jasprit Bumrah) আৰু প্ৰশিক্ষক ৰবি শাস্ত্ৰীয়ে (Ravi Shastri) বায়ো বাবলক লৈ প্ৰশ্ন উত্থাপন কৰিছিল। জানিব পৰা মতে টি-২০ বিশ্বকাপৰ আগে আগে ভাৰতীয় খেলুৱৈসকল ৬ মাহৰো অধিক সময় ধৰি বায়ো বাবলত আছিল। (AFP)\nইণ্ডিয়ান এক্সপ্ৰেছৰ বাতৰি অনুসৰি আইচিচিয়ে (ICC) এতিয়া ইংলিছ প্ৰিমিয়াৰ লীগ (EPL)ৰ ফৰ্মূলা গ্ৰহণ কৰিব পাৰে। অৰ্থাৎ, খেলুৱৈসকলে আৰু বায়ো বাবলত থাকিব নালাগিব। থেলুৱৈসকলৰ এতিয়া নিয়মিত পৰীক্ষা কৰা হ'ব। ইপিএলৰ সংস্পৰ্শত থকা লোকসকলকো আইচোলেচনলৈ প্ৰেৰণ কৰা নহয়। কেৱল যিসকল পজিটিভ হয় তেওঁলোককহে কোৱাৰেণ্টাইনত ৰখা হ'ব। (AP)\nশুকুৰবাৰে অনুষ্ঠিত আইচিচি (আইচিচি)ৰ মুখ্য কাৰ্যবাহী সমিতিৰ এখন বৈঠকত এই বিষয়ে আলোচনা কৰা হয়। সদস্যসকলে স্বীকাৰ কৰিছিল যে বায়ো বাবল বেছি দিন স্থায়ী নহ'ব। এইটোৱে খেলুৱৈসকলৰ মানসিক স্বাস্থ্যক প্ৰভাৱিত কৰিছে। ইংলেণ্ড শৃংখলাৰ পিছত বহুতো ভাৰতীয় খেলুৱৈ পোনপটীয়াকৈ আই পি এলৰ বায়ো বাবললৈ আহিছিল। তাৰ পিছতে খেলুৱৈসকল টি-২০ বিশ্বকাপ খেলিবলৈ নামিছিল। অৰ্থাৎ, তেওঁলোকে নিৰন্তৰ বায়ো বাবলত বাস কৰি আছিল। (AFP)\nৰবি শাস্ত্ৰীয়ে কয় যে তিনিওটা ফৰ্মেটত খেলি থকা বহু খেলুৱৈয়ে যোৱা ২৪ মাহত মাত্ৰ ২৫ দিনমানহে ঘৰত থাকিবলৈ সক্ষম হৈছে। মই নাজানোঁ আপুনি কোন, কিন্তু ব্ৰেডমেন ইয়াত থাকিলেও, তেওঁৰ গড় হ্ৰাস পালেহেঁতেন। কিয়নো, আপুনিও মানুহ। তেওঁ সতৰ্ক কৰি দিছিল যে আজি নাইবা কাইলৈ সোনকালেই বায়ো বাবল ফাটিব। এই কাৰণে আমি আৰু আইচিচিয়ে সাৱধান হোৱা প্ৰয়োজন। (AFP)\nঅৱশ্যে, আইচিচিয়ে এতিয়াও নতুন নিয়ম প্ৰস্তুত কৰাৰ সময়সীমা নিৰ্ধাৰণ কৰা নাই। টীম ইণ্ডিয়াই ১৭ নৱেম্বৰৰ পৰা নিউজিলেণ্ডৰ বিৰুদ্ধে এখন শৃংখলা খেলিব। শৃংখলাটোত ৩ খন টি-২০ আৰু ২ খন টেষ্ট মেচ থাকিব। টীম ইণ্ডিয়াই তাৰ পিছত দক্ষিণ আফ্ৰিকাৰ দীঘলীয়া ভ্ৰমণলৈ যাব। তাত তিনিখন টেষ্ট, তিনিখন এদিনীয়া আৰু ৪খন টি-২০ মেচ খেলা হ'ব। (PIC: AP)\n২০২২ চনৰ অক্টোবৰ-নৱেম্বৰত আইচিচিয়ে অষ্ট্ৰেলিয়াত আন এখন টি-২০ বিশ্বকাপ অনুষ্ঠিত কৰাৰ কথা আছে। খেলুৱৈসকলে সেই প্ৰতিযোগিতাৰ আগে আগে বায়ো বাবলৰ পৰা সকাহ পাব পাৰে। টীম ইণ্ডিয়াৰ কথা ক'লে, যশপ্ৰীত বুমৰাহ, বিৰাট কোহলী, ৰোহিত শৰ্মাৰ দৰে ডাঙৰ খেলুৱৈয়ে তিনিওটা ফৰ্মেটত খেলে। এনে পৰিস্থিতিত, এই খেলুৱৈসকলে আটাইতকৈ বেছি ক্ষতিগ্ৰস্ত হয়। কোহলীয়ে মানসিক স্বাস্থ্যৰ বিষয়েও প্ৰশ্ন উত্থাপন কৰিছে। (AP)


ছচিয়েল মিডিয়াত ভাৰত বিৰোধী মন্তব্য চামগুৰিৰ AIUDF নেতা ৰহমত উল্লাহৰ– News18 Assam\nছচিয়েল মিডিয়াত ভাৰত বিৰোধী মন্তব্য চামগুৰিৰ AIUDF নেতা ৰহমত উল্লাহৰ\n»ছচিয়েল মিডিয়াত ভাৰত বিৰোধী মন্তব্য চামগুৰিৰ AIUDF নেতা ৰহমত উল্লাহৰ\nUpdated:August 17, 2019, 6:15 PM IST\nএইবাৰ দেশদ্ৰোহী ৰূপত এ আই ইউ ডি এফৰ কৰ্মী। চলাইছে ভাৰত বিৰোধী প্ৰচাৰ\nLast Updated: August 17, 2019, 6:15 PM IST\nখাই ভাৰতৰ, পিন্ধেও ভাৰতৰে, কিন্তু সমৰ্থন কৰে পাকিস্তানক! অসমৰ একাংশ কংগ্ৰেছ আৰু এ আই ইউ ডি এফ দলৰ নেতা কৰ্মীয়ে এতিয়া ৰাজহুৱাকৈ ভাৰত বিৰোধী মন্তব্য কৰাৰ লগতে মুকলিকৈ সমৰ্থন কৰিছে পাকিস্তানক। চামগুৰিৰ এ আই ইউ ডি এফৰ সক্ৰিয় কৰ্মী ৰহমত উল্লাহে পাকিস্তানক সমৰ্থন কৰাৰ লগতে কাশ্মীৰত ৯৪ হাজাৰ কাশ্মীৰি মুছলমানক হত্যা আৰু ১০ নাৰীক ধৰ্ষণ কৰিছে বুলি ছচিয়েল মিডিয়াত চলাইছে অপপ্ৰচাৰ।\nউল্লেখযোগ্য যে পাকিস্তানী সেনাৰ সমৰ্থনত ফেচবুকত পোষ্ট দি চামগুৰিৰ কংগ্ৰেছ নেতা হাছেন আলী গ্ৰেপ্তাৰ হোৱাৰ পিছত শুকুৰবাৰেও পাকিস্তানী সেনাৰ সমৰ্থনত বহু পোষ্ট শ্বেয়াৰ কৰিছিল চামগুৰিৰ কংগ্ৰেছ কৰ্মী ফকৰউদ্দিনে।\nএনেদৰে চামগুৰিত এতিয়া তৎপৰ হৈ পৰিছে এটা দেশ বিৰোধী চক্ৰ! এসপ্তাহৰ ভিতৰতে ছচিয়েল মিডিয়াত দেশ বিৰোধী পষ্ট আপলোড কৰা তৃতীয়টো ঘটনা সংঘটিত হ’ল চামগুৰিত। ফলত এতিয়া প্ৰতিবাদ মুখৰ হৈ পৰিছে চামগুৰিৰ সচেতন ৰাইজ। পাকিস্তান মুৰ্দাবাদ ধ্বনিৰে প্ৰতিবাদ সাব্যস্ত কৰিলে একাংশই।\nFirst published: August 17, 2019, 6:15 PM IST


অসমীয়া সাহিত্য, ই-সাহিত্য, ইউনিক’ড ইত্যাদি… (দিব্য দত্ত) - সাহিত্য ডট অৰ্গ\nঅসমীয়া সাহিত্যৰ ইতিহাস অতি প্ৰাচীন। প্ৰায় ৮-১২শ শতিকাতেই সৃষ্ট চৰ্যাপদসমূহকেই প্ৰথম অসমীয়া লিখিত সাহিত্য বুলি গণ্য কৰা হয়। চৰ্যাপদসমূহক অসমীয়া লিখিত সাহিত্যৰ চানেকি হিচাপে গণ্য কৰা হয় যদিও ইয়াৰ লিপি সম্পূৰ্ণৰূপে অসমীয়া নাছিল, সেয়ে চৰ্যাপদসমূহৰ লিপিৰ সৈতে সাদৃশ্য থকা অন্য নব্য ভাৰতীয় আৰ্য ভাষা, যেনে- বাংলা, উৰিয়া, মৈথিলী, বিষ্ণুপ্ৰিয়া মণিপুৰী আদি ভাষাৰ প্ৰাক-সাহিত্য বুলিও নিজৰ নিজৰ পণ্ডিতসকলে চিহ্নিত কৰে। যিকি নহওক চৰ্যাপদৰ পিছতেই ১৪শ শতিকাত হেম সৰস্বতীৰ দ্বাৰা ৰচিত ‘প্ৰহ্লাদ চৰিত’ পুথি খনেই হৈছে পূৰ্ণাংগ অসমীয়া লিখিত সাহিত্য। একে সময়তে মাধৱ কন্দলীয়ে ‘বাল্মীকিৰ ৰামায়ন’ আৰু ৰুদ্ৰ কন্দলীয়ে মহাভাৰতৰ ‘দ্ৰোণ পৰ্ব’ অসমীয়ালৈ অনুবাদ কৰে। সেই সময়ৰ আন কেইজনমান উল্লেখযোগ্য অসমীয়া সাহিত্যিক আছিল দূৰ্গাবৰ, মনকৰ, পীতাম্বৰ আদি। ইয়াৰ পাছতেই অসমীয়া সাহিত্যক ন-ৰূপেৰে সজাই তোলে মহাপুৰুষ শ্ৰীমন্ত শংকৰদেৱ আৰু শ্ৰীশ্ৰী মাধৱদেৱে। আহোম যুগত সৃষ্টি হয় বুৰঞ্জীৰ, যিয়ে অসমীয়া সাহিত্যক এক সুকীয়া বৈশিষ্ট প্ৰদান কৰে। ১৮৪৬ চনত নাথান ব্ৰাউন, মাইল্চ ব্ৰনচন আদিৰ প্ৰচেষ্টাত প্ৰকাশিত আলোচনী ‘অৰুণোদয়’ৰ জৰিয়তে সূচনা হয় এক নতুন যুগ, ‘অৰুণোদয় যুগ’। আত্মাৰাম শৰ্মাই ‘বাইবেল’ অসমীয়ালৈ অনুবাদ কৰে, এইখনেই প্ৰথম অসমীয়া ছপা পুথি। ১৮৫৭ চনত গুণাভিৰাম বৰুৱাই ‘ৰাম-নৱমী’, ১৮৬৭ চনত মাইল্চ ব্ৰনচনে ‘অসমীয়া-ইংৰাজী অভিধান’, হেমচন্দ্ৰ বৰুৱাই ১৮৬১ চনত ‘কানীয়া কীৰ্তন’, ১৮৯৫ চনত ‘অসমীয়া ব্যাকৰণ’ আৰু ১৯০০ চনত ‘হেমকোষ’ ৰচনা কৰে। অসমীয়া সাহিত্যৰ এই ধাৰা চন্দ্ৰ কুমাৰ আগৰৱালা, লক্ষ্মীনাথ বেজবৰুৱা, হেমচন্দ্ৰ গোশ্বামী, কমলাকান্ত ভট্টাচাৰ্য, ৰজনীকান্ত বৰদলৈ, ৰঘুনাথ চৌধাৰীৰ পৰা আৰম্ভ কৰি নলিনীবালা দেৱী, পাৰ্বতী প্ৰসাদ বৰুৱা, পদ্মধৰ চলিহা, জ্যোতিপ্ৰসাদ আগৰৱালা, দেৱকান্ত বৰুৱাৰ মাজেৰে চৈয়দ আব্দুল মালিক, বীৰেন্দ্ৰ কুমাৰ ভট্টাচাৰ্য, মামণি ৰয়চম গোশ্বামী, হীৰেণ ভট্টাচাৰ্যলৈকে প্ৰবাহমান হৈ আছে আৰু অনাদি কাললৈ হৈ থাকিব।\nসাহিত্যৰ এই চিৰ প্ৰবাহমান ধাৰা লক্ষ্য কৰিলে বহুতো পৰিবৰ্তন দেখা পোৱা যায়। ধ্বনিতাত্বিক, ৰূপতাত্বিক আদি অনেক বিশ্লেষণেৰে এই সাহিত্যক তুলনা কৰিব পাৰি, কিন্তু ইমান গভীৰলৈ নগৈ সহজতে পৰিলক্ষিত হোৱা এটা পৰিবৰ্তন হৈছে প্ৰকাশৰ মাধ্যম তথা লিখন সঁজুলি। অতীতৰ চৰ্যাপদবোৰ হয়তো শিল, তাম অথবা সোণ-ৰূপৰ ফলিত খোদিত কৰা হৈছিল, বৈষ্ণৱ যুগত সাঁচি পাতত লিখিছিল, তাৰ পিছত কাগজত কলমেৰে লিখিছিল। ১৮৬৮ চনত ছপাশাল আবিস্কাৰৰ পিছত কলমৰ ব্যৱহাৰ লাহে লাহে কমিবলৈ ধৰে আৰু লিখন সহজসাধ্য হবলৈ ধৰে আৰু কম্পিউটাৰৰ আবিস্কাৰৰ পিছত কলমৰ ব্যৱহাৰ একেবাৰে কমি আহে। সাঁচি পাতৰ দিনত যদি এখন পুথি প্ৰকাশ কৰিবলৈ এমাহ লাগিছিল, এতিয়া এদিনতে সেই কাম কৰিব পৰা হ’ল, ফলস্বৰূপে সাহিত্য সৃষ্টিও বাঢ়িবলৈ ধৰিলে। তাৰ পিছত আহিল ইণ্টাৰনেট, আহিল ফেচবুক, ব্লগ, ৱিকিপিডিয়া। সাহিত্য সৃষ্টিৰ লগতে বৃদ্ধি পালে সাহিত্যানুৰাগীও। কেই ছেকেণ্ডমানৰ ভিতৰতে সদ্য সৃষ্ট সাহিত্যই পাখি মেলি দেশৰ সীমা অতিক্ৰমি বিশ্বব্যাপি হোৱাৰ সক্ষমতা লাভ কৰিলে। আৰম্ভ হ’ল ‘ই-সাহিত্য’ৰ যুগ।\nপ্ৰকৃততে ইমান সহজ হয়নে? উত্তৰটো কিন্তু অসমীয়া সাহিত্যৰ ক্ষেত্ৰত নেতিবাচক। কাৰণটো হৈছে আজি ব্যৱহাৰ কৰি থকা এই কম্পিউটাৰ-ইণ্টাৰনেটৰ প্ৰযুক্তি অসমীয়া নহয়। কম্পিউটাৰৰ লিখন সঁজুলি মূলতঃ ইংৰাজী লিখিবলৈ বিকশিত কৰা হৈছিল। ইয়াত লিখিবলৈ প্ৰতিটো আখৰ সন্নিবিষ্ট কৰা একোটা ফণ্ট ব্যৱবাৰ কৰা হয়। পূৰ্বতে সেই ফণ্টবোৰত কেৱল ইংৰাজী আখৰহে আছিল, অসমীয়া নাছিল। তেতিয়া কিছুলোকে সেই ফণ্টৰ আৰ্হিত অসমীয়া আখৰ সন্নিবিষ্ট কৰি নতুন ফণ্ট সৃষ্টি কৰি অসমীয়া লিখিব পৰা কৰিলে আৰু সেই ফণ্ট ব্যৱহাৰ কৰিব পৰাকৈ লিখন সঁজূলিও বিকাশ কৰিলে। ৰামধেনু, লিপ অফিচ আদি এনে সঁজুলি আৰু Geetanjalilight, Assamese (Sankar) আদি হৈছে অসমীয়া আখৰ থকা ফণ্ট। কিন্তু এই ফণ্টবোৰ প্ৰকৃততে অসমীয়া ফণ্ট নাছিল, কিয়নো এই ফণ্টবোৰৰ কিছুমানৰ ক্ষেত্ৰত ইংৰাজী ফণ্টৰ ইংৰাজী আখৰবোৰকে সম্পাদনা কৰি অসমীয়া কৰা হৈছিল আৰু আন কিছুমানত নতুন অজ্ঞাত আখৰক অসমীয়া কৰা হৈছিল। উদাহৰণস্বৰূপে ‘আছামিজ (শংকৰ)’ ফণ্টটোত ইংৰাজী ‘k’ আখৰটোক সম্পাদনা কৰি ‘ক’ কৰা হৈছিল। ইণ্টাৰনেট অহাৰ লগে লগে এই কথাবোৰে খেলিমেলি লগাবলৈ আৰম্ভ কৰিলে, কিয়নো যদি কোনোবাই লিপ অফিচ বা তেনে কোনো সঁজুলিত গীতাঞ্জলি ফণ্ট ব্যৱবাৰ কৰি লিখা কোনো লেখা ইণ্টাৰনেটত আপল’ড কৰিলে সি আৰু অসমীয়া হৈ নেথাকে, যেনে- ‘গীতাঞ্জলি’ ফণ্টত লিখা “মই অসমীয়া” বাক্যটো ইণ্টাৰনেটত “’±ø˜ ’¸˜œ˚ˇ±” বুলি, ‘আছামিজ (শংকৰ)’ ফণ্টত লিখিলে “Aaem AsmER^a” বুলি নাইবা এনে অন্য কোনো ফণ্টত লিখিলে হয়তো “⎕⎕⎕⎕ ⎕⎕⎕⎕⎕⎕” হিচাপে বা অন্য কোনো ধৰণে প্ৰদৰ্শন কৰিব। এনে সমস্যাৰ বাবে অসমীয়া সাহিত্য ইণ্টাৰনেটত বহু পিছ পৰি ৰল। মন কৰিবলগীয়া কথা যে এই সমস্যা কেৱল অসমীয়া ভাষাৰ ক্ষেত্ৰতেই হোৱা নাই, অন্য সকলো ভাৰতীয় তথা অনা ইংৰাজী ভাষাৰেই এই সমস্যা হৈছিল। এই সমস্যাটো কেৱল ইণ্টাৰনেটতহে হৈছিল এনে নহয়, এটা কম্পিউটাৰত কোনো ফণ্টত লিখা লেখা অন্য কম্পিউটাৰলৈ নিলেও এই ধৰণৰ সমস্যাই দেখা দিছিল। আনটো কম্পিউটাৰটোতো নিৰ্দিষ্ট ফণ্টটো ইণষ্টল কৰিলেহে লিখাবোৰ প্ৰদৰ্শন কৰিছিল।\nতথাপি অসমীয়া ই-সাহিত্য থমকি ৰোৱা নাই। কিয়নো ইতিমধ্যে তাৰ সমাধান ওলাইছিল। সমাধান সুত্ৰ লৈ ১৯৯১ চনত আগবাঢ়ি আহে কেলিফৰ্ণিয়াৰ এটা অপেছাদাৰী সংগঠন, ‘ইউনিক’ড কনচ’ৰ্টীয়াম’। তেওঁলোকে পৃথিৱীৰ প্ৰতিটো ভাষাৰ লিপিবোৰৰ প্ৰত্যেকটো আখৰৰ বাবে সুকীয়া তথা সুনিৰ্দিষ্ট সংকেট ব্যৱহাৰ কৰি এক প্ৰকাৰৰ নতুন ফণ্ট সৃষ্টি কৰাৰ ব্যৱস্থা কৰে। সেয়াই হৈছে ইউনিক’ড অৰ্থাৎ অনন্য, সংযুক্ত, বিশ্বজনীন সাংকেতিকৰণ। প্ৰকৃততে ইউনিক’ড পদ্ধতিত “পৃথিৱীৰ প্ৰায় সকলো ভাষাৰ লিপিসমূহ একো একোটা বিশেষ মানদণ্ডত ৰখাৰ ব্যৱস্থা কৰা হৈছে”। বৰ্তমান ইউনিক’ডত ১১,১৪,১১২ টা সংকেতৰ বাবে স্থান আছে, অৰ্থাৎ ইউনিক’ডে এঘাৰ লাখ চৈধ্য হেজাৰ এশ বাৰটা আখৰ সুকীয়াকৈ চিহ্নিত কৰিব পাৰে। বৰ্তমান ইউনিক’ড ১৩৫ টাতকৈও অধিক আধুনিক আৰু ঐতিহাসিক লিপিৰ প্ৰায় ১,২৮,০০০ টা সুকীয়া আখৰৰ সংকেত সৃষ্টি কৰিছে।\nসুখৰ কথা অসমীয়া ভাষাৰ আখৰবোৰৰো ইউনিক’ড সৃষ্টি কৰা হৈছে। ইউনিক’ড নং U+0980 ৰ পৰা U+09FF লৈ মুঠ ১২৮ টা ক’ড বিন্দুত অসমীয়া আৰু বাংলা লিপিৰ আখৰসমূহ “বাংলা আৰু অসমীয়া ব্লক” নামেৰে সন্নিবিষ্ট কৰা হৈছে। বাংলা আৰু অসমীয়া ব্লকৰ সংকেতসমূহ বৰ্তমান বাংলা, অসমীয়া, বিষ্ণুপ্ৰিয়া মণিপুৰী, গাৰো, হাল্লাম, খাছী, মুণ্ডা, মিজো, নগা, ৰিয়ান, ডফলা আৰু চাওতালি ভাষা লিখিবলৈ ব্যৱহাৰ কৰা হয়। প্ৰথমে ওপৰত উল্লেখিত ব্লকটো ইউনিক’ডে কেৱল “বাংলা ব্লক” বুলি আৰু অসমীয়া ভাষাক বাংলা ভাষাৰ উপভাষা বুলিহে উল্লেখ কৰিছিল। পৰবৰ্তী পৰ্যায়ত ‘অসম সাহিত্য সভা’ আৰু অন্য কিছু ব্যক্তিৰ অবিৰত প্ৰচেষ্টাৰ ফলত ইয়াক বাংলা আৰু অসমীয়া ব্লকলৈ সলনি কৰে। কিন্তু আজিও ইউনিক’ডে সলনি কৰা “বাংলা আৰু অসমীয়া” লিপিৰ অন্তৰ্গত বিষয়সমূহত কেৱল বাংলা বুলিয়ে প্ৰদৰ্শিত হৈ আছে, কেৱল শিৰোনামটোহে সলনি কৰা হৈছে। এই বিবাদত তিনিটা ফৈদৰ লোকে তিনিটা ভিন্ন মত পোষণ কৰা দেখা যায়। কিছুমানৰ মতে, “অসমীয়া ভাষাৰ বাবে এটা সুকীয়া অসমীয়া ব্লক সৃষ্টি কৰিব লাগে”, কিছুমানৰ মতে “নেলাগে” আৰু অন্য কিছুমানৰ মতে “বাংলা আৰু অসমীয়া ব্লকৰ সলনি অন্য কোনো নাম ৰাখিব লাগে, কিয়নো একেখিনি আখৰৰ বাবে এটা সুকীয়া ব্লক সৃষ্টি কৰি ক’ড বিন্দু খৰছ কৰাৰ কোনো যুক্তি নাই আৰু ভৱিষ্যতে যদি বিষ্ণুপ্ৰিয়া মণিপুৰী আদি ভাষাইও সুকীয়া ব্লক দাবী কৰে, তেতিয়া আৰু সমস্যাৰ সৃষ্টি হ’ব তথা ই ইউনিক’ডৰ সাফল্যত অন্তৰায় সৃষ্টি কৰিব”।\nযিকিনহওক ইউনিক’ডৰ জৰিয়তে অসমীয়া লিখিব পৰা হ’ল। কিন্তু এইবাৰ আহিলে লিখন সঁজুলিৰ সমস্যা। পূৰ্বতে অসমীয়া লিখা সঁজুলিবোৰ ব্যৱহাৰ কৰি ইউনিক’ডত অসমীয়া লিখিব নোৱাৰা হ’ল। অসুবিধাসমুহ আঁতৰ কৰিবলৈ আগবাঢ়ি আহিল উৎপল ফুকন, বিতুপন দাস, হিমজ্যোতি তালুকদাৰ, মৃদুল কুমাৰ শৰ্মা, বনজিৎ পাঠক, গীতাৰ্থ বৰদলৈ, উদ্দীপ তালুকদাৰ, পংকজ জ্যোতি মহন্ত, দ্বীজেন মহন্ত, গুনদীপ চেতিয়াৰ দৰে অসমীয়াসকল। তেওঁলোকে অশেষ কষ্ট কৰি সাজি উলিয়ালে অসমীয়া লিখন সঁজুলি। এইক্ষেত্ৰত উৎপল ফুকনৰ “জাহ্নৱী কী-বৰ্ড”, মৃদুল কুমাৰ শৰ্মাৰ “লাচিত কী-বৰ্ড”, “ভাষা প্ৰযুক্তি বিকাশ পৰিষদ, অসম”ৰ “ৰ’দালী কী-বৰ্ড”, ‘শব্দ.অৰ্গ’ৰ “শব্দ কী-বৰ্ড” উল্লেখযোগ্য। বানান পৰীক্ষাৰ বাবেও “লাচিত” নামৰ এটা অসমীয়া সঁজূলি নিৰ্মান কৰি উলিয়ালে বিতুপন দাস আৰু মৃদুল কুমাৰ শৰ্মাই। বৰ্তমান কম্পিউটাৰ আদিৰ নিজা কী-বৰ্ড ব্যৱহাৰ কৰিও অসমীয়া লিখিব পৰা হ’ল।\nসকলো সমস্যাৰ ওৰ পৰাৰ পিছতো কিন্তু অসমীয়া ই-সাহিত্যৰ সম্ভাৰ এতিয়াও লেখত লবলগীয়াকৈ আগবঢ়া নাই। ইণ্টাৰনেটত উপলব্ধ অসমীয়া ব্লগ তথা আলোচনীৰ সংখ্যা এতিয়াও আঙুলিৰ মূৰত লেখিব পাৰি। অসমীয়া ই-সাহিত্যৰ ইতিহাস বিচাৰ কৰিলে প্ৰথমেই উল্লেখ কৰিবলগীয়া নামটো হৈছে ডা. যুগল কলিতা। তেখেতে প্ৰথমখন অসমীয়া ই-পত্ৰ লিখিছিল বুলি জনা যায়। তাৰ পিছত ড. প্ৰিয়াংকু শৰ্মাই ইণ্টাৰনেটত প্ৰথম ব্লগ সৃষ্টি কৰে। পৰবৰ্তী সময়ত আৰু অসমীয়া ব্লগ সৃষ্টি কৰা হয়, তাৰে ভিতৰত কেইটামান উল্লেখনীয় ব্লগ হৈছে: যামিনী অনুৰাগৰ ‘আকাশ’ (http://www.jamini.co.in/), মনোজ মন কলিতাৰ ‘মোৰ অন্তৰৰ দুৱাৰ’ (http://monojmonkalita.blogspot.com/), বিক্ৰম মজিন্দাৰ বৰুৱাৰ ‘জালপঞ্জী’ (http://bikram98.blogspot.com/), বিশ্বজিৎ নাথৰ ‘স্পন্দন’ (http://osrukona.blogspot.com/), অঞ্জল বৰাৰ ‘প্ৰত্যাশা’ (http://anjalborah.blogspot.com/), বৰ্ণালী দেউৰী বৰাৰ ‘মন কহুৱা বন’ (http://barnali-blogerspot.blogspot.com/), মিতালী বৰ্মনৰ ‘সত্ত্বা..… এক অবিৰত যাত্ৰা..…’ (http://www.mbarman.blogspot.com), ড. প্ৰবোধ বৰাৰ ‘বিজ্ঞানৰ বিচিত্ৰ কথা’ (http://bigyanbichitra.blogspot.com/) ইত্যাদি।\nইয়াৰ পিছত আহিল ফেচবুক। ই এটা চচিয়েল নেটৱৰ্কিং সেৱা আৰু ৱেবচাইট। ইয়াক ফেচবুক ইনকৰ্পৰেটেড নামৰ ব্যক্তিগত কোম্পানিয়ে ২০০৪ চনত ইন্টাৰনেটৰ জৰিয়তে প্ৰচলন কৰিছিল। যদিও ফেচবুক এটা মনোৰঞ্জনধৰ্মী ৱেবচাইট তথাপি ই-সাহিত্যৰ প্ৰচাৰ আৰু প্ৰসাৰত ই গুৰুত্বপূৰ্ণ ভূমিকা পালন কৰি আহিছে। প্ৰায়ভাগ অসমীয়া ই-আলোচনীৰ আৰম্ভনী ফেচবুকৰ যোগেৰেই হৈছিল। বৰ্তমান ফেচবুকৰ বহুকেইটা গোটত অসমীয়া ভাষা, সাহিত্য, সংস্কৃতিৰ চৰ্চা কৰা হয়। ইয়াৰে এটা উল্লেখযোগ্য গোট হৈছে “অসমীয়াত কথা বতৰা”। ২০১০ চনৰ ২৭ নৱেম্বৰত গোটটিৰ জন্ম হৈছিল। এই গোটৰ উদ্যোগতে ২০১১ চনৰ জুলাই মাহৰ পৰা “সাহিত্য ডট অৰ্গ” বুলি এখন অসমীয়া ই-আলোচনীও প্ৰকাশ কৰা হয়। ইয়াৰোপৰি আখৰুৱা, ‘অনুৰাগ’, ‘মোৰ অনুভৱেৰে কিছু সময় তোমালৈ’, ‘মানুহ আমি মানুহৰ অনুভূতিত আমাৰ কবিতাবোৰ’, ‘অসমীয়া জতুৱা-ঠাঁচ, খণ্ডবাক্য, প্ৰবাদ আৰু সাঁথৰ ইত্যাদি’, ‘চিঠি’ আদি হৈছে অসমীয়া সাহিত্য চৰ্চাৰ অন্যতম ফেচবুক গোট। লগতে ‘মহীৰুহ’ আদিৰ দৰে ফেচবক পৃষ্ঠাসমূহেও অসমীয়া ই-সাহিত্যৰ ভঁৰাল চহকী কৰাত গুৰুত্বপূৰ্ণ অৱদান আগবঢ়াই আহিছে। অসমীয়াত কথা বতৰাৰ দৰে ফেচবুক গোটবোৰে কেৱল অসমীয়া ই-সাহিত্য ক্ষেত্ৰতেই অৱদান আগবঢ়াইছে বুলিলে ভুল হ’ব, অসমীয়া লিখিত সাহিত্যতো ইয়াৰ প্ৰভাৱ পৰিছে। ইয়াৰ মাধ্যমেৰেই ‘অণুগল্প’ নামৰ এক শ্ৰেণীৰ নতুন সাহিত্যই অসমীয়া সাহিত্যৰ সমৃদ্ধিশালী কৰি তুলিছে। জয়ন্ত আকাশ বৰ্মনৰ ‘একাৱন্ন’, উৎপল জোনাক হাজৰিকাৰ ‘১০০ অণুগল্প’ নামৰ দুখন কিতাপো ছপা মাধ্যমত প্ৰকাশিত হৈছে।\nঅসমীয়া ই-আলোচনীৰ কথা ক’লে প্ৰথমেই নাম লব লাগিব “এনাজৰী”ৰ। “এনাজৰী” (www.enajori.com) হৈছে ইউনিক’ডত প্ৰকাশিত প্ৰথমখন অসমীয়া ই-আলোচনী। ২০১০ চনৰ ১৩ মাৰ্চ তাৰিখে এই ৱেৱছাইট গুৱাহাটী প্ৰেছ ক্লাবত অসমৰ প্ৰসিদ্ধ সাহিত্যিক নিৰুপমা বৰগোহাঞিয়ে উন্মোচন কৰে। আলোচনীখনৰ মুখ্য সম্পাদক আৰু মুখ্য পৰিকল্পনাকাৰী হ’ল হিমজ্যোতি তালুকদাৰ। ২০১২ বৰ্ষৰ তথ্য-প্ৰযুক্তিৰ সন্মানীয় ‘মন্থন ছাউথ এছিয়া’ আৰু ‘এছিয়া পেচিফিক’ বঁটা লাভ কৰি আন্তঃৰাষ্ট্ৰীয় স্বীকৃতি লাভ কৰাৰ লগতে অসমবাসীক গৌৰৱান্বিত কৰিছে। দক্ষিণ এছিয়াকে ধৰি এছিয়া পেচিফিক অঞ্চলৰ ৩৬ খন দেশৰ অন্তৰ্ভুক্তিৰে প্ৰদান কৰা এই বঁটা লাভ কৰা এনাজৰী ডট কম হৈছে অসমৰ প্ৰথমটো প্ৰকল্প। ২০১৩ চনৰ অক্টোবৰ মাহত শ্ৰী লংকাৰ কলম্বোত আয়োজিত ৱৰ্ল্ড ছামিট এৱাৰ্ড ২০১৩ অনুষ্ঠানত এনাজৰীয়ে ই ‘কন্টেন্ট+ ক্ৰিয়েটিভিটী শাখা’ত বিজয়ীৰ বঁটা লাভ কৰে। ‘আমি অসমীয়া ডট অৰ্গ’, ‘নীলা চৰাই ডট কম’, ‘সন্ধান ডট কম’, ‘স্পন্দন ডট কম’, ‘সাহিত্য ডট অৰ্গ’, ‘চুটিবুদ্ধি ডট কম’, ‘আখৰ ডট ইন’ আদি হৈছে কেইখনমান উল্লেখযোগ্য অসমীয়া ই-আলোচনী। কেৱল অসমীয়া ই-আলোচনীয়েই নহয় বৰ্তমান ইণ্টাৰনেটত ‘শব্দ ডট অৰ্গ’ নামৰ অসমীয়া ভাষাৰ শব্দকোষ, ‘সাহিত্যৰথী ডট কম’ত ৰসৰাজ লক্ষ্মীনাথ বেজবৰুৱাৰ সাহিত্য কৰ্ম আদিও উপলব্ধ হৈছে।\nঅসমীয়া ই-সাহিত্যৰ প্ৰসাৰত উল্লেখযোগ্য অৱদান আগবঢ়োৱা অন্য দুটা প্ৰধান ৱেবচাইট হৈছে অসমীয়া ৱিকিপিডিয়া আৰু ৱিকিউৎস। ২০০২ চনৰ ১০ জুনত আৰম্ভ হোৱা অসমীয়া বিকিপিডিয়াত বৰ্তমান প্ৰায় ৫০০০ টা অসমীয়া লেখা উপলব্ধ, সমান্তৰালভাৱে ৱিকিউৎসটো স্বত্বাধিকাৰ বিলোপ হোৱা প্ৰায় ১৩০০ টা লেখা ডিজিটেল ৰূপত সংৰক্ষণ কৰা হৈছে। ইয়াৰ ভিতৰত বিশেষভাৱে উল্লেখ কৰিব পৰা লেখাবোৰ হৈছে: মহাপুৰুষ শ্ৰীমন্ত শংকৰদেৱ আৰু শ্ৰীশ্ৰীমাধৱদেৱ বিৰচিত বৰগীতসমূহ, কীৰ্তন ঘোষা, লক্ষ্মীনাথ বেজবৰুৱাৰ সাহিত্য কৰ্মসমূহ, কবি অমূল্য বৰুৱাৰ অচিনা, পদ্মনাথ গোহাঞিবৰুৱাৰ ‘ভানুমতী’, চন্দ্ৰকুমাৰ আগৰৱালাৰ সাহিত্যকৰ্ম, মাধৱ কন্দলীৰ সাহিত্যকৰ্ম ইত্যাদি।\nঅসমীয়া সাহিত্যক ইণ্টাৰনেটত উপলব্ধ কৰোৱাৰ ক্ষেত্ৰত বিভিন্ন অসমীয়া ব্লগ, ৱিকিপিডিয়া, ৱিকিউৎস, ফেচবুকৰ দৰে ৱেবচাইট, বিভিন্ন ই-আলোচনী আদিৰ ওপৰিও আন এটা মাধ্যম হৈছে ই-কিতাপ। ই-কিতাপবোৰ হৈছে সাধাৰণ কিতাপৰ নিচিনাই কিছুমান কিতাপ। সাধাৰণ কিতাপৰ লগত ইয়াৰ পাৰ্থক্য হৈছে সাধাৰণ কিতাপবোৰ কাগজৰ ওপৰত চিয়াঁহীৰে ছপা কৰি প্ৰস্তুত কৰাৰ সলনি ই-কিতাপবোৰ কম্পিউটাৰত এটা বিশেষ ফৰ্মেটৰ ফাইল বা নথি (.pdf আৰু .epub) হিচাপে জমা কৰি থব পৰা এখন কিতাপ আৰু এই কিতাপ কম্পিউটাৰ বা মোবাইলত পঢ়িব পাৰি। ইণ্টাৰনেটৰ ই-কিতাপ সংৰক্ষণ কৰা বিভিন্ন ৱেৱচাইট আছে, ইয়াৰে কিছুমান ব্যৱসায়িক ৱেবচাইটৰ পৰা ই-কিতাপ নিৰ্দিষ্ট মূল্য দি ক্ৰয় কৰিব লাগে। অসমীয়া ই-কিতাপৰ এনে এটা ৱেবচাইট হৈছে আচামকাৰ্ট ডট কম (Assamkart.com)।\n‘প্ৰহ্লাদ চৰিত’ৰ পৰা ‘একাৱন্ন’লৈ, ‘অৰুণোদয়’ৰ পৰা ‘এনাজৰী ডট কম’লৈ অসমীয়া সাহিত্যই আজি এক সূদীৰ্ঘ পথ অতিক্ৰম কৰিলে। ইণ্টাৰনেট-ফেচবুক হ’ল, অসমীয়া ইউনিক’ড হ’ল, অসমীয়া কী-বৰ্ড হ’ল, বানান পৰীক্ষক হ’ল, ই-কিতাপ আৰু ই-আলোচনী হ’ল। তথাপি যেন কৰবাত কিবা এটাৰ অভাৱ হয় অসমীয়া ভাষাৰ ইমানখিনি উত্তৰণৰ পিছতো অন্য ভাৰতীয় ভাষাৰ তুলনাত ইণ্টাৰনেটত অসমীয়া সমল নিচেই তাকৰ। অসমীয়া ৱিকিপিডিয়াতকৈ প্ৰায় দুবছৰ পিছত অৰ্থাৎ ২০০৪ চনত আৰম্ভ হোৱা বাংলা উইকিপেডিয়াত থকা লেখাৰ সংখ্যা প্ৰায় ৪৭,০০০ টা কিন্তু অসমীয়া ৱিকিপিডিয়াত ৭০০০ সম্পূৰ্ণ হবলৈ এতিয়াও বহু বাকী। ই এটা উদাহৰণহে মাত্ৰ। গতিকে আজি অসমীয়াই এলাহ কৰিলে নহব, হাতে কামে লাগিবৰ হল। অসমীয়া ভাষাক বিশ্বজনীন কৰাৰ বাবে অলপ কময় খৰছ কৰি লিখোঁ আহক। লিখিব পৰা সকলে নিজৰ লেখা লিখক, আমি যিসকলে নিজে গল্প-কবিতা লিখিব নোৱাৰোঁ, আমি আনৰ লেখাকে লিখোঁ আহক। ১৯৫৫ চনৰ আগতে মৃত্যু হোৱা যিকোনো লিখকৰ যিকোনো লেখা আমি ৱিকিউৎসত (as.wikisource.org) সংৰক্ষণ কৰোঁ আহক। গতিকে আহক, এই তথ্য-প্ৰযুক্তিৰ যুগত, ইণ্টাৰনেট-ইউনিক’ডৰ যুগত আমাৰ চিৰ চেনেহী অসমীয়া ভাষাটোক এক নতুন দিগন্তলৈ প্ৰসাৰিত কৰোঁ।\n← ডাকৰ বচন: সামাজিক মূল্য (প্ৰানজ্যোতি নাথ)\nকাল্পনিক সাক্ষাৎকাৰত নিমগ্ন অসমীয়া লেখকৰ উচাত্মিকা, নব্যমাধ্যমৰ অৱস্থা ইত্যাদি – :(সমুদ্ৰ কাজল শইকীয়া) →\nপ্ৰাকৃতিক দুৰ্যোগ আৰু ৰাজনৈতিক নেতাৰ উপস্থিত বুদ্ধি, বিচক্ষনতা, কৰ্মদক্ষতা . . . কিছু কথা ৰাজনীতিৰ উৰ্ধতো চিন্তা কৰিব পাৰি, লাগে এটা সুস্থ মন… : সুৰজিত নেওগ\nআপোনাৰ প্ৰৱন্ধটো পঢ়ি উপকৃত হৈছোঁ। তথ্যসমূহ ব্যৱহাৰ কৰিব পাৰিম নে?


যোগ বোলে ৰোগ প্ৰতিৰোধী! মোদীৰ নিয়ম নমনা যোগ দিৱসে কি দৰে উপকাৰ সাধিব শৰীৰৰ!\nআজি সমগ্ৰ দেশতে কেন্দ্ৰীয় চৰকাৰ তথা বিজেপি দলৰ মূল তৎপৰতাত পালন কৰা হৈছে আন্ত: ৰাষ্ট্ৰীয় যোগ দিৱস। দেশৰ প্ৰধানমন্ত্ৰী নৰেন্দ্ৰ মোদীয়ে আজি পুৱা মাইচুৰৰ পৰা অষ্টম আন্তঃৰাষ্ট্ৰীয় যোগ দিৱস পালনৰ কাৰ্যত: নেতৃত্ব দিয়ে। উল্লেখ্য যে মূলত: বিজেপি দলৰ চৰকাৰখনৰ পৃষ্ঠপোষকতাতে যোগক এইদৰে এক দিৱসৰ ৰূপত পালন কৰাৰ পৰম্পৰা আৰম্ভ কৰা হৈছে। ক’ভিদৰ বাবে যোৱা দুটা বছৰে যোগ দিৱস উদযাপনত বাধাৰ সৃষ্টি হোৱাৰ বাবে এইবাৰ চৰকাৰ আৰু বিজেপি দলৰ কৰ্মীসকলে আগভাগ লৈ দেশৰ বিভিন্ন প্ৰান্তত যোগ দিৱসৰ কাৰ্যসূচী ৰূপায়ন কৰিছে।\nযোগ হৈছে ভাৰতৰ আয়ুষ মন্ত্ৰালয়ৰ জৰিয়তে ভাৰতৰ আয়ুষ প্ৰচেষ্টাৰ অধীনত বৈকল্পিক ভাৰতীয় ঔষধৰ পাঁচটা প্ৰণালীৰ ভিতৰত এটা। আয়ুষৰ অৰ্থ হৈছে ‘আয়ুৰ্বেদ, যোগ, ইউনানী, সিদ্ধ আৰু প্ৰাকৃতিক চিকিৎসা, আৰু হোমিঅ’পেথি’। অৱশ্যে ইয়াৰ মাজত কেৱল যোগকহে বৰ্তমানলৈকে সংসদৰ কোনো আইনৰ অধীনত নিয়ন্ত্ৰণ কৰা হোৱা নাই। আন সকলো প্ৰণালী ৰাষ্ট্ৰীয় ভাৰতীয় ঔষধ প্ৰণালী আয়োগ (এনচিআইএছএম) আইন ২০২০-ৰ দ্বাৰা পৰিচালিত হয়।\nদেশৰ ১৪ খন ৰাজ্যৰ ৭০ খন চিকিৎসা মহাবিদ্যালয়ত স্নাতক পৰ্যায়ত যোগ আৰু নেচাৰোপেথি শিকোৱা হয়। কৰ্ণাটকৰ মাংগালোৰ বিশ্ববিদ্যালয়ে প্ৰথমবাৰৰ বাবে ১৯৮৯ চনত এই পাঠ্যক্ৰম আৰম্ভ কৰিছিল। বৰ্তমান এই পাঠ্যক্ৰম স্নাতকোত্তৰ পৰ্যায়তো অন্তৰ্ভুক্ত আছে।\nৰাষ্ট্ৰীয় মানসিক স্বাস্থ্য আৰু স্নায়ুবিজ্ঞান প্ৰতিষ্ঠানে এই বিষয়ৰ ওপৰত পিএইচডি পাঠ্যক্ৰমো আগবঢ়ায়। এই পাঠ্যক্ৰম গ্ৰহণ কৰা শিক্ষাৰ্থী সকলে কোনো ফাৰ্মাকোলজিকেল হস্তক্ষেপ অবিহনেই ৰোগীসকলক ‘চিকিৎসা’ কৰে।\nআনুষ্ঠানিক প্ৰশিক্ষণৰ এই পাঠ্যক্ৰম স্বত্বেও যোগ আৰু নেচাৰোপেথি চিকিৎসকসকলে চিকিৎসা সেৱা আৰম্ভ কৰাৰ পূৰ্বে কোনো ৰাষ্ট্ৰীয় আইনৰ দ্বাৰা পঞ্জীয়ন কৰা নহয়। এনে অৱস্থাত পূৰ্ণ-সময়ৰ পাঠ্যক্ৰম বা এই বিষয়ৰ কোনো ডিপ্ল’মা পাঠ্যক্ৰম গ্ৰহণ নকৰাকৈয়ে যোগৰ চিকিৎসা কৰা সকলক অনুজ্ঞাপত্ৰ অবিহনে চিকিৎসা কৰাৰ বাবে দোষী সাব্যস্ত কৰিব নোৱাৰি।\nযোগৰ দ্বাৰা শৰীৰৰ অসুস্থতা দূৰ হয় বুলি যিদৰে চৰ্চা হয়, সেইদৰে যোগৰ ভয়াৱহতাৰ কথা সাধাৰণতে আলোচনা নহয়। ভাৰতীয় নেচাৰোপেথি আৰু যোগ স্নাতক চিকিৎসা সংস্থাই এই বিষয়ত দেখা দিয়া কু-প্ৰভাৱবোৰৰ বিষয়ে সজাগ কৰি আহিছে।\nসংস্থাৰ সভাপতি নবীন বিশ্বেশ্বৰায় আৰু উপ-সভাপতি ৰাজেশ কুমাৰ সিঙে কিছুদিন পূৰ্বে অভিযোগ কৰিছিল যে প্ৰায় প্ৰতিদিনে তেওঁলোক এজন পঞ্জীভুক্ত যোগ সাধকৰ ভুল নিৰ্দেশনাৰ ফলত বিপদত পৰা ভুক্তভোগী লোকৰ সৈতে মুখামুখি হ’বলগীয়া হয়।\nবিশ্বেশ্বৰায়াই জানিবলৈ দিয়া অনুসৰি যদি উচ্চ ৰক্তচাপ থকা এজন ব্যক্তিয়ে কপালভাটি অনুশীলন কৰে, তেন্তে সেই লোকজনৰ ৰক্তচাপ বৃদ্ধি পাব পাৰে আৰু এনে অৱস্থাত তেওঁৰ ষ্ট্ৰোক পৰ্যন্ত হ’ব পাৰে। কিন্তু কোনো প্ৰশিক্ষিণ নথকা যোগ চিকিৎসকসকলে এইকথা মানুহক নকয়। একেদৰে ভাস্ত্ৰিকা বা হাইপাৰভেণ্টিলেচনে মৃগীৰোগত আক্ৰান্ত ৰোগীৰ ক্ষেত্ৰত চিজাৰ সমস্যাই গা কৰি উঠিব পাৰে।\nতেওঁ লগতে কয়, “চিজাৰত ভুগি থকা এজন ব্যক্তি আমাৰ ওচৰলৈ আহে, আমি তেওঁক ভাস্ত্ৰিকা কৰিবলৈ বাধ্য কৰোঁ আৰু লগতে ইলেক্ট্ৰকাৰ্ডিঅগ্ৰাম অনুসন্ধান কৰোঁ। ইয়াৰ জৰিয়তে যাতে আমি মগজুৰ কোনটো অংশই সমস্যাটো সৃষ্টি কৰিছে সেই বিষয়ে জানিব পাৰোঁ।”\nঅৱশ্যে এই সকলো পৰীক্ষা পৰীক্ষাগাৰৰ অত্যন্ত নিয়ন্ত্ৰিত অৱস্থাত কৰা হয় বুলি তেওঁ উল্লেখ কৰে। কিন্তু ৰোগ নিৰ্ণয় নোহোৱা কোনো এজন ৰোগী যোগ চিকিৎসাৰ সময়ত ভাস্ত্ৰীকাৰ ফলত চিজাৰৰ সন্মুখীন হ’ব পাৰে বা কেতিয়াবা মৃত্যু পৰ্যন্ত হ’ব পাৰে বুলি তেওঁ সাৱধান কৰি দিয়ে।\nআনহাতে উপ-সভাপতি ৰাজেশ কুমাৰ সিঙে কয় যে কিছুমান যোগ কেন্দ্ৰই যোগৰ দ্বাৰা ৰোগ এটাৰ ১০০% চিকিৎসা দাবী কৰি পুস্তিকা বিতৰণ কৰে। কিন্তু এই সকলো প্ৰায়ে ভুৱা হ’ব পাৰে। এনে অৱস্থাত প্ৰশিক্ষিত চিকিৎসকসকল অসহায় হৈ পৰে বুলি তেওঁ ক্ষোভ উজাৰে।\nতেওঁলোকে লগতে কয় যে যোগক ঔষধৰ সৈতে তুলনা কৰা হয়। কিন্তু যেনেদৰে ঔষধ এটাৰ প্ৰতিৰোধ আৰু ব্যৱহাৰৰ সীমা আছে, ঠিক তেনেদৰে যোগৰ অভ্যাসৰো কিছু সীমা আছে। এই সীমা পাৰ কৰিলে যোগ প্ৰায়ে ক্ষতিকাৰক হয়।\nকিন্তু পঞ্জীয়নৰ অনুপস্থিতিত বা যোগৰ অভ্যাস নিয়ন্ত্ৰণ কৰা আইনৰ অনুপস্থিতিত এতিয়া দেশত মুক্ত অৱস্থাত যোগ চৰ্চাৰ চাহিদা বৃদ্ধি পাইছে। এনে অৱস্থাত সমানেই বৃদ্ধি পাইছে যোগৰ দ্বাৰা সন্মুখীন হ’বলগীয়া বিপদতা।\nইংলেণ্ড, আমেৰিকা যুক্তৰাজ্য আৰু অষ্ট্ৰেলিয়াই যোগ অনুশীলনৰ প্ৰতিকূল প্ৰভাৱৰ বিষয়ে তথ্যসহ প্ৰতিবেদন প্ৰকাশ কৰি আহিছে। কিন্তু বিশ্বক যোগৰ প্ৰচলন কৰা বিশ্বগুৰু ভাৰতে এক ফিটনেছ প্ৰণালী আৰু ঔষধি প্ৰণালী হিচাপে যোগৰ অনুশীলন নিয়ন্ত্ৰণ কৰিবলৈ আগ্ৰহী নহয়।\n২০১৪ চনত প্ৰথমবাৰৰ বাবে ভাৰতৰ প্ৰধানমন্ত্ৰী হিচাপে নিৰ্বাচিত হোৱাৰ পিছত মোদীয়ে কেইটামান মাহৰ ভিতৰতে আয়ুষ বিভাগক কেন্দ্ৰীয় মন্ত্ৰালয়লৈ ৰূপান্তৰিত কৰিছিল। সেই বছৰৰ আগষ্টমাহত বিভাগটোৱে সকলো ৰাজ্যৰ স্বাস্থ্য সচিবলৈ এখন পত্ৰ প্ৰেৰণ কৰি কেন্দ্ৰীয় চৰকাৰে আন সকলো বৈকল্পিক প্ৰণালীক সামৰি লোৱা একেখন আইনৰ অধীনতে যোগৰ শিক্ষা আৰু অনুশীলন নিয়ন্ত্ৰণ কৰাৰ পৰিকল্পনা কৰিছে বুলি উল্লেখ কৰিছিল।\nকিন্তু চৰকাৰে ২০২০ চনত চৰকাৰে ৰাষ্ট্ৰীয় ভাৰতীয় ঔষধ প্ৰণালী আয়োগ (এনচিআইএছএম) আইন প্ৰণয়ন কৰে যদিও এই আইনত যোগ আৰু নেচাৰোপেথি নিয়ন্ত্ৰণ কৰাৰ কোনো ব্যৱস্থা অন্তৰ্ভুক্ত নকৰে।\nএই বিধেয়কখনৰ মূল্যাঙ্কন কৰা এখন স্থায়ী সমিতিৰ আগত চৰকাৰে যুক্তি দিয়ে যে যোগ আৰু নেচাৰোপেথি হৈছে ড্ৰাগবিহীন প্ৰণালী। কিন্তু আন আয়ুষ প্ৰণালীবোৰ যিহেতু ড্ৰাগযুক্ত হয়, সেয়েহে একেখন বিধেয়কৰ দ্বাৰা যোগ আৰু নেচাৰোপেথি নিয়ন্ত্ৰণ কৰিব নোৱাৰি।\nকিন্তু চৰকাৰৰ এই যুক্তিত সমিতিৰ সদস্যসকল সন্মত হোৱা নাছিল। তেওঁলোকে প্ৰতিবেদনত এই কথা স্পষ্টক উল্লেখ কৰাৰ লগতে যোগ আৰু নেচাৰোপেথিৰ বাবে একেখন বিধেয়কত এটা নিৰ্দিষ্ট ধাৰা অন্তৰ্ভুক্ত কৰাৰ পৰামৰ্শৰ দিছিল।\nইয়াৰ পিছতো আয়ুষ মন্ত্ৰালয়ে এই পৰামৰ্শ উপেক্ষা কৰিছিল। ২০২২ চনত গিৰীশ পাটিল নামৰ যোগ আৰু নেচাৰোপেথি চিকিৎসক এগাৰকীয়ে যোগাভ্যাসৰ সীমা বিচাৰি আদালতৰ কাষ চাপিছিল। এই আবেদনৰ ৰায়ত ৩ ফেব্ৰুৱাৰী, ২০২২ তাৰিখে কৰ্ণাটক উচ্চ ন্যায়ালয়ৰ কালাবুৰাগী বিচাৰপীঠে কেন্দ্ৰীয় আয়ুষ মন্ত্ৰালয়ক তিনি মাহৰ ভিতৰত গিৰীশ পাটিলৰ আবেদনৰ সঁহাৰি দিবলৈ নিৰ্দেশ দিছিল।\nইয়াৰ প্ৰত্যুত্তৰত কেন্দ্ৰীয় মন্ত্ৰালয়ে ১৯ জুলাই, ২০২১ তাৰিখে পাটিললৈ লিখা এক পত্ৰত যোগ আৰু প্ৰাকৃতিক চিকিৎসাৰ শিক্ষা আৰু অনুশীলন নিয়ন্ত্ৰণ আৰু মানককৰণৰ সন্দৰ্ভত এখন পৃথক বিধেয়ক এই মন্ত্ৰালয়ত বিবেচনাধীন হৈ আছে বুলি উল্লেখ কৰিছিল।\nভাৰতীয় নেচাৰোপেথি আৰু যোগ স্নাতক চিকিৎসা সংস্থাৰ উপ-সভাপতি কুমাৰে মন্ত্ৰালয়ৰ এই আশ্বাসক বছৰে বছৰে পৰিৱেশন কৰি থকা ললিপপ আখ্যা দিয়ে। তেওঁ মন্ত্ৰালয়ে কেতিয়াও এনে বিধেয়কৰ খচৰা প্ৰস্তুত কৰা নাই বুলি দাবী কৰে। তেওঁ লগতে কয় যে যদি মন্ত্ৰালয়ে এই বিষয়ত গুৰুত্ব দিলেহেঁতেন তেতিয়া অন্ততঃ ভাৰতীয় নেচাৰোপেথি আৰু যোগ স্নাতক চিকিৎসা সংস্থা আৰু অন্যান্য একে ধৰণৰ গোটৰ সৈতে আলোচনা কৰিলেহেঁতেন।\nএতিয়া প্ৰশ্ন হৈছে ধুমধামেৰে যোগৰ প্ৰচাৰত নামি পৰা প্ৰধানমন্ত্ৰী মোদী তথা কেন্দ্ৰীয় চৰকাৰে ভুল বা ভুৱা যোগ চৰ্চা তথা চিকিৎসকক নাকী লগাব পৰাকৈ এক প্ৰয়োজনীয় আইন প্ৰণয়নত হোহঁকা-পিছলা কৰিছে কিয়? নে চৰকাৰে ইয়াৰ পৰা হ’ব পৰা ভয়াৱহতাক উপেক্ষা কৰি জনসাধাৰণৰ আৱেগক ব্যৱহাৰ কৰি যোগক এক ব্যৱসায়িক মহলত পৰিণত কৰাৰ লগতে জনসাধাৰণক বিপদৰ ফালে ঠেলি দিব বিচাৰিছে!


নাছিৰুদ্দিন শ্বাহ - অসমীয়া ৱিকিপিডিয়া\n২০১৩ চনত নাছিৰুদ্দিন শ্বাহ\n২০ জুলাই, ১৯৫০\nফিল্ম এণ্ড টেলিভিশ্যন ইনষ্টিটিউত অৱ্ ইণ্ডিয়া\nৰাষ্ট্ৰীয় নাট্য বিদ্যালয়\n১৯৭২ ৰ পৰা বৰ্তমানলৈকে\nRatna Pathak (বি. ১৯৮২)\nনাছিৰুদ্দিন শ্বাহ (ইংৰাজী: Naseeruddin Shah) হৈছে এগৰাকী প্ৰসিদ্ধ ভাৰতীয় চলচ্চিত্ৰ অভিনেতা। তেওঁ মূলসূঁ‌তিৰ হিন্দী চলচ্চিত্ৰৰ লগতে ভাৰতীয় সমান্তৰাল চলচ্চিত্ৰৰ লগতো জড়িত। ৰাষ্ট্ৰীয় চলচ্চিত্ৰ বঁটা বিজয়ী অভিনেতাজন ফিল্মফেয়াৰ বঁটাৰে সন্মানিত হৈছে। ভেনিচ চলচ্চিত্ৰ মহোৎসৱত তেওঁ বিশেষভাৱে সন্মানিত হৈছে। ভাৰতীয় চলচ্চিত্ৰলৈ আগবঢ়োৱা অৱদানৰ বাবে নাছিৰুদ্দিন শ্বাহক ভাৰত চৰকাৰে পদ্মশ্ৰী আৰু পদ্মভূষণ বঁ‌টাৰে সন্মানিত কৰিছে।\n2.2 অন্যান্য কলা-মাধ্যমত\nনাছিৰুদ্দিন শ্বাহৰ জন্ম ১৯৫০ চনত উত্তৰপ্ৰদেশত হৈছিল।\nনাছিৰুদ্দিন শ্বাহে st. Anselm's Ajmer আৰু নাইনিতালৰ St Joseph's College ৰ পৰা শিক্ষা গ্ৰহণ কৰে। ১৯৭১ চনত শ্বাহে আলিগড় মুছলিম ইউনিভাৰ্ছিতিৰ পৰা স্নাতক ডিগ্ৰী গ্ৰহণ কৰে। তেখেতে ৰাষ্ট্ৰীয় নাট্য বিদ্যালয়ৰ পৰা অভিনয়ৰ পাঠ্যক্ৰম গ্ৰহণ কৰে।\n১৯৬৭ চনত মুক্তিপ্ৰাপ্ত ''আমান'' নামৰ ছবিখনত এটা সৰু চৰিত্ৰ ৰূপায়ণেৰে শ্বাহে চলচ্চিত্ৰ জগতত খোজ পেলায়।\n১৯৮০ চনত মুক্তিপোৱা ''হাম পাঁ‌চ'' নামৰ চলচ্চিত্ৰখনত অভিনয়ৰ পাছৰ পৰা তেওঁ মূলঃসূতিৰ বলিউদী চলচ্চিত্ৰৰ লগত সক্ৰিয়ভাৱে জড়িত হৈ পৰে। তেওঁৰ এখন গুৰুত্বপূৰ্ণ চলচ্চিত্ৰ ''মাচুম'' ১৯৮৩ চনত মুক্তি পায়। এই ছবিখন নাইনিতালৰ St. Joseph's College তে শ্বুটিং কৰা হৈছিল।\nনতুন দিল্লী, মুম্বাই, বাংগালোৰ, লাহোৰৰ বিভিন্ন থিয়েটাৰ গ্ৰুপৰ লগত নাছিৰুদ্দিন শ্বাহ জড়িত।\n২০০৬ চনত মুক্তিপ্ৰাপ্ত ''য়ু হৌতা তৌ ক্যা হৌতা'' নামৰ চলচ্চিত্ৰখনৰ জৰিয়তে শ্বাহে চলচ্চিত্ৰপৰিচালকৰূপে আত্মপ্ৰকাচ কৰে। পৰেচ ৰাৱাল, ইৰফান খান,কংকণা সেন শৰ্মা,আয়েছা টাকিয়াকে ধৰি বহু ন-পুৰণি অভিনেতাই চলচ্চিত্ৰখনত অভিনয় কৰিছে।\nঅন্যান্য কলা-মাধ্যমত[সম্পাদনা কৰক]\nপত্নী ৰত্না পাঠকৰ সৈতে ২০১২ চনত\nশ্বাহৰ আত্মজীৱনীখনৰ নাম হৈছে '''এণ্ড ডেন্ ওৱান দে''' (And Then One Day)\nনাছিৰুদ্দিন শ্বাহক লৈ সততে বিতৰ্ক হোৱা দেখা যায়। শ্বাহে তেওঁতকৈ জেষ্ঠ্য অভিনেতা দিলীপ কুমাৰ, ৰাজেশ খান্না; তেওঁৰ সতীৰ্থ অভিনেতা অনুপম খেৰ; তেওঁ‌তকৈ কনিষ্ঠ অভিনেতা শ্বাহৰুখ খান, চলমান খান; ভাৰতীয় ক্ৰিকেটাৰ বিৰাট কোহলী আৰু ৰাজনীতিবিদ তথা ভাৰতৰ প্ৰধানমন্ত্ৰী নৰেন্দ্ৰ মোডীক প্ৰায়ে সমালোচনা কৰা দেখা যায়। শ্বাহৰুখ খান আৰু চলমান খানৰ চিনেমাৰ দৰ্শকে তেওঁৰ চিনেমা চোৱা উচিত নহয় বুলিও নাছিৰুদ্দিন শ্বাহে মন্তব্য কৰে। ২০১৬ চনত শ্বাহে প্ৰসিদ্ধ অভিনেতা ৰাজেশ খান্নাকো সমালোচনা কৰা দেখা যায়। সত্তৰ দশকৰ চলচ্চিত্ৰবোৰত মজলীয়া গুণৰ দুৰ্বল অভিনয়ৰ বাবে ৰাজেশ খান্নাক দোষাৰোপ কৰি শ্বাহে কয়যে প্ৰসিদ্ধ অভিনেতাজন সৰ্তক অভিনেতা নাছিল। অৱশ্যে এই বক্তব্যৰ পাছত বিভিন্নজনৰ পৰা সমালোচিত হোৱাৰ পাছত শ্বাহে এই বিষয়ত ক্ষমা খোজে। ২০১৮ চনত শ্বাহে ভাৰতীয় ক্ৰিকেটাৰ বিৰাট কোহলীক বিশ্বৰ আটাইতকৈ অশোভনীয় আচৰণৰ ক্ৰিকেটাৰ বুলি কৈ বিতৰ্কৰ সূত্ৰপাত ঘটাইছিল। ২০১৮ চনত সংঘটিত এক সাম্প্ৰদায়িক হিংসাৰ প্ৰতিক্ৰিয়া দিবলৈ গৈ শ্বাহে কৈছিলযে তেওঁ আজিকালি ভাৰতত অসুৰক্ষিত অনুভৱ কৰে। তেওঁৰ সন্তানো কেতিয়াবা গণ উন্মাদনাৰ বলি হ'বলগীয়া হ'ব পাৰে বুলি শ্বাহে উদ্বিগ্নতা প্ৰকাশ কৰে। ২০২০ চনৰ জানুৱাৰীত শ্বাহে তেওঁৰ সতীৰ্থ অভিনেতা অনুপম খেৰক তীব্ৰ সমালোচনা কৰা দেখা যায়। নাগৰিকত্ব (সংশোধনী) আইন সম্পৰ্কে বলিউদৰ অভিনেতা অনুপম খেৰে গ্ৰহণ কৰা স্থিতিৰ বাবে অনুপম খেৰক ‘বহুৱা’ আৰু 'তোষামোদকাৰী' আখ্যা দিছিল নাছিৰুদ্দিন শ্বাহে।\n২০০০ চনত সংগীত নাটক অকাডেমী বঁ‌টা বিজয়ী\n'Sarfarosh' চলচ্চিত্ৰৰ নিগেটিভ চৰিত্ৰত কৰা কলাত্মক পাৰদৰ্শিতাৰ বাবে আন্তঃৰাষ্ট্ৰীয় ভাৰতীয় চলচ্চিত্ৰ অকাডেমী বঁ‌টা বিজয়ী\n↑ "Naseeruddin Shah says essential for Muslims to stop feeling persecuted, assert claim on India". The Indian Express. http://indianexpress.com/article/india/naseeruddin-shah-says-essential-for-muslims-to-stop-feeling-persecuted-assert-claim-on-india/। আহৰণ কৰা হৈছে:2June 2017.\n↑ Italo Spinelli (2002). Indian Summer: Films, Filmmakers and Stars Between Ray and Bollywood. Edizioni Oliveras. পৃষ্ঠা. 144. Archived from the original on7July 2014. https://web.archive.org/web/20140707071544/http://books.google.com/books?id=Gq4aAQAAIAAJ। আহৰণ কৰা হৈছে:6April 2019.\n↑ DelhiAugust 2, India Today Web Desk New; August 2, 2019UPDATED:; Ist, 2019 13:10. "Shekhar Kapur says people wanted him to change Masoom script. Just another copy, retorts Internet" (en ভাষাত). India Today. https://www.indiatoday.in/movies/celebrities/story/shekhar-kapur-says-people-wanted-him-to-change-masoom-script-just-another-copy-retorts-internet-1576418-2019-08-02। আহৰণ কৰা হৈছে: 2020-05-13.\n↑ "Yun Hota.. the Rediff review". www.rediff.com. Archived from the original on 1 March 2018. https://web.archive.org/web/20180301212336/http://www.rediff.com/movies/2006/jul/21yun.htm। আহৰণ কৰা হৈছে: 28 September 2017.\n↑ Shah, Naseeruddin (2014). And then one day: A memoir. Hamish Hamilton. পৃষ্ঠা. 1. ISBN 978-0670087648.\n↑ "7 times Naseeruddin Shah criticised Indian greats" (en-IN ভাষাত). in.news.yahoo.com. https://in.news.yahoo.com/7-times-when-naseeruddin-shah-criticised-indian-greats-130006249.html। আহৰণ কৰা হৈছে: 2020-01-25.\n↑ "Naseeruddin Shah apologizes after calling Rajesh Khannaapoor actor" (en ভাষাত). Free Press Journal. https://www.freepressjournal.in/cmcm/naseeruddin-shah-apologizes-after-calling-rajesh-khanna-a-poor-actor। আহৰণ কৰা হৈছে: 2020-01-23.\n↑ "Naseeruddin Shah dubs Virat Kohli world's worst behaved player, sparks row - Times of India". The Times of India. https://timesofindia.indiatimes.com/sports/cricket/india-in-australia/naseeruddin-shah-dubs-virat-kohli-worlds-worst-behaved-player-sparks-row/articleshow/67139662.cms। আহৰণ কৰা হৈছে: 2020-01-23.\n↑ "Naseeruddin Shah says he fears for his children in India of today" (en ভাষাত). India Today. https://www.indiatoday.in/india/story/naseeruddin-shah-children-poison-hindu-muslim-video-1413485-2018-12-20। আহৰণ কৰা হৈছে: 2020-01-23.\n↑ "Naseeruddin Shah calls Anupam Khera‘sycophant, clown’, says Deepika Padukone’s popularity will not fade after JNU visit". hindustantimes. https://www.hindustantimes.com/bollywood/naseeruddin-shah-calls-anupam-kher-a-sycophant-clown-says-deepika-padukone-s-popularity-will-not-fade-after-jnu-visit/story-1vOsmjYg6H6chv9V2hlDlK.html। আহৰণ কৰা হৈছে: 20 July 2020.\n"https://as.wikipedia.org/w/index.php?title=নাছিৰুদ্দিন_শ্বাহ&oldid=318819"ৰ পৰা অনা হৈছে\nভাৰতীয় চলচ্চিত্ৰ আৰু দূৰদৰ্শন প্ৰতিষ্ঠানৰ প্ৰাক্তন শিক্ষাৰ্থী\nৰাষ্ট্ৰীয় নাট্য বিদ্যালয়ৰ প্ৰাক্তন শিক্ষাৰ্থী\nএই পৃষ্ঠাখন ১১ এপ্ৰিল, ২০২২ তাৰিখে ০৯:০৮ বজাত অন্তিম সংশোধন কৰা হৈছিল।